মই অন্যন্যা……… তোমাৰেই আন্মনা………(অনামিকা বৰা) - সাহিত্য ডট অৰ্গ\nকি-লিং …. কি-লিং …. কি-লিং …. কি-লিং …….\nবাহিৰত চাইকেলৰ বেলৰ শব্দ শুনি অভিনৱ ওলাই আহিল বাহিৰলৈ। হয়, সি ভবাৰ দৰেই পিয়নজন আহিছে। আজি দুদিনমানৰ পৰা সি এখন চিঠিলৈ অপেক্ষা কৰিয়েই আছিল। চিঠিখন হাতত লৈয়েই তাৰ মুখত এক হাঁহি খেলি গ’ল। হয়, সি বিচৰা চিঠিখনেই। তলত লিখা আছে, আন্মনা। মনটো ভাল লাগি গ’ল তাৰ।\nসি খৰধৰকৈ ভিতৰলৈ আহি চিঠিখন পঢ়ি চালেহি। এক উৎসাহভৰা, প্রেৰণাভৰা চিঠি। শিহৰিত হৈ যায় তাৰ মন। কোন বাৰু এই আন্মনা, তাৰ শুভাকাংক্ষী! আচৰিত হৈ যায় সি। সি যোৰহাট, শিৱসাগৰ, ডিগবৈ, তিনিচুকীয়া, ডিব্রুগড় য’তেই তাৰ গানৰ অনুষ্ঠান নকৰক কিয় এই আন্মনাই সেই অনুষ্ঠান নিশ্চয় চাইছে । অলপতে সি ডুলীয়াজানত এক গানৰ অনুষ্ঠান কৰি আহিছে। আজিৰ এই চিঠি সেই অনুষ্ঠানক কেন্দ্র কৰিয়েই। কিন্তু এয়া কেনেকৈ সম্ভৱ বাৰু, এজনী ছোৱালীৰ পক্ষে যিকোনো ঠাইতেই গৈ তাৰ অনুষ্ঠান উপভোগ কৰাটো! প্রথমতে সি কোনোবাই এনেই বদমাচি কৰা বুলিয়েই ভাবিছিল । কিন্তু তাৰ মনৰ কথা যেনিবা সেই আন্মনাই বুজিহে পাইছিল। পিছলৈ তাই লিখিছিল, সেইদিনা আপোনাৰ “মায়াসনা তোমাৰ দুচকতে…” ইমান ভাল লাগিল। “আপোনাৰ অমুকতো গানে দৰ্শকক বেছ নচুৱাই দিলে দেই।“ “অমুক গানটো কিয় নাগালে? ইমান জনপ্রিয় গান আছিল”, ইত্যাদি ইত্যাদি। আচৰিত হৈ যায় সি কথাবোৰ ভাবি।\n৹ ৹ ৹ ৹ ৹ ৹ ৹ ৹ ৹ ৹ ৹ ৹\nক্রিং ———— ক্রিং ———— ক্রিং ———— ক্রিং ————\n“হেল্ল’ …… কোনে কৈছে ?”\n“হেল্ল’ … অনন্যা, মই অভিনৱে কৈছোঁ । ভাল তোমাৰ? অঞ্জন আছে নে ?”\n“অ’ — অভিনৱদা, দাদা ঘৰত নাই নহয়। এইমাত্র ওলাই গৈছে। কিবা কামত ফোন কৰিছিলা নে ?”\n“অঁ, কথা এটা আছিল। তোমাকো ক’ব পাৰি অৱশ্যে।”\n“বুজিছোঁ । অলপতে অনুষ্ঠান কৰি আহিছা নহয়, আকৌ পালা হ’বলা এখন ?”\n“ঠিকেই ধৰিছা ।”\n“আচলতে কি জানা, তাই চাগৈ দেখিবলৈ বৰ ধুনীয়া নহয়। সেয়ে হয়তো তোমাৰ সন্মুখলৈ অহা নাই কেতিয়াও। জানোচা তোমাৰ ‘মুড্ অফ্’ হৈ যায়।” নিজৰ কথাত নিজেই হাঁহি উঠে আন্মনাই।\n“জোকাইছা নহয়, ৰ’বা ককায়েৰাক কৈ দিম।” কৃত্রিম খঙেৰে কৈ উঠে অভিনৱে।\n“বাৰু বাৰু কৈ দিবা। এই অভিদা, ক’বা নেকি কি কি লিখিছে আন্মনাই ?”\n“নাই নকওঁ। আকৌ জোকাবাহে।”\n“তেনেহ’লে থওঁ দিয়া। দাদা আহিলে ক’ম বাৰু তোমাৰ কথা।”\n“অঁ — ক’বা, মই গধূলিলৈকে এপাক যাম বাৰু।”\nঅঞ্জন অভিনৱৰ বাল্যবন্ধু। আন কথাত ক’বলৈ গ’লে অঞ্জন আৰু অভিনৱ দুয়ো এটা মুদ্রাৰ ইপিঠি-সিপিঠি। স্নাতক তৃতীয় বৰ্ষৰ ছাত্র দুয়ো। অভিনৱ বৰুৱা যেনেদৰে এজন শিল্পী তথা গায়ক, তেনেকৈয়ে অঞ্জন দত্তও এজন সুনিপুণ গিটাৰ বাদক। বেচ ভাল গিটাৰ বজায় সি। তাৰ হাতত গিটাৰে যেন প্রাণ পাই উঠে। দুয়ো সদাই একেলগেই অনুষ্ঠান পৰিৱেশন কৰি আহিছে আৰম্ভণিৰে পৰাই। কেতিয়াবা যদি অঞ্জন যাব নোৱাৰে কিবা কাৰণত তেনে সেই অনুষ্ঠান আগতেই বাতিল কৰি দিয়ে অভিনৱে। ইমান বন্ধুত্ব সিহঁত দুটাৰ মাজত। অনন্যা এই অঞ্জনৰেই ভনীয়েক। উচ্চতৰ মাধ্যমিকৰ দ্বিতীয় বৰ্ষৰ ছাত্রী তাই। তায়ো ভাল গান গায়। কেতিয়াবা অভিনৱৰ সতে অনুষ্ঠানত একেলগে গীত পৰিৱেশনো কৰে। তাৰোপৰি তাই প্রায় সদায়েই যায়, সিহঁতৰ গ্ৰুপটোৰ সতে অভিনৱৰ অনুষ্ঠান উপভোগ কৰিবলৈ। ককায়েকো লগত থাকেই যেতিয়া চিন্তা নাই।\nগধূলি পৰত অভিনৱ ওলাই গ’ল অঞ্জনহঁতৰ ঘৰলৈ বুলি।\n“অ’— অভিনৱ, আহ আহ। ভণ্টীয়ে কৈছিল তই আহিবি বুলি। বহচোন।” অঞ্জনে ক’লে অভিনৱলৈ চাই।\n“কি কৰি আছিলি?” সুধিলে অভিনৱে।\n“তোৰ বাবেই ৰৈ আছিলোঁ । পলম হোৱা দেখি নাহিবি বুলিয়েই ভাবিছিলোঁ । বাৰু বহচোন”\n“অ’… হেৰি নহয়, ভন্টীয়ে কিবা এটা কৈছিল মোক। আকৌ হেনো………?”\n“অঁ – অঁ, আজি পাইছোঁ এখন চিঠি। এই আন্মনাই দেখিছোঁ মোৰ চকুৰ টোপনি, পেটৰ ভোক নাইকিয়া কৰিহে এৰিব বুজিছ!”\n“কিয় কি হ’লনো ? মই জনাতটো তাই বৰ উৎসাহভৰা চিঠিহে দিয়ে তোলৈ।”\n“সেইবোৰতো ঠিকেই আছে। কিন্তু এইবাৰ কি লিখিছে জান! তাই হেনো আমাৰ কলেজতে পঢ়ে। মইযে তাইৰ বিষয়ে জানিব খুজিছোঁ সেয়াও তাই জানে । তহঁতি কিবা এটা কৰ ভাই। মই কিন্তু পগলা হৈ যাম এই আন্মনাৰ লগত।”\n“ৰ-চোন ৰ, পগলা হ’ব নালাগে। আন্মনা নামৰ সেই তোৰ শুভাকাংক্ষীজনীযে তোলৈ চিঠি দিয়ে যাক তই চিনি নাপাৱ। গতিকে তোৰ মনত যে এটা কৌতুহল হ’ব, তাইক জানিবলৈ মন যাব সেইটো স্বাভাৱিক। তাকেই তাই বুজি পাইছে আৰু লিখিছে। অৱশ্যে আমাৰ কলেজতে পঢ়ে আৰু আমি চিনিব পৰা নাই আজিলৈকে সেয়াহে আচৰিত কথা!”\n“চিঠিখনো নিজৰ হাতৰ আখৰেৰে নিলিখে নহয়। কম্পিউটাৰতহে লিখে। গতিকে আখৰ দেখি বোলে কেতিয়াবা চিনি পাওঁ সেয়াও অসম্ভৱ।”\n“ভন্টিকে ধৰিব পাৰোঁ দেখোন আমি। তাইকে সুধিম ৰ। তাইৰ ক্লাচত আন্মনা নামৰ কোনোবা আছে নেকি সুধিব লাগিব। নতুনকৈ অহা ছোৱালীও হ’ব পাৰে অৱশ্যে। অথবা মিছাকৈয়ে কৈছে তাই আমাৰ কলেজৰ বুলি।”\n“অনন্যাকেই সুধিব লাগিব ৰ।”\n“ভন্টি নাই এতিয়া। তাইৰ বান্ধৱী মনালিচাৰ ঘৰলৈ গৈছে। তাইৰ বাৰ্থডে’ হেনো আজি। আহোঁতে পলম হ’ব বাবে মোক যাবলৈ কৈছে আঠটামান বজাত। মানে মই গ’লেহে আহিব পাৰিব তাই।”\n“বৰ ভাল লাগে নহয় নে মনালিচাৰ ঘৰলৈ গৈ ? পিছে বাৰ্থডে’ হেনো বুলি ক’লি যে, তোক হ’বলা নামাতিলে ?”\n“ঐ চুপ থাক দেই। বেছি হৈছে ………….”\n“ঐ কৈ দে বুজিছ।”\n“তই বৰ কিবা দেই। কি আৰু, কৈ দে … মনালিচা …. আই লাভ ইউ। মই তোমাক ভাল পাওঁ ….. ”\n“তই চুপ থাকিলিনে এতিয়াই ……… ”\n“হাঃ ….. হাঃ ….. হাঃ ….. লাজতো চোৱা তাৰ! হাঃ ….. হাঃ ….. অ’কে অ’কে, মনে মনে ৰৈছো মই। কিন্তু পস্তাবি পিছত, কৈ থ’লো এতিয়াই। সময়ৰ শৰ সময়তে মাৰিব লাগে বুজিছ বন্ধু।”\n“হ’ব বাৰু ধন্যবাদ।”\n“ঐ অঞ্জন, বহুত দেৰি হ’ল দেখোন অ’। তই ওলা নহ’লে, ময়েই নমাই থৈ যাম তোক মনালিচাৰ ঘৰত।”\n“তোৰ লগত গৈ মোৰ কি লাভ! আন্মনাৰ কথা ভাবি ভাবি তোৰ মগজে কাম নকৰা হ’ল যেন পাইছো। তোৰ লগত গৈ এই ৰাতিখন মই ভন্টিৰ সতে কিহেৰে ওভতিম! খোজকাঢ়ি ?”\n“দিলি নহয় এপাট নহয়জানো ? ৰ, এবাৰ তাইক বিচাৰি উলিয়াওঁ, তাৰপিছত ……….”\n“তাৰপিছত কি ?”\n“এঃ, বহুত কিবাকিবি আৰু …………। বাৰু, মই তেনে এতিয়া যাওঁ, তয়ো ওলা। কাইলৈ কলেজত লগ হ’ম।”\n“যা বাৰু। মই গৈছো ৰ বাহিৰলৈকে।”\nপিছদিনা কলেজত সোমায়েই অভিনৱে চাৰিওফালে চোকা দৃষ্টি ৰাখিলে। কোনোবা ছোৱালীয়ে বাৰু তাৰ ফালে চাই আছে নেকি জানিবলৈ। হঠাৎ সি দেখিলে দূৰৈত সেয়া অনন্যা। মনালিচা আৰু লগৰ দুজনীমানৰ সৈতে কথা পাতি আছে। ক্লাচ নাই চাগে এতিয়া সিহঁতৰ।\n“এই অনন্যা ………….” অভিনৱে মাত লগালে।\n“অ’… অভিদা,” আহিলা। ৰাতি টোপনি গ’লাতো ভালদৰে ?” অনন্যাই আগবাঢ়ি আহি সুধিলেহি তাক।\n“কিয়, কি হৈছেনো মোৰ ?” আচৰিত হৈ সুধিলে অভিনৱে।\n“নহয় মানে কালি দাদাই কৈছিল। তোমাৰ হেনো ৰাতিৰ টোপনি নোহোৱা হ’ল, পেটৰ ভোক……….”\n“কোন আৰু। তোমাৰ দাদা, মোৰ বন্ধু।”\n“বৰু কোৱাচোন মোক কিয় মাতিছিলা ?”\n“এই অনন্যা, তোমাৰ লগৰ কোনোবা আন্মনা নামৰ ছোৱালী আছে নেকি হে ?”\n“আমাৰ ক্লাচতটো নাই। পিছে কিয় নো ?”\n“নহয় মানে জানিব খুজিছিলোঁ। প্লিজ, তুমি অলপ সহায় কৰা না। হয়তো নতুনকৈ কলেজলৈ অহা ছোৱালীও হ’ব পাৰে। আমি ল’ৰাবোৰেনো কেনেকৈ বিচাৰোঁ। তুমিয়েই বিচাৰি চাবা নেকি এবাৰ ?”\n“হ’ব বাৰু। বিচাৰিম মই তোমাৰ সেই আন্মনাক। পিছে এটা কথা নহয় ………….”\n“আকৌ কি কথা হ’ল ?”\n“তোমাৰ সেই আন্মনাজনীক তুমি ইমান বুৰ্বক বুলি কিয় ভাবিছা বাৰু ?”\n“মানে ………. ?”\n“মানে আৰু কি। যিজনী ছোৱালীয়ে নিজৰ হাতৰ আখৰকে তোমাৰ সতে চিনাকি কৰাই নিদিলে, তাই বাৰু তোমালৈ তাইৰ সঁচা নামটোকে লিখিব নে ? তাতে আকৌ কৈ ও দিছে একেখন কলেজতে পঢ়ে বুলি। তাই চাগে তোমাৰ ওচৰে-পাজৰে থকা কোনোবা ছোৱালীয়েই হ’ব। তথাপি মই বাৰু বিচাৰি চাম আন্মনাক। অ’, সৌৱা দাদা আহিছেই, তোমালোকৰ চাগৈ ক্লাচ আছে। ময়ো যাওঁ দিয়া, মনালিচাহঁত ৰৈ আছে।”\nসেইদিনা ৰাতি পঢ়াৰ টেবুলত অভিনৱৰ অনন্যাই কোৱা কথাকেইটা বাৰে বাৰে মনত পৰি থাকিল। ঠিকেইতো কৈছে তাই। ইমান সাধাৰণ কথাটো তাৰ মনত কিয় নেখেলালে বাৰু ? আন্মনা নামটো সঁচা নাম নহ’বও পাৰে। সঁচাকৈয়ে তাৰ ওচৰে-পাজৰে থকা কোনোবা ছোৱালীয়েই হ’ব আন্মনা। যাৰ আখৰ দেখিলেও হয়তো সি চিনি পাই যাব। কোন হ’ব পাৰে বাৰু ? আচৰিত। ভাবি ভাবি তত নাপায় সি। পঢ়া টেবুলত বহি আছে যদিও বাৰে বাৰে অনন্যাৰ কথাকেইটাহে মনত পৰি আছে তাৰ। হঠাৎ তাৰ মুখত এক হাঁহি খেলি যায়। তাৰমানে ………… তাৰমানে ………… সঁচাকৈ সি এটা মস্ত বুৰ্বকহে! ইমানদিনে উঃ ……… “Yes, I got it, I find her.” …….. হঠাৎ তাৰ মুখৰ পৰা ওলায় যায় কথাকেইটা।\nকিয় বাৰু সি ইমানদিনে বুজা নাছিল এই অকণমান কথাটিকে। অনন্যায়েইতো তাৰ প্রতিটো অনুষ্ঠানতে উপস্থিত থাকে, ককায়েকৰ লগে লগে গৈ। অনন্যাৰ আখৰো চিনি পায় সি। গতিকেই ……..। সদাই তাৰ ওচৰে-পাজৰে থাকি উৎসাহ দিয়া, কেতিয়াবা তাৰ গীতৰ কথাৰ কোনো শব্দ ইফাল-সিফাল কৰি “এনেকৈ গালেহে বেছি ভাল লাগিব নেকি” বুলি কোৱা কথাবোৰ এটা এটাকৈ মনত পৰি আহে তাৰ। এই সৰু সৰু কথাবোৰ সি বাৰু কেনেকৈ পাহৰি থাকিল ইমানদিন! অনন্যাৰ আগত সি এদিন কৈছিল আন্মনা নামটো তাৰ খুউব ভাল লাগে বুলি। আৰু সেয়ে হয়তো তাই সেই নামেৰেই ………। হাঁহি উঠি যায় তাৰ। তাইতো নাজানে, তাইলৈও কিমান মৰম লুকুৱাই থৈছে সি তাৰ অন্তৰত, কোনেও নজনাকৈ অতি সংগোপনে। অনন্যাৰ মৰমলগা মুখখন ভাঁহি উঠে তাৰ দুচকুত। কথা পাতিবৰ মন যায় তাৰ এই মূহুৰ্ত্তত অনন্যাৰ সতে। ফোন এটাকে কৰিব নেকি ভাবে সি মনতে। সময় চায় ৰাতি দহ বাজি গৈছে। নাই, নকৰে ফোন এতিয়া সি। তাই চাগৈ এতিয়া পঢ়াত ব্যস্ত, পঢ়ক। কাইলৈ কলেজতে ভাল চাৰপ্রাইজ এটাকে দিব লাগিব তাইক। ইমানদিন ভাল বুৰ্বক সজালে তাক আন্মনাই, অ’ …….. নহয় ….. তাৰ মৰমৰ …… অতি মৰমৰ অনন্যাই।


নতুন বছৰত আমি কি নতুন হ'লো-হেমেন হাজৰিকা\nবহুত হৈ চৈ কৰি , ৰাতি দূৰলৈ মিউজিক চিষ্টেমত হাই ভলিউমত গান শুনি, টোপনি ক্ষতি কৰি বহু কিবা কিবি কৰি নতুন বুলি এটা বছৰ আদৰি লও সংকল্প লও ,\nপ্ৰতিশ্ৰুতি দিও এইটো কৰিম সেইটো কৰিম এইটো আৰু কেতিয়াও নকৰোঁ ইত্যাদি ইত্যাদি । কিন্তু সকলো ফুটুকাৰ ফেন । সেই সংকল্প, সেই প্ৰতিশ্ৰুতি, সকলো তেনেদৰে পৰি থাকিল । সকলো পুনৰ সোঁতৰ লগত মিলি গ'ল । তেতিয়া হ'লে আমি কি সংকল্প ললো আৰু কিয় লৈছিলোঁ মিছা সংকল্প । কুকুৰে চাই এৰিব নোৱাৰাৰ দৰে আমিও আমাৰ স্বভাৱ এৰিব পাৰিম জানো ? তেনেকুৱা কিমান নতুন সংকল্প, নতুন প্ৰতিশ্ৰুতি কালৰ সোঁতত উটি গ'ল । আমি কিন্তু তাতেই পৰি থাকিলোঁ ।\nঅসমৰ বৌদ্ধিক ক্ষেত্ৰ খনৰ স্বনামধন্য ব্যক্তি, প্ৰসিদ্ধ সাহিত্যিক, অসম সাহিত্য সভাৰ তদানীন্তন সভাপতি, দৈনিক অগ্ৰদূত কাকতৰ সম্পাদক, সন্মানীয় কনকসেন ডেকা দেৱে কৈছিল নতুন পুৰুষে যুক্তিৰ আধাৰত নতুন সমাজ গঢ়ক । কিন্তু আমাৰ নতুন পুৰুষে নতুন সমাজ গঢ়িবলৈ কি সংকল্প লৈছে সেয়া আমি ধৰিব পাৰিছো ।\nপুৰণি বছৰ এটা শেষ হোৱা আৰু নতুন বছৰ এটা আৰম্ভ হোৱা এক স্বাভাৱিক মানৱ শৈলীৰ অংগ । এৰি অহা বছৰটোৱে মানুহক দিয়ে অভিজ্ঞতা । জীৱনক যুকিয়াই চাবলৈ দিয়ে শক্তি । আনহাতে নতুন বছৰটোৱে দিয়ে আগুৱাই যোৱাৰ অফুৰন্ত শক্তি । সম্ভাৱনাময় বছৰ এটা আমি নতুন উদ্যমেৰে নতুন শক্তিৰে নতুন প্ৰতিশ্ৰুতিৰে কিদৰে আগুৱাই লৈ যাব পাৰোঁ সেই সমগ্ৰ বিষয়টো ব্যক্তিজনৰ কাৰ্যৰূপায়নৰ ওপৰত নিৰ্ভৰশীল হ'ব ।\n২০২১ইংৰাজী বৰ্ষটো অন্ত পৰিল । জীৱনৰ সীমাৰেখা ডাল আৰু এখোজ আগুৱাই গ'ল । বিভিন্ন সমস্যা যেনে মানৱ সৃষ্ট আৰু প্ৰাকৃতিক সৃষ্ট ঘাত-প্ৰতিঘাতত জৰ্জৰিত পৃথিৱীবাসীয়ে পুনৰ এটা বছৰ বিলাই দি নতুন বছৰ এটা আদৰি লৈছে । নতুন মানেই আশা, প্ৰত্যাশা, পৰিকল্পনা, নতুন উদ্যম, নতুন চিন্তা-ভাৱনা নতুন সপোন ৰচাৰ সময় । পুৰণিক বিদায় দি নতুনক আদৰি লোৱাটোৱেই প্ৰকৃতিৰ নিয়ম । পৰিবৰ্তন প্ৰকৃতিৰ চিৰন্তন স্বাভাৱিক আৰু অবিৰত প্ৰক্ৰিয়া ।\nআধুনিক জীৱন যাত্ৰা অতি দ্ৰুত । বিজ্ঞান আৰু প্ৰযুক্তিয়ে মানুহৰ চিন্তা,কৰ্ম ৰূপায়নৰ পৰিবেশ সলনি কৰি পেলাইছে । আমাৰ চাৰিওফালৰ প্ৰতিযোগিতামুখী পৰিবেশত নিজকে শক্তিশালী ৰূপত প্ৰতিষ্ঠা কৰিব নোৱাৰিলে উজ্বলি উঠাটো সম্ভৱ নহয় । পুৰণি আৰু নতুনৰ সমন্বয় সাধন কৰিব লাগিলে আমাৰ চিন্তা-ধাৰাৰো সলনি হ'ব লাগিব । সময়ৰ বোকোচাত উঠি প্ৰকৃতিয়ে বিদায় দি ধৰাৰ বুকুত ৰচনা কৰে নতুনত্বৰ অবিৰত যাত্ৰা আৰু এই যাত্ৰাপথত কালৈকো অপেক্ষা নকৰি নিজ গতিপথেৰে গতি কৰি থকাটোৱেই সময়ৰ মূল নিয়ম ।\nএদিন দুদিনকৈ পল পল দণ্ড ধৰি এমাহ দুমাহ কৈ বছৰবোৰ পাৰ হৈ গৈ আছে । প্ৰতিবাৰেই অযুত সম্ভাৱনা বুকুত লৈ আমি গৈ থাকো উভতি নহা বাটেৰে । কেতিয়াবা কেতিয়াবা ভাৱ হয় এই পৃথিৱীত মই নথকা হ'লেও দিন, ৰাতি,মাহ বছৰবোৰ সময়ৰ আচলত ধৰি গতানুগতিক ভাৱে গৈ থাকিলে হয় । মই নথকা হ'লেও জোন- বেলি-তৰা ওলায়েই থাকিল হয় । এই যে মই আছো সেই কথাটো কিমানে জানে । কিমানে মোক চিনি পায় । পুৱা গধূলি ওলাওতে, সোঁমাওতে মোৰ ভৰিৰ গছকত মৰি মৰি জীয়াই থকা চোতালৰ দুৱৰিবোৰে , খিৰিকীৰ কাষৰ হাচনাহানাজ জোপাই , শেৱালী জোপাই , পুৱা গধূলি এচৰু দচলু কৈ পানী খাই কোনো মতে জীয়াই থকা টাৱৰ ফুলবোৰে জানো মোৰ অস্তিত্ব অনুভৱ কৰে\nপুৱাই উঠি মই দিয়া বিস্কুট খাই দিনটোলৈ উৰামৰা মোৰ চুবুৰীৰ চৰাই- চিৰিকটিবোৰে জানো মোক চিনি পায় ? ৰদে বৰষুণে,ছাৰে আহে থিয় হৈ থকা গছ- গছনিবোৰৰ সতে সেউজীয়াৰ গোপন মন্ত্ৰ পাঠ কৰিবলৈ মোৰ জানো আহৰি আছে ? ৰাস্তাৰ কাষৰ তেজ বমি কৰিছিল ভোলোঙা খাই পৰি থকা গছ- গছনিবোৰ দেখি এবাৰকৈ হ'লেও মোৰ বুকুখন মোৰ খানে ? ক্ৰমে অৰণ্যৰ চিনাকি মাতবোৰ চুটি হৈ হৈ ওখ দেৱাল আৰু অট্টালিকাত হেৰাই গৈছে । এতিয়া ৰুক্ষ মন , ৰুক্ষ শৰীৰ , নপুংসক যৌৱন । অম্লজানৰ অভাৱত আতুৰ আমি । কৃত্ৰিম উশাহত ক্লান্ত সময় ।\nমই কাৰ বাবে জীয়াই আছো ? মোৰ আই- পিতাক , আত্মীয় কুটুম ? ওচৰ চুবুৰীয়া ? বন্ধুমহল ? সেউজীয়া উশাহ দিয়া গছ-গছনিবোৰৰ বাবে মই আছো নে ? চৰাই-চিৰিকটি, কীট- পতঙ্গ, জীৱ-জন্তুৰ বাবে ? জীয়াই আছো নে মই নৈ নিজৰা জান জুৰি বোৰৰ বাবে ? বতাহত ওপঙি ফুৰেনে গোন্ধ ? মাটিয়ে শুনেনে মোৰ মাত ? গো-বাট এটাৰে ওলাই আহি আজি মই ফু মাৰি ভাত খাৱ পৰা বাটত খোজ কাঢ়িছো ।\nগভীৰ অৰ্থত নতুন বছৰ বা বছৰৰ প্ৰথম নতুন দিন বুলি একো কথা নাই যদিও এনে এটা দিন মানুহে বাছি লৈছে গতানুগতিকতাৰ পৰা আঁতৰি জীৱনৰ অলপ সুকীয়া স্বাদ লাভ কৰিবৰ বাবে । কিন্তু আমি নতুন বুলি আদৰি লোৱা বছৰটোত যদি আমি পাৰ হৈ যোৱা বছৰবোৰৰ দৰে একে বোৰ কামে কৰি যাও তেন্তে নতুন বছৰটোত আমি কি নতুন হলো ? পাৰিবনে আমি নিজকে সলনি কৰিব অনাগত দিনবোৰত ?


নগাজৰী-খনিকৰগাঁৱৰ শিলালিপি - অসমীয়া ৱিকিপিডিয়া\nনগাজৰী-খনিকৰগাঁও, গোলাঘাট জিলা, অসম\nঅসম ৰাজ্যিক সংগ্ৰহালয়, গুৱাহাটী\nনগাজৰী-খনিকৰগাঁৱৰ শিলালিপি (ইংৰাজী: Nagajari-Khanikargaon rock inscription) অসমৰ গোলাঘাট জিলাৰ নগাজৰী-খনিকৰ গাঁও অঞ্চলত উদ্ধাৰ কৰা পঞ্চম শতিকাৰ শিলালিপি।  ভূমি অনুদান হিচাপে খোদিত শিলালিপিখন খণ্ডিত ৰূপত পোৱা গৈছে। এইখন পূৰ্ব প্ৰকাৰৰ ব্ৰাহ্মী লিপিৰে সংস্কৃত ভাষাত লিখা হৈছে। শৈলী, ভাষা আৰু লিপিৰ ফালৰ পৰা ইযাৰ সৈতে উমাচল শিলালিপি আৰু বাৰগংগা শিলালিপিৰ সৈতে সাদৃশ্য দেখা যায়। এই শিলালিপিৰ উল্লেখযোগ্য বৈশিষ্ট্য হৈছে সকলো কামৰূপ শিলালিপিৰ ভিতৰত একমাত্ৰ ইয়াত 'ব' আৰু 'ৱ' বৰ্ণৰ মাজত পাৰ্থক্য পৰিলক্ষিত হয়। ইয়াৰ উপৰিও যিহেতু ইয়াত স্থানীয় প্ৰাকৃতৰ কোনো প্ৰভাৱ দেখা নাযায়, সেয়ে এই শিলালিপিখনক বহু পণ্ডিতে উমাচল শিলালিপিতকৈ পুৰণি বুলি গণ্য কৰে। সেইমত অনুসৰি নগাজৰী-খনিকৰগাঁৱৰ শিলালিপি অসমত উদ্ধাৰিত আটাইতকৈ পুৰণি শিলালিপি। ইয়াৰ জৰিয়তে পঞ্চম শতিকাৰ ভিতৰত আৰ্য সংস্কৃতি গোলাঘাট অঞ্চললৈ বিয়পি পৰিছিল বুলি ঠাৱৰ কৰিব পাৰি।\n১৯৭২ চনৰ আগতে নগাজৰী অঞ্চলৰ কিছুমান ধ্বংসাৱশেষৰ মাজত খানিকাৰগাঁৱৰ লুদুৰাম শইকীয়া শিলালিপিখন সংগ্ৰহ কৰিছিল। ১৯৭২ চনৰ আশে পাশে এই শিলালিপি এম কে শইকীয়াই লুদুৰামৰ বাসগৃহত লক্ষ্য কৰিছিল। তাৰপিছত তেওঁ লুদুৰামৰ পৰা ইয়াক উদ্ধাৰ কৰে। পিছলৈ গোলাঘাটৰ দেৱৰাজ ৰয় মহাবিদ্যালয়ে শিলালিপিখনক অসম ৰাজ্যিক সংগ্ৰহালয়ত সংৰক্ষণৰ বাবে দান কৰে।\nশিলালিপিখনৰ পাঠ খণ্ডিত ৰূপত উদ্ধাৰ কৰা হৈছে আৰু ইয়াত কোনো সম্পূৰ্ণ বাক্য উপলব্ধ নহয়। ইয়াক সংস্কৃতৰ শ্লোক বা পদত লিখা হৈছিল বুলি বিশ্বাস কৰা হয়। যিহেতু ইয়াৰ পাঠ খণ্ডিত, সেয়ে কোনো ইংৰাজী অনুবাদ উপলব্ধ নহয়। তথাপিও এইটো নিশ্চিত কৰা হৈছে যে শিলালিপিটো ভূমিৰ অনুদানৰ সৈতে জড়িত। এই অনুদানৰ ভূমিৰ পূবত "ডিব্ৰুমুখক্ষদা" বা এখন জলাশয় আৰু পশ্চিমত এজোপা বট গছৰ দ্বাৰা আবৃত আছিল।\n↑ (Sharma 1978, পৃষ্ঠা 303-305)\n↑ (Sharma 1978, পৃষ্ঠা 303)\n↑ (Sharma 1978, পৃষ্ঠা 305)\n↑ (Sharma 1972, পৃষ্ঠা 303)\n↑ (Sharma 1978, পৃষ্ঠা 304)\nশৰ্মা, মুকুন্দ মাধৱ (১৯৭৮). Inscriptions of Ancient Assam. প্ৰকাশক গুৱাহাটী, অসম: গুৱাহাটী বিশ্ববিদ্যালয়.\n"https://as.wikipedia.org/w/index.php?title=নগাজৰী-খনিকৰগাঁৱৰ_শিলালিপি&oldid=270282"ৰ পৰা অনা হৈছে\nএই পৃষ্ঠাখন ০৬ এপ্ৰিল, ২০২১ তাৰিখে ২২:৫১ বজাত অন্তিম সংশোধন কৰা হৈছিল।


Russia-Ukrain War: ইউক্ৰেইনে নিজেই ভাঙি দিলে ৰাছিয়াৰে মিত্ৰতাৰ ৪৫ বছৰীয়া ঐতিহাসিক স্মাৰক, কোন দিশে যুদ্ধৰ গতি?- russia ukraine invasion ukraine soviet monument demolition in kyiv photos– News18 assam\nHome » photogallery » world »Russia-Ukrain War: ইউক্ৰেইনে নিজেই ভাঙি দিলে ৰাছিয়াৰে মিত্ৰতাৰ ৪৫ বছৰীয়া ঐতিহাসিক স্মাৰক, কোন দিশে যুদ্ধৰ গতি?\nRussia-Ukrain War: ইউক্ৰেইনে নিজেই ভাঙি দিলে ৰাছিয়াৰে মিত্ৰতাৰ ৪৫ বছৰীয়া ঐতিহাসিক স্মাৰক, কোন দিশে যুদ্ধৰ গতি?\nRussia-Ukrain War: ৰাছিয়া-ইউক্ৰেইন যুদ্ধৰ দুমাহৰো বেছি হ'ল। এই যুদ্ধই দুয়োখন দেশৰ মাজত ইমান দীঘলীয়া দূৰত্বৰ সৃষ্টি কৰিছে যে ইউক্ৰেইনৰ নাগৰিকসকলে এতিয়া ৰাছিয়াৰ সৈতে সম্পৰ্কিত ঐতিহাসিক চিহ্নবোৰ লগত ৰাখিব নিবিচাৰে। ইয়াৰ বাবে ৰাজধানী কিয়েভত ৰাছিয়া আৰু ইউক্ৰেইনৰ মাজত বন্ধুত্বৰ প্ৰতীক ছোভিয়েট স্মাৰকটো ধ্বংস কৰা হয়। (All Photo- AP)\n| April 27, 2022, 22:44 IST\nৰাছিয়াই ২৪ ফেব্ৰুৱাৰীত ইউক্ৰেইন আক্ৰমণ কৰে, যাৰ পিছত ইউক্ৰেইনৰ বহুতো চহৰ ধ্বংসাৱশেষত পৰিণত হয়। যদিও এই দুয়োখন দেশ আজি আটাইতকৈ ডাঙৰ শত্ৰু যেন লাগিছে, এটা সময় আছিল, যেতিয়া তেওঁলোকে একেলগে ৪৫ বছৰ ধৰি আমেৰিকান কূটনীতিৰ সন্মুখীন হৈছিল।\nশীতল যুদ্ধ আৰম্ভ হোৱাৰ পিছত কমিউনিষ্ট বিচাৰধাৰাৰ ছোভিয়েট মিত্ৰজোঁট ১৯৯২ চনলৈকে আমেৰিকাৰ সৈতে শীতল যুদ্ধত লিপ্ত হৈ আছিল। ছোভিয়েট ইউনিয়ন ভাঙি যোৱাৰ লগে লগে দুয়োৰে মাজৰ সম্পৰ্ক ভাঙি পৰে।\n১৯৯২ চনত ছোভিয়েট ইউনিয়ন ভাঙি যোৱাৰ পিছত ৰাছিয়া আৰু ইউক্ৰেইনৰ মাজৰ সম্পৰ্ক তিক্ত হ'বলৈ আৰম্ভ কৰে। ২০২২ চনলৈ বিভেদ ইমানেই বৃদ্ধি পাইছিল যে ৰাছিয়াৰ ৰাষ্ট্ৰপতি ভ্লাডিমিৰ পুটিনে ইউক্ৰেইন আক্ৰমণ কৰিছিল।\nযোৱা দুমাহ ধৰি দুয়োখন দেশৰ মাজত চলি থকা যুদ্ধত হাজাৰ হাজাৰ লোকে প্ৰাণ হেৰুৱাইছে, আনহাতে লাখ লাখ লোকে পলায়ন কৰিবলৈ বাধ্য হৈছে।\nইউক্ৰেনে দাবী কৰিছে যে যুদ্ধত এতিয়ালৈ ২১,৯০০ ৰাছিয়াৰ সৈন্য নিহত হৈছে, যাৰ ভিতৰত কেইবাজনো জ্যেষ্ঠ পদবীৰ বিষয়াও আছে। একে সময়তে, ৮৮৪খন ৰাছিয়ান টেংক আৰু ১৫৪খন হেলিকপ্টাৰ ধ্বংস কৰা হৈছে।\nৰাছিয়াৰ ৰাষ্ট্ৰপতি ভ্লাডিমিৰ পুটিনৰ বিৰুদ্ধে পশ্চিমীয়া শক্তিৰ নিষেধাজ্ঞা আৰু বাক্যবাণৰ প্ৰভাৱ দৃশ্যমান নহয় আৰু ৰাছিয়াৰ সামৰিক বাহিনীয়ে বহুতো চহৰত অসামৰিক ভৱনসমূহক লক্ষ্য কৰি আছে।\nৰুছ-ইউক্ৰেইন যুদ্ধ আৰম্ভ হোৱাৰ কেইদিনমান পিছতে দুয়োখন দেশৰ আলোচনাকাৰীয়ে প্ৰথমে বেলাৰুছ-ইউক্ৰেইন সীমান্ত, তাৰ পিছত তুৰস্ক আৰু পিছত ইউক্ৰেইনৰ ৰাজধানী কিয়েভত আলোচনা কৰে।\nৰাছিয়াৰ বৈদেশিক মন্ত্ৰী ছেৰ্গেই লাভৰভে ১৭ মাৰ্চত কৈছিল যে দুয়োখন দেশ এখন চুক্তিত সন্মত হোৱাৰ ওচৰত আছে। ইউক্ৰেইনে ছুইডেন আৰু অষ্ট্ৰিয়াৰ দৰে "নিৰপেক্ষ স্থিতি" গ্ৰহণ কৰিব।\nইউক্ৰেইনৰ ৰাষ্ট্ৰপতি জেলেনস্কিয়ে ইতিমধ্যে ৰাজহুৱাভাৱে স্বীকাৰ কৰিছে যে তেওঁৰ দেশে নাটো সামৰিক মিত্ৰতাত যোগদান নকৰিব, যি আৰম্ভণিৰে পৰা ক্ৰেমলিনৰ এক গুৰুত্বপূৰ্ণ দাবী।


parents-killed-their-little-son-in-goroimari-south-kamrup-tv-abdul-skd– News18 assam\nনিষ্ঠুৰ পিতৃ–মাতৃৰ অমানৱীয় কাণ্ড, নিজৰ ফুল কুমলীয়া সন্তানক পুখুৰীত দলিয়াই হত্যা!\nকানহাৰা গাঁৱৰ মিজানুৰ খানৰ সৈতে তেওঁৰ পত্নীৰ আছিল দীৰ্ঘদিনীয়া কাজিয়া৷\nLast Updated : January 22, 2021, 12:47 IST\nকিমান নিষ্ঠুৰ হ’লে নিজৰ ফুল কুমলীয়া সন্তানক পুখুৰীত দলিয়াই হত্যা কৰিব পাৰে পিতৃ–মাতৃয়ে! তেনে এক নিষ্ঠুৰ, হৃদয়বিদাৰক ঘটনা সংঘটিত হৈছে দক্ষিণ কামৰূপৰ গৰৈমাৰীত৷ এটি ফুলকুমলীয়া দেৱশিশুক পুখুৰীত দলিয়াই পিতৃ–মাতৃয়ে হত্যা কৰে পিতৃ–মাতৃয়ে! পুখুৰীত উপঙি থকা অৱস্থাত উদ্ধাৰ হৈছে ডেৰ বছৰীয়া শিশুটিৰ মৃতদেহ৷ ঘটনাক কেন্দ্ৰ কৰি সমগ্ৰ গৰৈমাৰী অঞ্চলত সৃষ্টি হৈছে তীব্ৰ চাঞ্চল্যৰ৷\nকানহাৰা গাঁৱৰ মিজানুৰ খানৰ সৈতে তেওঁৰ পত্নীৰ আছিল দীৰ্ঘদিনীয়া কাজিয়া৷ প্ৰতিদিনৰ দৰে যোৱানিশাও দুয়ো স্বামী-স্ত্ৰীৰ মাজত চলি আছিল কাজিয়া৷ কাজিয়াৰ মাজতে চুবুৰীয়াৰ লোকে শুনিছিল শিশুৰ চিৎকাৰ। পিছত নিশাৰ ভাগতে নিৰুদ্দেশ হৈছিল তেওঁলোকৰে ডেৰ বছৰীয়া পুত্ৰ আহমেদ খান৷\nপুৱাৰ ভাগত পুখুৰীত উপঙি থকা অৱস্থাত চুবুৰীয়াৰ লোকে প্ৰত্যক্ষ কৰে শিশুটিৰ মৃতদেহ৷ শিশুটিৰ মৃতদেহ উদ্ধাৰ হোৱাৰ পিছতেই স্থানীয় ৰাইজৰ মাজত লাগে হুৱাদুৱা৷\nৰাইজে জানিবলৈ দিয়া মতে, স্বামী মিজানুৰ ৰহমানৰ লগত তেওঁৰ পত্নী মালেকা খাতুনৰ বিবাহ বিচ্ছেদ হৈছিল৷ তাৰ পিছত কিছুদিন ধৰি মালেকাই পুনৰ উভতি আহে স্বামী মিজানুৰৰ গৃহলৈ৷\nগৰৈমাৰী আৰক্ষীয়ে ইতিমধ্যে ঘটনাস্থলীত উপস্থিত হৈ তদন্ত আৰম্ভ কৰিছে৷ আৰক্ষীয়ে ঘটনাৰ সঠিক তদন্ত কৰি দোষীক উপযুক্ত শাস্তি বিহাৰ দাবী জনাইছে স্থানীয় ৰাইজে ৷\nFirst published: January 22, 2021, 12:47 IST


Airtel গ্ৰাহকসকলৰ বাবে দুখবৰ ! আজিৰ পৰা ব্যয়বহুল হ'ল এইবোৰ পেক...– News18 assam\nAirtel গ্ৰাহকসকলৰ বাবে বেয়া খবৰ ! আজিৰ পৰা ব্যয়বহুল হ'ল Recharge পেক, কোনটো পেকৰ দাম কিমান বাঢ়িল বিতং জানক...\nটেলিকম সেৱা প্ৰদানকাৰী ভাৰতী এয়াৰটেলে (Airtel) ইয়াৰ গ্ৰাহকসকলক (Customer) এক ডাঙৰ আঘাত দিছে। দৰাচলতে, ভাৰতী এয়াৰটেলে প্ৰিপেইড শুল্ক সংশোধন কৰাৰ কথা ঘোষণা কৰিছে। জানিব পৰা গৈছে যে নতুন শুল্ক ২৬ নৱেম্বৰ, ২০২১-ৰ পৰা কাৰ্যকৰী হ'ব।\nLast Updated : November 26, 2021, 12:15 IST\nBusiness News : টেলিকম সেৱা প্ৰদানকাৰী ভাৰতী এয়াৰটেলে (Airtel) ইয়াৰ গ্ৰাহকসকলক (Customer) এক ডাঙৰ আঘাত দিছে। দৰাচলতে, ভাৰতী এয়াৰটেলে প্ৰিপেইড শুল্ক সংশোধন কৰাৰ কথা ঘোষণা কৰিছে। জানিব পৰা গৈছে যে নতুন শুল্ক ২৬ নৱেম্বৰ, ২০২১-ৰ পৰা কাৰ্যকৰী হ'ব। কোম্পানীটোৱে পৰিকল্পনাৰ মূল্য বৃদ্ধি কৰি প্ৰতিজন ব্যৱহাৰকাৰীৰ গড় ৰাজহ লক্ষ্য ২০০ টকাত উপনীত হ'বলৈ চেষ্টা কৰি আছে। শুল্ক বৃদ্ধিৰ পিছত, কোম্পানীৰ আধাৰ আঁচনিৰ মূল্য এতিয়া ৭৯ টকাৰ পৰা ৯৯ টকালৈ বৃদ্ধি হৈছে।\nনতুন টেৰিফ প্ৰিপেইড পেকসমূহ আজি ২৬ নৱেম্বৰ, ২০২১-ৰ পৰা www.airtel.in। ইয়াত উপলব্ধ হ'ব। প্ৰৱেশ স্তৰৰ শুল্ক ভইচ আঁচনি ২৫% বৃদ্ধি হৈছে, আনহাতে সীমাহীন ভইচ বাণ্ডেলৰ বেছিভাগ ক্ষেত্ৰত প্ৰায় ২০ শতাংশ বৃদ্ধি হৈছে।\nএয়াৰটেলৰ ৭৯ টকাৰ প্লেনৰ মূল্য ২০ টকা বৃদ্ধি পাইছে। এতিয়া পৰিকল্পনাটোৰ মূল্য ৯৯ টকা। কোম্পানীটোৱে পৰিকল্পনাটোত ৯৯ মিনিটৰ টকটাইমৰ সৈতে ২০০ এমবি ডাটাও আগবঢ়াইছে। আঁচনিখনত, কোম্পানীয়ে কল কৰাৰ বাবে প্ৰতি ছেকেণ্ডত ১ পইচা মাচুল লয়, আৰু আঁচনিখনৰ বৈধতা হৈছে ২৮ দিন।\nএয়াৰটেল প্লেন: ১৪৯ টকাৰ প্লেন ব্যয়বহুল...\nএয়াৰটেলৰ ১৪৯ টকাৰ প্লেনটো ২৮ দিনৰ বৈধতাৰ সৈতে আহে, আৰু ব্যয়বহুল হোৱাৰ পিছত এতিয়া ইয়াৰ মূল্য ১৭৯ টকা। এই আঁচনিৰ গ্ৰাহকসকলক সমগ্ৰ দেশৰ যিকোনো নেটৱৰ্কত কৰিবলৈ সীমাহীন কলিং সুবিধা দিয়া হৈছে। এই পৰিকল্পনাই প্ৰতিদিনে ১০০ টা বিনামূলীয়া এছএমএছ প্ৰদান কৰে। গ্ৰাহকসকলে এই আঁচনিত ২ জিবি ডাটা লাভ কৰে।\n২১৯ টকা আৰু ইমান পৰিশোধ কৰিব নালাগিব...\nবৃদ্ধিৰ পিছত পৰিকল্পনাটো ২১৯ টকাৰ পৰা ২৬৫ টকালৈ বৃদ্ধি পাইছে। এই আঁচনিয়ে গ্ৰাহকসকলক সীমাহীন কলিং প্ৰদান কৰে, আৰু প্ৰতিদিনে ১০০ টা বিনামূলীয়া এছএমএছ প্ৰদান কৰে। ইয়াত ইণ্টাৰনেট হিচাপে ১ জিবি ডাটা আছে।\n২৪৯ টকাৰ পৰিৱৰ্তে ২৯৯ টকা।\n৩৭৯ টকাৰ পৰিৱৰ্তে, আপুনি এতিয়া ৪৫৫ টকা খৰচ কৰিব লাগিব।\n৫৯৮ টকাৰ পৰিৱৰ্তে ৭১৯ টকা।\n১৪৯৮ ৰ পৰা ১৭৯৯ টকা।\n২৪৯৮ টকাৰ আঁচনিখনৰ মূল্য এতিয়া ২৯৯৯ টকা।\nFirst published: November 26, 2021, 12:13 IST\n249 rechargeAirtelMobile Service


শিশুৰ টিকাকৰণ — Vikaspedia\nটিকাকৰণ প্ৰক্ৰিয়াৰ দ্বাৰা এজন মানুহৰ প্ৰতিৰোধ ব্যৱস্থাক বাহিৰৰ সংক্ৰামক ৰোগ প্ৰতিৰোধ কৰাৰ বাবে শক্তিশালী কৰি তোলা হয়। মানুহৰ শৰীৰ যেতিয়া কিছুমান বাহ্যিক পদাৰ্থৰ সংস্পৰ্শলৈ আহে, তেতিয়া শৰীৰৰ প্ৰাকৃতিক প্ৰতিষেধক ব্যৱস্থাই তাৰ লগত যুঁজিবলৈ কিছুমান প্ৰতিক্ৰিয়াৰ সৃষ্টি কৰে আৰু ভৱিষ্যতে পুনৰ একে ধৰণৰ বাহ্যিক পদাৰ্থৰ সংস্পৰ্শলৈ আহিলে যাতে সোনকালেই তাক ধ্বংস কৰিব পাৰে তাৰ বাবে ইয়াৰ স্মৃতি প্ৰতিষেধক ব্যৱস্থাত বহুদিনলৈ জীৱিত ৰাখে। শৰীৰৰ এই কাম আয়ত্তজনিক প্ৰতিষেধক ব্যৱস্থাই সক্ষম কৰি তোলে। সেইবাবে মানুহক বা যিকোনো জীৱক কোনো বাহ্যিক জীৱ বা পদাৰ্থৰ লগত সীমিত সম্পৰ্কলৈ আনি শৰীৰৰ প্ৰতিষেধক ব্যৱস্থা শক্তিশালী কৰি তোলা প্ৰক্ৰিয়াক সক্ৰিয় টিকাকৰণ বুলি জনা যায়।\nটিকাকৰণক আধুনিক স্বাস্থ্যবিজ্ঞানৰ কুৰি শতিকাৰ প্ৰথম দহটা অৱদানৰ ভিতৰত অন্যতম স্থান দিয়া হয়। এই প্ৰক্ৰিয়াৰ দ্বাৰা সমগ্ৰ বিশ্বত প্ৰতি বছৰে কমেও ৩০ৰ পৰা ৪০ লাখ লোক মৃত্যুৰ পৰা ৰক্ষা পৰে। সফল ছিটাকৰণৰ দ্বাৰা পাঁচ বছৰৰ অনুৰ্দ্ধ শিশুৰ মৃত্যৰ হাৰ এক-তৃতীয়াংশ কমাব পাৰি। সঠিক টিকাকৰণৰ দ্বাৰা সমগ্ৰ বিশ্বত প্ৰতি বিশ ছেকেণ্ডত শিশুৰ মৃত্যুৰ সংখ্যা এটাকৈ কমাব পাৰি। টিকাকৰণ বা ছিটাকৰণ প্ৰক্ৰিয়াৰ সফলতাৰ বাবেই সমগ্ৰ বিশ্বৰ পৰা বৰ আই ৰোগে ১৯৭৮ চনতেই বিদায় মাগে আৰু পলিঅ’ ৰোগো পাকিস্তান, আফগানিস্তান আৰু নাইজেৰিয়া বাদ দি সমগ্ৰ বিশ্বৰ বাকী কোনো দেশত নহয়, পলিঅ’ ৰোগৰ সফল টিকাকৰণৰ বাবেই ১৯৭৯ চনত আমেৰিকা দেশৰপৰা, ১৯৮৫ চন মানৰ পৰাই বেছিভাগ উন্নত দেশৰ পৰা বিদায় মাগে। ২০১১ চনৰ পৰাই কোনো পলিঅ’ ৰোগ নোহোৱা বাবে ২০১৪ চনত বিশ্ব স্বাস্থ্য সংস্থাই ভাৰতকো পলিঅ’মুক্ত দেশ আখ্যা দিছে।\nটিকাকৰণ হৈছে- চমুকৈ ক’বলৈ হ’লে মানুহক কোনো সংক্ৰামক ৰোগৰপৰা ৰক্ষা কৰাৰ এক বিশেষ ব্যৱস্থা। টিকা হ’ল এই প্ৰক্ৰিয়াত ব্যৱহাৰ কৰা দ্ৰব্য। টিকাই আমাৰ শৰীৰৰ প্ৰতিৰোধ ব্যৱস্থাক কোনো এক সংক্ৰামক ৰোগৰ বিৰুদ্ধে শক্তিশালী কৰি তোলে। ইমিউনিটি হ’ল টিকাকৰণ বা প্ৰাকৃতিকভাৱে হোৱা সংক্ৰামক ৰোগৰ পৰা সেই ৰোগৰ বিৰুদ্ধে এজন মানুহৰ প্ৰতিষেধক ক্ষমতা।\nছিটা বা টিকা কি ? ইয়াত কি থাকে ?\nটিকাত সাধাৰণতে দুই ধৰণৰ সক্ৰিয় পদাৰ্থ থাকে- ‘এণ্টিজেন’ আৰু ‘এডজুভেণ্ট’। এণ্টিজেন আমি প্ৰতিৰোধ কৰিব খোজা বিশেষ সংক্ৰামক ৰোগৰ বীজাণুৰ সক্ৰিয় বা নিষ্ক্ৰিয় ৰূপ আৰু ই কম পৰিমাণে থাকে। ইয়ে আমাৰ প্ৰতিৰোধ ব্যৱস্থাক উত্তেজিত কৰি তোলে। উত্তেজিত প্ৰতিৰোধ ব্যৱস্থাই সেই বীজাণুৰ বিৰুদ্ধে প্ৰতিকণাৰ সৃষ্টি কৰি মানুহক সেই ৰোগৰপৰা ৰক্ষা কৰে। এডজুভেণ্ট-এআমাৰ শৰীৰৰ প্ৰতিৰোধ ব্যৱস্থাক উত্তেজিত কৰি তোলাত সহায় কৰে।\nছিটা বা টিকা দুই ধৰণৰ থাকে। এক হ’ল জীৱিত আৰু আন এক হ’ল মৃত। মৃত টিকা বা ছিটাত এক বিশেষ কীটাণুৰ এক বিশেষ অংশ বা গোটেই অংশ মৃত ৰূপত থাকে। সেই বিশেষ কীটাণুক পৰীক্ষাগাৰত জন্ম হ’বলৈ দি তাক তাপ বা ৰাসায়নিক দ্ৰব্যৰে মাৰি ইয়াক অসংক্ৰমিত কৰা হয়। এনেধৰণৰ মৃত টিকা আনুবংশিক যন্ত্ৰ কৌশলৰ দ্বাৰাও গৱেষণাগাৰত তৈয়াৰ কৰিব পাৰি। এনে ধৰণৰ কিছু টিকা কিছু কিছু জীৱাণুৰে সৃষ্টি কৰা বিহৰ পৰাও তৈয়াৰ কৰা হয়। এই বিহক ৰাসায়নিক দ্ৰব্যৰে শৰীৰৰ বাবে অপকাৰ নোহোৱা পদাৰ্থলৈ ৰূপান্তৰ কৰি লোৱা হয়(যেনে-টিটেনাছ টক্সাইড)। যিকোনো ধৰণে প্ৰস্তুত কৰা মৃত টিকা বা ছিটা শৰীৰত স্থাপন কৰাৰ পিছত সেই বিশেষ সংক্ৰামক ৰোগ হ’লে শৰীৰে যেনেদৰে প্ৰতিক্ৰিয়া কৰিব, তেনেদৰেই সেই বিশেষ বীজাণুৰ বিৰুদ্ধে প্ৰতিকণাৰ সৃষ্টি কৰে। সেই ব্যক্তিয়ে এনে ধৰণে টিকাকৰণৰ দ্বাৰা যি প্ৰতিকণাৰ সৃষ্টি কৰে, সেই প্ৰতিকণাই তেওঁক জীৱনৰ পিছৰ সময়খিনিত সেই বিশেষ বীজাণুৰপৰা ৰক্ষা কৰে। জীৱিত টিকা বা ছিটাত এক বিশেষ জীৱাণু জীৱিত অৱস্থাতেই ৰখা হয়। কিন্তু এই জীৱাণুক পৰীক্ষাগাৰত এনেদৰে দুৰ্বলভাৱে জন্ম দিয়া হয় বাবে ই শৰীৰত সংক্ৰমণ কৰিব পাৰে, কিন্তু ৰোগৰ সৃষ্টি কৰিব নোৱাৰে। যেনে- ‘অৰেল পলিঅ’ টিকা’, এম এম আৰ টিকা বা ‘চিকেন পক্স টিকা’ ইত্যাদি। কেতিয়াবা আকৌ এনেধৰণৰ টিকা কোনো এক বিশেষ বীজাণুৰ সৈতে যথেষ্ট মিল থকা কিন্তু শৰীৰত ৰোগ কৰিব নোৱাৰা বেলেগ জীৱিত বীজাণুৰপৰা সৃষ্টি কৰা হয়, যেনে- টিবি ৰোগ প্ৰতিৰোধৰ বাবে দিয়া বি চি জি টিকা।\nটিকাকৰণ দুই ধৰণৰ হ’ব পাৰে। এক হ’ল সক্ৰিয় টিকাকৰণ আৰু আন হ’ল নিষ্ক্ৰিয় টিকাকৰণ। মানুহৰ প্ৰতিষেধক ক্ষমতাৰ বাবে প্ৰয়োজনীয় প্ৰতিকণা শৰীৰৰ বাহিৰত সৃষ্টি কৰি তাক শৰীৰৰ ভিতৰত কৃত্ৰিমভাৱে স্থাপন হ’লে এই প্ৰক্ৰিয়াক নিষ্ক্ৰিয় টিকাকৰণ বুলি কোৱা হয়। এইধৰণৰ টিকাকৰণে শৰীৰক টিকাকৰণৰ লগে লগে সেই বিশেষ বীজাণুৰপৰা ৰক্ষা কৰিবলৈ আৰম্ভ কৰে। কিন্তু ই দীৰ্ঘম্যাদী নহয়। ইয়াৰ কাৰণ হৈছে এই প্ৰতিকণা শৰীৰৰ বাহিৰতে উত্পাদন হয় আৰু ইয়াক প্ৰতিকণা হিচাপতে শৰীৰত স্থাপন কৰা হয়। গতিকে শৰীৰে প্ৰতিকণা সৃষ্টি কৰিবলৈ সাধাৰণতে লোৱা সময়(চাৰি সপ্তাহমান) ল’বৰ প্ৰয়োজন নহয়। কিন্তু এই প্ৰতিকণাবোৰ প্ৰাকৃতিকভাৱে ধ্বংস হৈ যোৱাৰ বাবে শৰীৰত বেছিদিন নাথাকে। শিশুৱে মাতৃৰ পৰা পোৱা প্ৰতিষেধক ক্ষমতাও এনে টিকাকৰণৰ উদাহৰণ। মাতৃৰ শৰীৰৰ পৰা শিশুৰ শৰীৰলৈ যি প্ৰতিকণা গৰ্ভত থকা অৱস্থাত যায়, সেই প্ৰতিকণাই শিশুক বহু ৰোগৰ পৰা ছয় মাহ মানৰপৰা এক বছৰ বয়সলৈকে ৰক্ষা কৰে।\nকৃত্ৰিম নিষ্ক্ৰিয় টিকাকৰণত সাধাৰণতে প্ৰতিষেধক দ্ৰব্য শৰীৰৰত বেজী দি স্থাপন কৰা হয়। এনেধৰণৰ টিকাকৰণ সাধাৰণতে জৰুৰীকালীন অৱস্থাত প্ৰয়োগ কৰা হয়। এজন মানুহক যদি বেয়াধৰণে কুকুৰে কামোৰে, টিকা বা ছিটাৰ দ্বাৰা শৰীৰৰত প্ৰতিকণা সৃষ্টি হোৱাৰ আগেয়েই তেওঁ ‘ৰেবিছ’ ৰোগত ভুগিব পাৰে। গতিকে এনে ক্ষেত্ৰত ‘এন্টি ৰেবিছ ইমিউন’গ্লবিন’ৰ দ্বাৰা(নিষ্ক্ৰিয় টিকাকৰণ) শৰীৰক ৰেবিছ ৰোগৰ পৰা অনতিবিলম্বে ৰক্ষা কৰাৰ উপৰি দীৰ্ঘ সময়ৰ বাবে এই ৰোগৰ পৰা ৰক্ষা কৰিবলৈ ৰেবিছৰ টিকা বা ছিটাও দিয়া হয়। ‘টিটেনাছ’ ৰোগীকো সোনকালে ৰক্ষা কৰিবলৈ নিষ্ক্ৰিয় টিকাকৰণ কৰা হয়।\nএজন মানুহে যেতিয়া কোনো জীৱাণুৰ সংস্পৰ্শলৈ আহে, তেতিয়া শৰীৰৰ প্ৰতিৰোধ বিভাগে তাক ধ্বংস কৰিবলৈ কিছুমান প্ৰতিকণাৰ সৃষ্টি কৰে। সেই একেজন মানুহ পুনৰ একেধৰণৰ বীজাণুৰ সম্পৰ্কলৈ আহিলে শৰীৰৰ প্ৰতিৰোধ বিভাগে সহজে সেই বীজাণুক ধ্বংস কৰিব পাৰে। সেয়াই হ’ল সক্ৰিয় টিকাকৰণ সূত্ৰ। প্ৰাকৃতিকভাৱে হোৱা ৰোগৰপৰা আমি সক্ৰিয় টিকাকৰণ হ’বলৈ দিলে সাধৰণতে বীজাণুৱে শৰীৰত বহু গুৰুতৰ ৰোগৰ সৃষ্টি কৰিব পাৰে। মানুহজনৰ সেই ৰোগৰ ফলত মৃত্যুও হ’ব পাৰে বা জীয়াই থাকিলেও সেই ৰোগে তেওঁক পংগু কৰিব পাৰে। আমি কৃত্ৰিমভাৱে কৰা সক্ৰিয় টিকাকৰণত সেই বীজাণুৰ মৃতপ্ৰায় ৰূপ বা দুৰ্বল জীৱিত ৰূপক মানুহৰ শৰীৰত এনেদৰে সংস্থাপন কৰো, যাতে সেই বীজাণুৱে ৰোগৰ সৃষ্টি কৰিব নোৱাৰে। কিন্তু তাৰ ফলস্বৰূপে শৰীৰে সেই বীজাণুৰ বিৰুদ্ধে প্ৰতিকণাৰ সৃষ্টি কৰিব পাৰে। সেই প্ৰতিকণাই মানুহজনক ভৱিষ্যতে সেই ৰোগৰপৰা ৰক্ষা কৰিব।\nলেখকঃ ডাঃ দেৱজিৎ শৰ্মা


চৰকাৰী কৰ্মচাৰীৰ বাবে ভাল খবৰ, চলিত মাহৰ পৰা বাঢ়িব দৰমহা! central-government-employees-likely-to-get-salary-hike-this-month– News18 Assam\nচৰকাৰী কৰ্মচাৰীৰ বাবে ভাল খবৰ, চলিত মাহৰ পৰা বাঢ়িব দৰমহা!\nUpdated:December 3, 2020, 10:28 PM IST\nদীপাৱলীৰ পিছত দ্বিতীয় বাৰৰ বাবে কেন্দ্ৰীয় চৰকাৰৰ কৰ্মচাৰীৰ বাবে আহিছে ভাল খবৰ।\nLast Updated: December 3, 2020, 10:28 PM IST\nদীপাৱলীৰ পিছত দ্বিতীয়বাৰৰ বাবে কেন্দ্ৰীয় চৰকাৰৰ কৰ্মচাৰীৰ বাবে আহিছে ভাল খবৰ। মিডিয়া ৰিপৰ্ট অনুসৰি, চলিত মাহৰ শেষৰ ফালে দৰমহা বাঢ়িব পাৰে কেন্দ্ৰীয় চৰকাৰৰ কৰ্মচাৰীৰ। জানিব পৰা মতে, সপ্তম দৰমহা আয়োগৰ পৰামৰ্শ অনুসৰি বঢ়োৱা হ’ব দৰমহা।\nপ্ৰায় ৫০ লাখ কেন্দ্ৰীয় চৰকাৰৰ কৰ্মচাৰীয়ে চলিত মাহৰ শেষৰ ফালে এই ভাল খবৰটো লাভ কৰাৰ সম্ভাৱনা আছে। অহা কেন্দ্ৰীয় কেবিনেট বৈঠকত এই সিদ্ধান্ত ল’ব পাৰে কেন্দ্ৰীয় চৰকাৰে। সেইদৰে ভাৰতীয় ৰে’লৰ নন-গেজেটেড মেডিকেল ষ্টাফৰ দৰমহাও ২১,০০০ টকা লৈকে বৃদ্ধি কৰা হ’ব।\nউল্লেখযোগ্য যে, দীৰ্ঘদিন ধৰি কেন্দ্ৰীয় চৰকাৰৰ কৰ্মাচৰীয়ে দৰমহা বৃদ্ধিৰ বাবে কেন্দ্ৰীয় চৰকাৰক অনুৰোধ জনাই আহিছে। সেইদৰে কৰ্মচাৰীৰ নূন্যতম দৰমহা ২৬,০০০ টকালৈকে বৃদ্ধি কৰিবলৈও দাবী জনাই আহিছে। বৰ্তমান সময়ত নূন্যতম দৰমহা ১৮,০০০ টকা।\nFirst published: December 3, 2020, 10:28 PM IST


( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ] - Gorajan Goodluck Tutor Centre\nHome Class 10 NCERT soluton Science SEBA সাধাৰণ বিজ্ঞান ( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ]\n( The Human Eye and The Colourful World ) -Class X - NCERT SOLUTIONS[ মানুহৰ চকু আৰু বাৰেবৰণীয়া পৃথিৱী ]\nAdmin April 20, 2020 Class 10, NCERT soluton, Science, SEBA, সাধাৰণ বিজ্ঞান,\nপ্ৰশ্নাৱলী (পৃষ্ঠা নং 190)\n1. চকুৰ উপযোজন ক্ষমতা কি ?\nউত্তৰঃ বেলেগ বেলেগ দূৰত্বত থকা লক্ষ্যবস্ত অনুযায়ী চকুৰ লেনছে তাৰ ফ’কাছ দৈৰ্ঘ্য পৰিৱৰ্তন কৰি ল’ব পৰা সামৰ্থ্যকে চকুৰ উপযোজন ক্ষমতা বোলা হয় ৷\n2. মায়’পিয়াগ্ৰস্ত চকু থকা মানুহ এজনে 1.2m তকৈ বেছি দূৰৰ বস্ত স্পষ্টকৈ দেখা নাপায় ৷ যথোচিত দৃষ্টি ঘূৰাই আনিবলৈ কেনেধৰণৰ লেনছ ব্যৱহাৰ কৰিব লাগিব ?\nউত্তৰঃ মায়’পিয়াগ্ৰস্ত চকু থকা এজন মানুহ, যিয়ে 1.2 মিটাৰতকৈ বেছি দূৰৰ বস্ত স্পষ্টকৈ দেখা নাপায়, তেওঁ যথোচিত দৃষ্টি পুনৰ ঘূৰাই আনিবলৈ উপযুক্ত ক্ষমতাৰ সংশোধক অৱতল লেনছ ব্যৱহাৰ কৰিব লাগিব ৷\n3. স্বভাৱিক দৃষ্টিৰ মানুহ এজনৰ বাবে দূৰ-বিন্দু আৰু নিকট বিন্দু কি ?\nউত্তৰঃ স্বাভাৱিক দৃষ্টিৰ মানৱ চকুৰ দূৰ বিন্দু হ’ল চকুৱে বস্ত এটা স্পষ্টকৈ দেখিব পৰা চকুৰ পৰা আটাইতকৈ দূৰৰ বিন্দুটো ৷ সুস্হ চকুৰ ক্ষেত্ৰত দূৰ বিন্দু অসীমত অৱস্হিত হয় ৷\nআনহাতে, স্বাভাৱিক দৃষ্টিৰ মানৱ চকুৰ নিকট বিন্দু(স্পষ্ট দৃষ্টিৰ ন্যূন্তম দূৰত্ব)হ’ল চকুৱে বস্ত এটা স্পষ্টকৈ আৰু কৃচ্ছ্ৰসাধন নকৰাকৈ আৰামেৰে দেখা পাব পৰা নিম্নতম দূৰত্ব ৷ সুস্হ চকুৰ ক্ষেত্ৰত নিকট বিন্দু চকুৰ পৰা 2.5ছেঃমিঃ দূৰত্বত অৱস্হিত ৷\n4. ছাত্ৰ এজন শেষৰ বেঞ্চত বহিলে ব’ৰ্ডখন চোৱাত অসুবিধা পায় ৷ ল’ৰাজনে ভোগা বিকাৰটো কি হ’ব পাৰে ? ইয়াৰ সংশোধন কেনেকৈ কৰিব পাৰি ?\nউত্তৰঃ যিহেতু ল’ৰাজনে দূৰৰ পৰা ব’ৰ্ডখন পঢ়িবলৈ সক্ষম নহয়, গতিকে তেওঁ ভোগা বিকাৰটো হ’ল মায়’পিয়া বা নিকট দৃষ্টিগ্ৰস্ততা(ওচৰৰ বস্ত স্পষ্টভাৱে দেখে কিন্ত্ত দূৰত থকা বস্ত স্পষ্টকৈ দেখা নাপায়)৷\nউপযুক্ত ফ’কাছ দৈৰ্ঘ্যৰ অৱতল লেনছ ব্যৱহাৰ কৰি এই বিকাৰটো সংশোধন কৰিব পাৰি ৷\n1. মানুহৰ চকুৱে চকুৰ লেনছৰ ফ’কাছ দৈৰ্ঘ্য সালসলনি কৰি বিভিন্ন দূৰত্বত অৱস্হিত বস্ত ফ’কাছ কৰিব পাৰে ৷ ইয়াৰ কাৰণ হ’ল –\n(a) প্ৰেছবায়’পিয়া (b) উপযোজন ক্ষমতা\n(c) নিকট দৃষ্টিগ্ৰস্ততা (d) দূৰ দৃষ্টিগ্ৰস্ততা\nউত্তৰ : (b) উপযোজন ক্ষমতা\n2. মানুহৰ চকুৱে বস্ত এটাৰ প্ৰতিবিম্ব গঠন কৰাৰ স্হান\n(a) কৰ্ণিয়া (Cornea) (b)চকুৰ পতা(Iris)\n(C) চকুৰ মণি (Pupil) (d) অক্ষিপট(Retina)\nউত্তৰ : (d) অক্ষিপট(Retina)\n3. নিয়মীয়া দৃষ্টিৰ সদ্য প্ৰাপ্তবয়স্কৰ বাবে স্পষ্টকৈ দেখা ন্যূনতম দূৰত্ব –\n(a) 25m (b) 2.5cm\n(c) 25cm (d) 2.5m\nউত্তৰ : (c) 25cm\n4. চকুৰ কি অংঙ্গৰ ক্ৰিয়াৰ বাবে চকুৰ লেনছৰ ফ’কাছ দৈৰ্ঘ্যৰ পৰিৱৰ্তন হয় ?\n(a) চকুৰ মণি (b) অক্ষিপট\n(c) চিলিয়াৰী (d) চকুৰ পতা\nউত্তৰ : (c) চিলিয়াৰী\n5. এজন মানুহৰ দূৰ দৃষ্টিগ্ৰস্ততা সংশোধনৰ বাবে -5.5 ডায়প্টাৰ ক্ষমতাৰ লেনছৰ আৱশ্যক ৷ তেওঁৰ নিকট দৃষ্টিগ্ৰস্ততাৰ সংশোদনৰ বাবে আৱশ্যকীয় লেনছৰ ক্ষমতা -1.5 ডায়প্টাৰ হ’লে (i) দূৰ দৃষ্টিগ্ৰস্ততা (ii) নিকট দৃষ্টিগ্ৰস্ততাৰ সংশোধনৰ বাবে আৱশ্যক হোৱা লেনছৰ ফ’কাছ দৈৰ্ঘ্য কিমান ?\n6. নিকট দৃষ্টিগ্ৰস্ত মানুহ এজনৰ দূৰ বিন্দু চকুৰ সন্মুখত 80cm দূৰত্বত ৷ এই বিকাৰৰ সংশোধনৰ বাবে প্ৰয়োজন হোৱা লেনছৰ প্ৰকৃতি কি আৰু কিমান ?\nউত্তৰঃ মায়’পিয়া হৈছে দৃষ্টিসক্তিৰ এনে বিকাৰ য’ত ব্যক্তি এজনৰ চকুৰ দূৰ বিন্দুটো অসীমতকৈ ওচৰত থাকে ৷ ইয়াত, মায়’পিয়াগ্ৰস্ত ব্যক্তিগৰাকীৰ দূৰ বিৱুৰ চকুৰ সন্মুখত 80ছেঃমিঃ ৷ এই বিকাৰটো সংশোধন কৰিবলৈ হ’লে স্পষ্টভাৱে অসীমত(80ছেঃমিঃ ৰ ওপৰত)লক্ষ্যবস্তৰ উৎপন্ন কৰিবলৈ উপযুক্ত ক্ষমতাৰ লেনছ ব্যৱহাৰ কৰিব লাগিব ৷\n7. দূৰ দৃষ্টিগ্ৰস্ততাৰ সংশোধন দেখুৱাই ৰশ্মিচিত্ৰ অংকন কৰা ৷ দূৰ দৃষ্টিগ্ৰস্ত চকু এটাৰ বাবে নিকট বিন্দু 1m ৷ এই বিকাৰৰ সংশোধনৰ বাবে প্ৰয়োজন হোৱা লেনছৰ ক্ষমতা কিমান ? ধৰি লোৱা স্বাভাৱিক চকুৰ বাবে নিকট বিন্দু 25 cm ৷\nহাইপাৰমেট্ৰ’পিয়া বা দূৰ দৃষ্টিগ্স্ততা হ’ল দৃষ্টি শক্তিৰ এনে বিকাৰ য’ত ওচৰৰ স্তবোৰ স্পষ্টভাৱে দেখা নাপায় ৷ এনে হোৱাৰ কাৰন হ’ল বিকাৰগ্ৰস্ত চকুৰ লেনছে ওচৰৰ বস্ত েটাৰচ পৰা অহা পোহৰৰ ৰশ্মিবোৰক অক্ষিপটৰ পৰিৱৰ্তে অক্ষিপটৰ পাছফালে এটা বিন্দুলৈ অভিসাৰী কৰে যাৰ ফলত নিকটৱৰ্তী লক্ষ্যবস্তৰ প্ৰতিবিম্ব াক্ষিপটৰ পিছফালে গঠিত হয় ৷ উপযুক্ত ক্ষমতাৰ উত্তল লেনছ ব্যৱহাৰ কৰি এই বিকাৰ সংশোধন কৰিব পাৰি যিয়ে চিত্ৰত দেখুৱাৰ দৰে পোহৰৰ ৰশ্মিক অক্ষিপটলৈ অভিসাৰী কৰি নিকটৱৰ্তী লক্ষ্যবস্তৰ প্ৰতিবিম্ব অক্ষিপটত গঠন কৰিব ৷\nইয়াত, দূৰ দৃষ্টিগ্ৰস্ত চকু এটাৰ বাবে নিকট বিৱু হ’ল 1মিঃ ৷ এই িকাৰটো সংশোধন কৰিবলৈ সঠিক ক্ষমতাৰ লেনছ 25ছেঃমিঃ দূৰত্বত থকা(স্বাভাৱিক চকুৰ বাবে নিকট বিন্দু)লক্ষ্যবস্তৰ প্ৰতিবিম্ব 1 মিটাৰ দূৰত্বত(দূৰ দৃষ্টিগ্ৰস্ত চকুৰ নিকট বিন্দু)গঠন কৰিব লাগিব ৷\n8. সাধাৰণ চকুৱে এটা 25cm তকৈ ওচৰত ৰখা বস্ত দেখা নাপায় কিয় ?\nউত্তৰঃ চিলিয়াৰী পেশীয়ে চকুৰ লেনছৰ দৈৰ্ঘ্য আৰু বক্ৰতা পৰিৱৰ্তনত সহায় কৰে ৷ যেতিয়া বস্ত এটা ওচৰৰ দূৰত্বত থাকে চিলিয়াৰী পেশীবোৰৰ সংকোচন ঘটে আৰু চককুৰ লেনছৰ ফ’কাছ দৈৰ্ঘ্য হ্ৰাস হয়, সেয়েহে ওচৰত থকা বস্তটো স্পষ্টভাৱে দেকা যায় ৷ তথাপি উপযোজন ক্ষমতাৰ সীমাবদ্ধতাৰ বাবে চকুৰ লেনছৰ ফ’কাছ দৈৰ্ঘ্যৰ মান এটা ন্যূনতম মানতকৈ কমাব নোৱাৰি ৷ যেতিয়চ এটা বস্ত প্ৰায় 25 ছেঃমিঃ দূৰত্বত থাকে সুস্হ চকুৰ চিলিয়াৰী পেশীৰ ক্ৰিয়া বন্ধ হৈ পৰে ৷ এই নিম্নতম দূৰত্ব অধিক হৈ পৰিলে ইয়াৰ আগলৈ চকুৰ লেনছৰ ফ’কাছ দৈৰ্ঘ্য হ্ৰাস কৰিব নোৱাৰি, সেয়েহে সাধাৰন বা সুস্হ চকুৱে 25 ছেঃমিঃ তকৈ ওচৰত ৰখা বস্ত স্পষ্টভাৱে দেখা নাপায় ৷\n9. চকুৰ পৰা লক্ষ্যবস্তৰ দূৰত্ব বঢ়াই নিলে চকুৰ ভিতৰত প্ৰতিবিম্বৰ দুৰত্বৰ কি হয় ?\nউত্তৰঃ চকুৰ ভিতৰত, প্ৰতিবিম্বৰ দূৰত্ব হ’ল চকুৰ লেনছ আৰু অক্ষিপটৰ মাজত থকা দূৰত্ব ৷ চকুৰ পৰা লক্ষ্যবস্তৰ দূৰত্ব বৃদ্ধ হ’লে প্ৰতিবিম্বৰ অপৰিৱৰ্তনীয় হৈ থাকে কিন্ত্ত চকুৰ লেনছৰ ফ’কাছ দৈৰ্ঘ্য চিলিয়াৰী পেশিৰ দ্বাৰা এনেধৰনে মিলাই লোৱা হয় যাতে লক্ষ্যবস্তটোৰ প্ৰতিবিম্ব সদায় অক্ষিপট গঠন হয় ৷ সেয়েহে যেতিয়া চকুৰ পৰা লহ্যবস্তৰ দূৰত্ব বৃদ্ধি হয় চিলিয়াৰী পেশিবোৰ শিথিল হয় আৰু লেনছখন ক্ষীন হৈ পৰে ৷ এনে অৱস্হাত চকুৰ লেনছৰ ফ’কাছ দৈৰ্ঘ্য বাঢ়ে আৰু ইয়াৰ দ্বাৰা দূৰৰ বস্ত এটা অধিক স্পষ্টকৈ দেখা পোৱা কৰি তোলে ৷\n10. তৰাই তিৰবিৰাই কিয় ?\nউত্তৰঃ যিহেতু তৰাবোৰ অতি দূৰত থাকে এইবোৰক প্ৰায় বিন্দু আকাৰৰ পোহৰৰ উৎসৰ দৰে লাগে৷ বায়ুণ্ডলত বায়ুৰ ভিন ভিন স্তৰৰ প্ৰতিসৰণাংক ভিন ভিন হোৱাৰ বাবে তৰাৰ পৰা অহা পোহৰৰ ৰশ্মিৰ গতিপথৰ কিছু পৰিৱৰ্তন ঘটে ৷ সেয়ে তৰাৰ আপাত অৱস্হান আৰু আমাৰ চকুত প্ৰৱেশ কৰা তৰাৰ পোহৰৰ প্ৰাবল্য উভয়ে সলনি হৈ থাকে, ফলস্বৰুপে কোনো মুহূৰ্তত তৰাটো অতি উজ্বল যেন লাগে ৷ ইয়ে তিৰবিৰনি পৰিঘটনাটোক প্ৰভাৱিত কৰে ৷\n11. গ্ৰহবোৰ তিৰবিৰাই নাথাকে কিয় ?\nউত্তৰঃ গ্ৰহবোৰ পৃথিৱীৰ নিচেই ওচৰত অৱস্হিত আৰু সেইবাবে এইবোৰক আমি বিস্তৃত উৎস হিচাপে দেখো ৷ এইদৰে গ্ৰহ এটাক পোহৰৰ বৃহৎ সংখ্যক বিন্দু উৎসৰ সমষ্টি বুলি গণ্য কৰিব পাৰো ৷ বায়ুমণ্ডলীয় প্ৰতিসৰণাংকৰ বাবে যেতিয়া কিছুমান বিন্দু উৎস অতি উজ্বল দেখা যায়, আন কিছুমান অতি অনুজ্বল হৈ পৰে আৰু সকলো বিন্দু উৎসৰ পৰা আহি আমাৰ চকুত সোমোৱা পোহৰৰ পৰিমাণৰ মুঠ পৰিৱৰ্তনৰ গড় মান শূণ্য হয় যিয়ে তিৰবিৰণিৰ প্ৰভাৱ নস্যাৎ কৰে সেয়েহে গ্ৰহবোৰে তিৰবিৰাই নাথাকে ৷\n12. ৰাতিপুৱা সূৰ্য্যক ৰঙচুৱা দেখি কিয় ?\nউত্তৰঃ সূৰ্যোদয়ৰ সময়ত সূৰ্যটোৱে আমাৰ পৰা অত্যন্ত দূৰত অৱস্হান গ্ৰহণ কৰে ৷ ফলস্বৰুপে সূৰ্যৰ পোহৰে বায়ুমণ্ডলৰ তুলনামূলকভাৱে ডাঠ তৰপবোৰৰ মাজেৰে দীৰ্ঘতম দূৰত্ব অতিক্ৰমম কৰিব লগা হয় আৰু এনে কৰোতে সূৰ্যৰ পোহৰৰ নীলা ৰঙৰ অধিকাংশ আৰু চুটি তৰংগবিলাক বায়ুৰ কণাবিলাকে বিক্ষিপ্ত কৰে ৷ দীৰ্ঘৰতম তৰংগদৈৰ্ঘৰ ৰঙা ৰং আটাইতকৈ কম পৰিমাণে বিক্ষিপ্ত হয় আৰু অন্যান্য ৰঙতকৈ ৰঙা ৰং আমাৰ চকুত অধিক মাত্ৰাত সোমায় ৷ সেয়ে, ৰাতিপুৱা সূৰ্য়টোক ৰঙচুৱা দেখা যায় ৷\n13. মহাকাশচাৰী এজনে আকাশৰ ৰং নীলাৰ পৰিবৰ্তে কলা দেখে কিয় ?\nউত্তৰঃ গভীৰ মহাকাশত সূৰ্যৰ পপোহৰ বিক্ষিপ্ত কৰিবলৈ বায়ুৰ কণা থকা বায়ুমণ্ডল নাথাকে ৷ যেতিয়া এজন মহাকাশচাৰীয়ে সূৰ্যৰ পৰা দূৰলৈ চাই তেওঁ এন্ধাৰহে দেখা পায় যিহেতু তাত সূৰ্যৰ পোহৰ বিক্ষীপ্ত কৰিবলৈ একো নাথাকে ৷ সেইকাৰণে মহাকাশচাৰী এজনে আকাশৰ ৰং নীলাৰ পৰিৱৰ্তে ক’লা দেখে ৷\nTags # Class 10 # NCERT soluton # Science # SEBA # সাধাৰণ বিজ্ঞান\nTags: Class 10, NCERT soluton, Science, SEBA, সাধাৰণ বিজ্ঞান\nQuiz 8 - Correct Tense TEST (10 Mark)\nQuiz7- CORRECT TENSE TEST ( 10 Mark)\nQuiz6- Correct Tense TEST ( 10 Mark)\nQuiz5- Correct Tense TEST ( 10 Mark)\nJikir Ajan Fakir - Class 10 - Assamese - Axomia Sa...\nExercise : R - 3-Maths-Class X-NCERT SOLUTIONS -Re...\nQuiz4- Correct Tense TEST (10 Mark)\nQuiz3- Correct Tense TEST ( 10 mark)\nNiv Ki Int -Class 10-Aalok Bhag2( नींव की ईंट - ...\nQuiz2- Correct Tense Test ( 10 mark)\nEnvironment and Environmental Problems- Class x...\nQuiz 1 - Correct Tense TEST ( 10 mark)\nExercise : R - 4-Maths-Class 10-NCERT SOLUTIONS -R...\nExercise : R - 1-Maths-Class X-NCERT SOLUTIONS -Re...\n( The Human Eye and The Colourful World ) -C...\nModel Questions -Science -The Human Eye and Colo...\nVERY IMPORTANT LIST OF VERBS FOR CLASS IX ...\nবংশগতি আৰু ক্ৰমবিকাশ ( Heredity And Evolution ...\nModel Question : Science ( Class X NCERT -SEBA)...\nScience/Maths ( Homework given by Sri Mritunjoy ...\nআমাৰ চাৰিওকাষৰ বস্ত্তবোৰ ( Matter in Surroundi...\nTense ( For English Medium )\nকুইজ ( Quiz ) : Grammar - Preposition - Class x -S...\nকুইজ ( Quiz ) : Grammar -Determiners - Class X - SEBA\nকুইজ ( Quiz ) : বিজ্ঞান (Science) - ৰাসায়নিক বিক্ৰ...\nকুইজ ( Quiz ) : গণিত ( Mathematics) - বহুপদ ( Pol...\nকুইজ (Quiz ) : গণিত ( Mathematics) - বাস্তৱ সংখ্যা...


কৰ্মচাৰীৰৰ ওপৰত পৰিব মাধমাৰ চৰকাৰৰ! ১ জুলাইৰ পৰা বৃদ্ধি হ’ব কৰ্মৰ সময়, হ্ৰাস পাব দৰমহা! | Asom Live 24\nকৰ্মচাৰীৰৰ ওপৰত পৰিব মাধমাৰ চৰকাৰৰ! ১ জুলাইৰ পৰা বৃদ্ধি হ’ব কৰ্মৰ সময়, হ্ৰাস পাব দৰমহা!\nin অসম, নিয়োগ, ভাৰত\nঅহা মাহৰ পৰা অৰ্থাৎ ১ জুলাইৰ পৰা নতুন মজুৰি ক’ড কাৰ্যকৰী কৰাৰ প্ৰস্তুতি চলাইছে চৰকাৰে। ১ জুলাইৰ পৰা মজুৰি ক’ড সলনি হোৱাৰ ফলত ব্যক্তিগত খণ্ডৰ কৰ্মচাৰীসকলৰ ওপৰত সৰ্বাধিক প্ৰভাৱ পৰা সম্ভাৱনা আছে।\nনতুন মজুৰি ক’ড কাৰ্যকৰী হোৱাৰ পিছত কৰ্মচাৰীৰ ইন হেণ্ড দৰমহা হ্ৰাস পাব। অমৱশ্যে কৰ্মচাৰীসকলৰ অৱসৰৰ সুবিধা বাঢ়িব। নতুন শ্ৰম ক’ড কাৰ্যকৰী হোৱাৰ লগে লগে কৰ্মচাৰীৰ সুবিধা আৰু অসুবিধা দুয়োটা হ’ব।\nউল্লেখ্য যে যে এজন কৰ্মচাৰীৰ চিটিচিত বেছিক দৰমহা, এইচআৰএ, পিএফ আৰু গ্ৰেচুইটিৰ দৰে অৱসৰৰ সুবিধা আৰু অন্যান্য ভাট্টা থাকে।\nলগতে পঢ়ক অদ্ভুত আৱিষ্কাৰ! মলদ্বাৰেৰে উশাহ লোৱা সম্ভৱ! এক গৱেষণাৰ দাবী\nনতুন মজুৰি ক’ড কাৰ্যকৰী হ’লে কৰ্মচাৰীসকলৰ বেছিক দৰমহা চিটিচিৰ ৫০% হে হ’ব৷ বৰ্তমানৰ গাঁথনিত বেছিক দৰমহা কৰ্মচাৰীৰ দৰমহাৰ ৩০ৰ পৰা ৪০ শতাংশৰ ভিতৰত থাকে। ইয়াৰ বাহিৰেও আছে পেঞ্চন ভাট্টা, এইচ আৰ এ, পি এফ আদি। ইয়াৰ ভিত্তিতে কৰ্মচাৰীৰ দৰমহাৰ পৰা পি এফ কৰ্তন কৰা হয়।\nকিন্তু এতিয়া নতুন গাঁথনি অনুসৰি মূল দৰমহা চিটিচিৰ ৫০ শতাংশ হ’ব লাগে। ইয়াৰ প্ৰত্যক্ষ প্ৰভাৱ কৰ্মচাৰীৰ PF আৰু Gratuity ত পৰিব। ইয়াৰ বাহিৰেও নতুন মজুৰি ক’ডৰ অধীনত সপ্তাহত ৪৮ ঘণ্টা কাম কৰাটো বাধ্যতামূলক হ’ব। যদি আপুনি প্ৰতিদিনে ১২-১২ ঘন্টা কাম কৰে, তেন্তে প্ৰতিষ্ঠানটোৱে আপোনাক ৩ সপ্তাহৰ ছুটী দিয়াৰ ব্যৱস্থা আছে।\nলগতে পঢ়ক শ্বেয়াৰ বজাৰত ধন উপাৰ্জনৰ বাম্পাৰ সুযোগ! কি কি শ্বেয়াৰত দেখিব লাভৰ মুখ?\nবৰ্তমান এজন যদি কৰ্মচাৰীৰ CTC ৫০ হাজাৰ হয়, তেন্তে এতিয়া তেওঁৰ বেচিক দৰমহা হ’ব ১৫ হাজাৰ টকা। এই অনুযায়ী আপোনাৰ পি এফ মাহে ১৮০০ টকা হয় (বেচিকৰ ১২%)। কিন্তু নতুন নিয়ম অনুসৰি ৫০ হাজাৰৰ CTC ত আপোনাৰ বেচিক ১৫ হাজাৰৰ পৰা ২৫ হাজাৰলৈ বৃদ্ধি হ’ব। ইয়াৰ ওপৰত আপোনাৰ পি এফ ১২ শতাংশৰ পৰা বৃদ্ধি পাই ৩০০০ টকালৈ বৃদ্ধি পাব। অৰ্থাৎ আপুনি এতিয়া পূৰ্বতকৈ মাহে ১২০০ টকা কম পাব।\nইফালে মূল দৰমহা বৃদ্ধিৰ প্ৰভাৱ আপোনাৰ পি এফ আৰু গ্ৰেচুইটি দুয়োটাতে পৰিব। এই দুয়োটাৰে বৰঙণি বৃদ্ধি কৰিলে টেক হোম দৰমহা হ্ৰাস পাব। কিন্তু অৱসৰৰ সময়ত কৰ্মচাৰীয়ে অধিক ধন লাভ কৰিব।\nTags: asom live 24assam ka tazza khabarassam live 24axom live 24axom live 24 digitalbest news channel in assamBest news channel of assamBest News Portal in AssamNew Wage Code\nসাধাৰণ অস্ত্ৰোপচাৰতে মৃত্যু কোন সুন্দৰী মডেলৰ? আপুনিও হওক অতি সাৱধান!\nব্লেক টিয়ে ওজন হ্ৰাস কৰে নে? শৰীৰৰ বাবে ই কিমান উপকাৰী? জানিবলৈ চাওক...


লম্বোদৰ বৰা। Lambodar Bora - Growhills Publishing\nPosted on February 3, 2019 August 16, 2019\n১৮৩৬ চনৰ পৰা ১৮৭২ চনলৈ অসমীয়া ভাষা-সাহিত্যৰ বিপৰ্যয়ৰ যুগ (The Age of Disaster)। কাৰণ ১৮২৬ চনত ইংৰাজসকলে অসমৰ শাসনভাৰ লোৱাৰ পিছত অসমীয়া ভাষা আৰু সংস্কৃতি সম্বন্ধে অনভিজ্ঞ ইংৰাজসকলে শাসনকাৰ্যত সহায়ক হিচাপে বংগদেশৰ পৰা বঙালী কেৰানী-মহৰী আমদানি কৰে। সিহঁতৰ প্ৰৰোচনাত ইংৰাজসকলে অসমত অসমীয়া ভাষাৰ পৰিৱৰ্তে বঙালী ভাষা প্ৰৱৰ্তন কৰে। ফলত অসমীয়া ভাষা-সাহিত্য বিপৰ্যয় তথা অৱলুপ্তিৰ পথলৈ গতি কৰে। কিন্তু কিছুমান শিক্ষিত ভাষা-হিতৈষী অসমীয়া লোকে অসমীয়া ভাষা সাহিত্যৰ উদ্ধাৰ আৰু বিকাশৰ বাবে সাহিত্যৰ সাধনাত ব্রতী হয়। লম্বোদৰ বৰা আছিল সেই বিপৰ্যয় যুগৰ এজন ডেকা সাহিত্যিক। তেওঁ মাত্ৰ ৩২ বছৰ জীয়াই আছিল আৰু এই ৩২ বছৰৰ ভিতৰত তেওঁ অসমীয়া ভাষা-সাহিত্যলৈ কেইখনমান গধুৰ জ্ঞানগৰ্বী গ্ৰন্থ আৰু প্ৰবন্ধ এৰি গৈছে।এই অলপ সংখ্যক ৰচনাই তেওঁৰ সাহিত্য প্ৰতিভাৰ উজ্জ্বল ভৱিষ্যতৰ ইংগিত বহন কৰে। তেঁৱেই পোন প্ৰথমে অসমীয়া ভাষাত ওজস্বী অলংকাৰপূৰ্ণ আৱেগিক গদ্যৰ অৱতাৰণা কৰে।\nএইজন ডেকা সাহিত্যিক লম্বোদৰ বৰাৰ জন্ম হয় ১৮৬০ চনত তেজপুৰৰ গমিৰি মৌজাৰ খালিপোকৰীয়া নামৰ এখন গাঁৱত। তেওঁৰ পিতাকৰ নাম আছিল বৃকোদৰ পাঠক। বৃকোদৰ গমিৰি মৌজাৰ কাকতি আছিল। লম্বোদৰ বৰাৰ ককাদেউতা আহোম যুগৰ কুৰ গোট ‘শেন চোৱা’ পাইকৰ ওপৰত বৰা আছিল। কিন্তু ইংৰাজকলে অসমৰ শাসনভাৰ নিজৰ হাতলৈ নিয়াৰ পিছত এই আহোম যুগৰ বিষয়-বাববোৰৰ অন্ত পৰে। সৰু কালতে লম্বোদৰ বৰাই মাতৃক হেৰুৱায়। লম্বোদৰে ১৮৭২ চনত গমিৰি মৌজাত নকৈ স্থাপন হোৱা প্ৰাথমিক বিদ্যালয়ত ভর্তি হয়। প্ৰাথমিক পৰ্যায়ৰ পৰাই লম্বোদৰ বৰাই পঢ়া-শুনাত মেধা শক্তিৰ পৰিচয় দিছিল। নিজৰ অধ্যাৱসায় আৰু মেধা শক্তিৰ গুণত তেওঁ পঢ়া-শুনাত দোপত-দোপে উন্নতি কৰি ১৮৭৭ চনত প্ৰাথমিক শিক্ষা সাং কৰি তেজপুৰৰ চৰকাৰী হাইস্কুলত ভর্তি হয়। ছাত্ৰ হিচাপে তেওঁ আছিল মেধাবী আৰু আদৰ্শবান। সজ চিন্তা-চৰ্চা কৰা আৰু সামাজিক সভা-সমিতিত আগভাগ লোৱাই আছিল তেওঁৰ ব্যক্তিত্ব। স্কুলৰ ছাত্ৰসভাৰো তেওঁ আছিল গুৰি ধৰোতা। তেওঁৰ চেষ্টাতেই স্কুলৰ ছাত্ৰসকলৰ মাজত ‘আলোচনী সভা’ স্থাপন হৈছিল। সেই আলোচনা সভাত সাহিত্য বিষয়ক নানান ৰচনা পাঠ কৰি ছাত্ৰসকলক ভাষা আৰু সাহিত্যৰ প্ৰতি আকৰ্ষিত কৰাৰ লগতে মহৎ লোকৰ জীৱনাদৰ্শৰ প্ৰতিও অনুপ্ৰাণিত কৰিছিল। হাইস্কুলত পঢ়ি থকাৰ সময়ত লম্বোদৰে পিতাকক হেৰুৱায়। পিতাকৰ মৃত্যু হোৱাত পৰিয়ালটি আৰ্থিক দুৰ্যোগত পৰে যদিও লম্বোদৰে নিৰাশ নহৈ পঢা-শুনা চলাই থাকিল। সেইখন স্কুলৰ পৰা সুখ্যাতিৰে কুৰি টকীয়া বৃত্তিসহ এণ্ট্ৰেন্স পৰীক্ষা পাচ কৰি উচ্চ শিক্ষাৰ বাবে কলিকতালৈ যায়। তাত মেট্রোপলিটান কলেজ (বৰ্তমান ইশ্বৰচন্দ্ৰ বিদ্যাসাগৰ কলেজ) ত ভর্তি হয়। কিন্তু প্ৰথমবাৰ এফ. এ. পৰীক্ষা পাছ কৰিব নোৱাৰিলে। তথাপি হতাশ নহৈ দুগুণ উৎসাহেৰে পিছৰ বছৰ পৰীক্ষাত বহি সুখ্যাতিৰে এফ. এ. পাছ কৰে। তাৰ পিছত তেওঁ বি. এ. পাছ কৰে। অধিক পঢ়াৰ ইচ্ছা আছিল যদিও তেওঁৰ আৰ্থিক অৱস্থা ইমানেই নিঃস্ব আছিল যে তেওঁ জীৱিকাৰ পথ ল’বলৈ বাধ্য হ’ল আৰু সেই উদ্দেশ্যে অসমলৈ উভতি আহি কোহিমা চৰকাৰী হাইস্কুলৰ প্ৰধান শিক্ষকৰ চাকৰিত সোমায়। সেই চাকৰিত কিছু টকা সাঁচি দুবছৰ পিছত আইন পঢ়িবলৈ পুনৰ কলিকতালৈ যায় আৰু তাতে আইন কলেজত পঢ়ি তেওঁ বি. এল. পাছ কৰে। ছাত্ৰ অৱস্থাৰে পৰা তেওঁ বিভিন্ন কাকত-আলোচনীত প্ৰবন্ধাদি প্ৰকাশ কৰিছিল। বি. এল.পাছ কৰি অসমলৈ আহি তেজপুৰত স্বাধীনভাৱে আইন ব্যৱসায় আৰম্ভ কৰে আৰু লগে লগে ভাষা সাহিত্যৰ উন্নয়নৰ বাবে সাহিত্য চৰ্চা আৰু লেখা-মেলা কৰাত মনপুতি লাগে। সেই সময়ত চৰকাৰী অফিচ-আদালতৰ বিষয়াসকলৰ স্বেচ্ছাচাৰীতা বাঢ়ি গৈছিল। লম্বোদৰৰ প্ৰচেষ্টাত তেজপুৰত চৰকাৰী বিষয়াসকলৰ স্বেচ্ছাচাৰীতা বহু পৰিমাণে লোপ পায়। তেওঁ ইমানেই ন্যায়পৰায়ণ আৰু স্পষ্টবাদী আছিল যে তেওঁৰ প্ৰতাপত দুৰন্ত পুলিচ তথা চৰকাৰী বিষয়া শান্ত হৈ পৰিছিল। ইতিমধ্যে ওকালতি ব্যৱসায়ৰ দ্বাৰা আৰ্থিক অনাটন কিছু লাঘৱ হৈছিল আৰু তেজপুৰত মাটি কিনি তাতে স্থায়ীভাৱে থাকিবলৈ ঘৰ-বাৰী সাজি লয় আৰু সাহিত্য ৰচনাত একানপতীয়াকৈ লাগে। কিন্তু কালে নসহিলে। তাতেই তেওঁ হাইজা (জহনী) ৰোগত আক্ৰান্ত হয় আৰু মাত্ৰ ৩২ বছৰ বয়সতে জীৱন লীলাৰ অন্ত পৰে। লগে লগে এজন ভাষা সাহিত্য-হিতৈষীৰ প্ৰতিভা চিৰদিনৰ বাবে স্তমিত হৈ পৰে। তেজপুৰত নকৈ সজা ঘৰখনতে তেওঁ এক পুথিভঁৰালো স্থাপন কৰে য’ত তেওঁ দেশ-বিদেশৰ বহুতো মূল্যৱান পুথি সংগ্ৰহ কৰিছিল। বহুতো পাণ্ডুলিপিও অপ্ৰকাশিত অৱস্থাত ৰাখি গৈছিল। কিন্তু সেই সময়ত অন্ধবিশ্বাস আছিল যে কোনো মানুহ কোনো সংক্ৰামক বেমাৰত মৃত্যু হ’লে তেওঁ ব্যৱহাৰ কৰা সকলোবোৰ বস্তুই চিতাৰ জুইত পেলাই দিয়া উচিত। লম্বোদৰ বৰাৰ পুথিভঁৰাল আৰু পাণ্ডুলিপিবোৰৰ সেই দশাই হ’ল। তেওঁৰ অশেষ পৰিশ্ৰমৰ ফলসমূহ চিতাৰ জুইত জাহ গ’ল।\nলম্বোদৰ বৰাই ছাত্ৰাৱসস্থাৰ পৰাই সাহিত্য চৰ্চা কৰিছিল যদিও যেতিয়া তেওঁ সাহিত্য সাধনাৰ এক পৰিৱেশ ৰচনা কৰি একাগ্ৰতাৰে সাহিত্য সাধনাৰ ব্রতত ব্রতী হোৱাৰ সিদ্ধান্ত লৈছিল, সেই সময়তে কালে তেওঁক উভালি নিলে। এক সম্ভৱনাময় প্ৰতিভাৰ কলিতে বিনাশ হ’ল।\nছাত্ৰাৱস্থাত লিখা তেওঁৰ সৰহভাগ প্ৰৱন্ধ ‘আসাম বিলাসিনি’, ‘আসাম নিউজ’, ‘আসাম বন্ধু’ আদি আলোচনীৰ পাতত প্ৰকাশ পাইছিল। উক্ত আলোচনীসমূহত প্ৰকাশ পোৱা প্ৰৱন্ধসমূহ আছিল ‘সদানন্দৰ কলাঘূমটি’, ‘মত্ত মাতঙ্গিনী বৰুৱা আৰু দেৱ সুন্দৰী’, ‘উপন্যাস আৰু আত্মহত্যা’, ‘গান’, ‘বিয়াৰ খৰচ’, ‘অলংকাৰ আৰু দৰকাৰ’ আদি। ইয়াৰ উপৰিও আৰু বহুতো প্ৰৱন্ধ ‘জোনাকী’, ‘আসাম তৰা’ আদিত প্ৰকাশ পাইছিল যদিও সেইবোৰৰ লেখ আজিলৈ পোৱা হোৱা নাই।\nঅসমীয়া ভাষা সম্পৰ্কেও তেওঁ কেইটামান গভীৰ প্ৰৱন্ধ ৰচনা কৰিছিল। তাৰে ভিতৰত “অসমীয়া ভাষাৰ আখৰ জোঁটনি” কেইবাটাও খণ্ডত ‘জোনাকী’ত প্ৰকাশ পাইছিল।\nতেওঁ ‘জ্ঞানোদয়’ আৰু ‘লৰাবোধ’ নামৰ দুখন কিতাপ স্কুলৰ পাঠ্যপুথি হিচাপে ৰচনা কৰিছিল। কিতাপ দুখনত ল’ৰা-ছোৱালীৰ মানসিকতাৰ জোখাৰে বিভিন্ন জ্ঞানগৰ্ভী আদৰ্শ জীৱনীমূলক প্ৰৱন্ধ আৰু আলোচনা সন্নিৱিষ্ট কৰিছিল। ‘অসমীয়া প্ৰাকৃত ভূগোল’ নামৰ ভূগোল বিষয়ক কিতাপখন পঢ়াশালিত পাঠ্যপুথি হিচাপে ব্যৱহাৰ হৈছিল।\nল’ৰা-ছোৱালীৰ উদ্দেশ্যে পাঠ্যপুথি হিচাপে লিখা গ্রন্থবোৰৰ বাহিৰে তেওঁৰ বেছিভাগ প্ৰৱন্ধ ব্যঙ্গাত্মক। অসমীয়া শিক্ষিত লোকৰ মৈমতালি আৰু সোৰোপালিক ব্যঙ্গ কৰি লোকসমাজৰ আগত দাঙি ধৰাই তেওঁৰ ব্যঙ্গাত্মক ৰচনাৰাজিৰ উদ্দেশ্য আছিল। ‘সদানন্দৰ কালাঘূমটি’, ‘সদানন্দৰ সানমিহলি টোকা’, ‘সদানন্দৰ সমাচাৰ’, ‘সদানন্দৰ নতুন অভিধান’ আদি তেওঁৰ ব্যঙ্গাত্মক ৰচনাৰ উজ্জ্বল চানেকি।\nতেওঁ এজন জীৱনী চৰিতকাৰো আছিল। ‘আনন্দৰাম বৰুৱাৰ জীৱন চৰিত’, ‘ঈশ্বৰচন্দ্ৰ বিদ্যাসাগৰৰ জীৱন চৰিত’ আদি ৰচনা কৰিবলৈ লৈছিল যদিও কালে সময় নিদিলে। ইয়াৰোপৰি ‘সমাজ দৰ্পণ’ নামৰ এখন নাটকো অসমাপ্ত অৱস্থাত ৰাখি গৈছিল। পিছত সকলো অগ্নিগৰ্ভত জাহ যায়।\nতেওঁ এজন সমাজ সংস্কাৰকো আছিল। দৰং জিলাত ‘বেগাৰ ধৰা’ নামেৰে এটি কু-প্ৰথা সমাজত প্ৰচলিত আছিল। লম্বোদৰে এই প্ৰথাৰ বিলোপ সাধনৰ বাবে চেষ্টা কৰিছিল আৰু এই উদ্দেশ্যে ‘বেগাৰ ধৰা প্ৰথা’ নামেৰে এটি প্ৰৱন্ধও ‘আসাম নিউজ’ত প্ৰকাশ কৰিছিল।\nইয়াৰোপৰি তেওঁৰ সাহিত্যিক জীৱনৰ ডাঙৰ কীৰ্তি হ’ল কালিদাসৰ মূল সংস্কৃত নাটক ’অভিজ্ঞান শকুন্তলা’ৰ অসমীয়া ভাঙনি । তেওঁৰ এই অনুবাদখনেই সংস্কৃত ভাষাৰ পৰা আধুনিক অসমীয়ালৈ অনুবাদ কৰা প্ৰথম পুথি। অনুবাদখন সহজ-সৰল ভাষাত মূলৰ অকণো বিকৃত নকৰাকৈ কৰা অসমীয়া অনুবাদে সংস্কৃত সাহিত্যত থকা তেওঁৰ পাণ্ডিত্য আৰু দখলৰ উজ্জ্বল চানেকি দাঙি ধৰে।\nইমানবোৰ সাহিত্যিক অৱদানৰ উপৰিও অসমীয়া গদ্য শৈলীলৈ তেওঁ এক নতুন অৱদান আগবঢ়ায় । সেয়া হৈছে অলংকাৰপূৰ্ণ, ওজস্বী অথচ সৰল আৰু ছান্দিক গতিময় গদ্যশৈলী। ইংৰাজ প্ৰৱন্ধকাৰ বেকনৰ গদ্যৰীতিৰ লগত তেওঁৰ গদ্যৰ মিল আছে। তেওঁৰ গদ্য ইমানেই গতিশীল যে কেতিয়াবা কেতিয়াবা আবেগিক হৈ বক্তব্য-বিষয় দীঘলীয়াও হৈ পৰিছে।\nতেওঁৰ এই চুটি জীৱনত যিখিনি সাহিত্য প্ৰতিভাৰ স্বাক্ষৰ ৰাখি গৈছে তালৈ চাই ক’ব পাৰি কালে তেওঁক অকালতে হৰি নিনিয়া হ’লে সময়ত তেওঁ অসমীয়া সাহিত্যৰ ভঁৰাললৈ কালজয়ী মূল্যৱান সাহিত্যৰত্ন উপহাৰ দিব পাৰিলেহেঁতেন।\nপ্রসঙ্গঃ লম্বোদৰ বৰা\n← এক গুচ্ছ জীৱনী। ৰাব্বি মছৰুৰ।…\nAbdur Rahim Photos →\nFebruary 3, 2019 at 4:31 am Reply\nFebruary 3, 2019 at 4:41 am Reply


ত্ৰিফলা কেতিয়া খাব, কেনেদৰে খাব? -How to take triphala in assamese - fitassam\nত্ৰিফলা (triphala powder) বনাবলৈ আপোনাৰ প্ৰয়োজন হব শুকান ডাঙৰ শিলিখা, ভোমোৰা আৰু আমলখী৷ তিনিবিধ ফলেই পৰিষ্কাৰ আৰু কোনো পোক নলগা হলে ভাল। তিনিবিধ ফলৰ গুটিবোৰ উলিয়াই ফলৰ বাকী অংশ বেলেগ বেলেগকৈ মিহিকৈ গুড়ি কৰি লওক৷ তিনিবিধ সূক্ষ্ম ফিল্টাৰযুক্ত পাউডাৰ 1: 2:3এৰ অনুপাতকৈ মিশ্ৰিত কৰক। উদাহৰণস্বৰূপ, যদি আপুনি 10 গ্ৰাম শিলিখা গুড়ি লৈ তাত 20 গ্ৰাম ভোমোৰা গুঁড়ি আৰু 30 গ্ৰাম আমলখী গুঁড়ি যুক্ত কৰক।\n← লোহিত ৰক্ত কণিকা কিদৰে বৃদ্ধি কৰিব?- How to increase red blood cell? -in assamese\n04/11/2020 10/02/2021 Admin 0\n10/10/2020 28/04/2021 Admin 0


লাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে? -\nHomeৰাষ্ট্ৰীয়লাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে?\nলাইভত সুধিলে নীৰজ চোপ্ৰাৰ যৌন জীৱনৰ কথা: ক্ষোভত কি ক’লে নীৰজে?\nডিজিটেল ডেস্কঃ টকিঅ’ অলিম্পিকৰ স্বৰ্ণজয়ী নীৰজ চোপ্ৰা এতিয়া সমগ্ৰ দেশবাসীৰেই নয়নৰ মণি। বিভিন্ন সংবাদ প্ৰতিষ্ঠানে তেওঁৰ সাক্ষাৎকাৰৰ অনুষ্ঠান পৰিৱেশন কৰিছে। নীৰজ চোপ্ৰাইও যথাসম্ভৱ সাক্ষাৎকাৰৰ অনুষ্ঠানসমূহত ভাগ লৈছে, বিভিন্ন প্ৰশ্নৰ উত্তৰ দিছে। কিন্তু শেহতীয়াকৈ এক সাক্ষাৎকাৰ অনুষ্ঠানৰ এটি প্ৰশ্নৰ উত্তৰ দিবলৈ অমান্তি হ’ল নীৰজ। তাৰো কাৰণ আছে।\nদৰাচলতে প্ৰশ্নটোৱেই আছিল আপত্তিজনক আৰু অস্বস্তিকৰ। ইতিহাসবিদ ৰাজীৱ শেঠীয়ে সাক্ষাৎকাৰ অনুষ্ঠানৰ মাজতে সুধিলে সেই অবাঞ্চিত প্ৰশ্ন।\nপ্ৰশ্নটো আছিল, “ক্ৰীড়াৰ অনুশীলনৰ ব্যস্ততাৰ মাজত আপুনি আপোনাৰ যৌন জীৱনৰ ভাৰসাম্যতা কিদৰে বজাই ৰাখিছিল”? অৱশ্যেই প্ৰথমবাৰ প্ৰশ্নটোৰ উত্তৰ দিবলৈ অমান্তি হয় নীৰজ। তেওঁৰ মুখমণ্ডলত প্ৰকট হৈ পৰে অস্বস্তিৰ ভাৱ। কিন্তু শেঠীও হাৰ মনা ভকত নহয়। তেওঁ পুনৰাই কৰে একেই প্ৰশ্ন। এইবাৰ নীৰজৰ উত্তৰ- – “ছ’ৰি ছাৰ, আই হেভ চেইড ছ’ৰি!”\nযি নহওঁক, এইবাৰহে যেন সম্বিৎ ঘুৰি আহিল সাক্ষাৎ গ্ৰহণকাৰী ৰাজীৱ শেঠীৰ। নিজৰ প্ৰশ্নটোৰ বাবে ক্ষমা বিচাৰিলে তেওঁ।কিন্তু ইতিমধ্যেই নীৰজ চোপ্ৰাই অনলাইন ইণ্টাৰভিউটোৰ সংযোগ বিচ্ছিন্ন কৰি দিয়ে। স্ংযোগ বিচ্ছিন্ন কৰাৰ আগেয়ে তেওঁ কয়, “আপোনাৰ প্ৰশ্নৰে মোৰ মন ভৰি গ’ল” (আপকে কুৱেশ্যন সে মন ভৰ গেয়া মেৰা)।\nযি নহওঁক, ইতিমধ্যেই এই ভিডিঅ’ সামাজিক মাধ্যমত ভাইৰেল হৈ পৰিছে। আৰু প্ৰত্যেকেই দিছে প্ৰশ্নকৰ্তা শেঠীক ধিক্কাৰ।\nPrevious articleনিশা অটোত উঠাই লৈ সাত লম্পটে ধৰ্ষণ কৰিলে কিশোৰীক, পঢ়ক শিহৰণকাৰী বিৱৰণ


🖋 সন্দিপনি তাছা\nএহহ, কত যে থৈছে নহয় চাহ পাতৰ টেমাটো!! বিচাৰোঁতে বিচাৰোঁতে মূৰটো হে বিষাই গৈছে। "কত থৈছ অ হাৰামী?", মই তালৈ চাই সুধিলো। সি উত্তৰ দিবলৈ চেষ্টা কৰিছে কিন্তু বেচেৰাৰ মাতেই ওলোৱা নাই। "উঁহ উঁহ...", তাৰ মুখৰ পৰা মাথোঁ সেইকেইটা শব্দই বাহিৰ হৈছে। " হ'ব দে । বাদ দে মই নিজেই বিচাৰি লম।", মই তাক কলো। নিজেই বিচাৰিব লগা হৈছে।\n"ঔ ইয়াত সোমাই আছে!", টেমাটো বিচাৰি পাওঁতে মোৰ মুখৰ পৰা কথাষাৰ অভ্যাস বশতঃ ওলাই আহিল। এক চামুচ চাহ পাত, ডেৰ কাপ পানী, আধা চামুচ চেনী আৰু অলপ আদা। অহ, আদা লোৱাই হোৱা নাই! ফ্ৰিজত চালোঁ! খানাৰে ভৰি আছে গোটেই ফ্ৰিজটো। ইহঁতে একো খোৱাই নাই চাগৈ। আদা একেবাৰে তলৰ খাপত আছে। হাউলি আদা এটুকুৰা উলিয়াই আনিলো। তলৰ খাপটো সুমুৱাই দিছোঁ হে। আহ! মিঠাইও আছে তাৰ ওপৰৰ খাপটোত। মিঠাইৰ পেকেট আৰু আদা টুকুৰা লৈ পাকঘৰলৈ উভতি গলোঁ। আদা টুকুৰা থেতালি চাহত দি উতলালৈ ৰখিলো।\nচাহ কাপত শুহা মাৰি তাৰ ৰূমলৈ সোমাই গলো। মিঠাইটো এটা কামুৰতে শেষ হ'ল। চাহ কাপ অৱশ্যে ভাল হৈছে। অহঃ, গেছ ষ্টোভটো ফু মাৰি হে নুমুৱালো অফ কৰাতো নহ'লেই। এহ, হব দে সি নিজেই কৰি লব। ৰুমটো অৱশ্যে ধুনীয়াকৈ সজাই থৈছে। মোৰ ৰুমটো ইয়াৰ সম্পূৰ্ণ বিপৰীত অৱস্থাত থাকে। কিতাপেৰে দুটা আলমাৰি ভৰি আছে। ওচৰৰ পৰা চাওঁচোন কি ধৰণৰ কিতাপ আছেনো? উ উ.. এইবোৰ চব দেখোন আইন আৰু কিবা কম্পিউটাৰৰ কিতাপ। বৰ নিৰস মানুহ!! উহোঁ নহব।\nটেবুলৰ সন্মুখত এখন বৃহৎ বোৰ্ড। এগাল মান ফটো লগাই গোটেইখিনি collageৰ নিচিনাকৈ সজাই থৈছে। অৱশ্যে ৰঙা সূতাৰে ইখনৰ সৈতে সিখন ফটোক লগ লগাই থৈছে। ৰঙা সূতা ডালে গোটেই বোৰ্ড খনক মকৰা জালৰ নিচিনাকৈ আৱৰি থৈছে। মোৰ ফটো এখনো থৈছে। ফটোখন আঁতৰাই আনি চালোঁ। বাঃ, ফটো খনত দেখোন মোক একদম দক্ষিণৰ চিনেমাৰ "হিৰ"টোৰ নিচিনাই লাগিছে। মই ৰাখিয়েই থওঁ ফটো খন। বৰ্ডৰ ওপৰতে এটা খাপ সাজি তাতে বস্তু কিছুমান থোৱা আছে। মই তালৈ হাত মেলোতেই কিবা বটল এটা সৰি পৰি জুলীয়া কিবা এবিধেৰে গোটেই বোৰ্ড খন তিতি গল। এতিয়াহে মন কৰিলোঁ বোৰ্ড খন কাপোৰৰ। গোটেইখনেই তিতি গল। ইচ, ইচ... মই হাতেৰে চুই চালোঁ। বেয়াকৈ তিতিলে এতিয়া শুকাবলৈ অলপ সময় লাগিব। গোন্ধ ললোঁ, অঃ চেনিটাইজাৰ । একো নাই এক ঘণ্টাৰ ভিতৰত শুকাই যাব।\nতাৰ টেবুললৈ চালোঁ। লেপটপ এটা আছে। মেলিলোঁ, HPৰ দামী লেপটপ। ৱাঃ, অৱশ্যে ধনী মানুহ , আৰ্জন ভাল ল'বই। অন কৰিলোঁ, পাচৱৰ্দ দি থোৱা আছে। তাক মাতিবলৈ লৈও ৰৈ গলো। সি মোক তাৰ লেপটপৰ পাচৱৰ্দ কেতিয়াও নকয়!! আৰু ক'বও নোৱাৰে , কেনেকৈনো কব! বেছেৰাৰ মাতেই ওলোৱা নাই। তাৰ প্ৰেমিকাৰ নাম আৰু তাৰ মাকৰ জন্মৰ চনটো মাৰি চালোঁ। খোল খাই গল। ধুত্ত!! ইমান সহজ পাচৱৰ্দ দিয়ে নেকি!! বাৰু যিয়েই হওঁক কি চিনেমা আছে চাওঁ। গোটেই লেপটপত বিছাৰিলোঁ। নাই, এখনো চিনেমা নাই। অকল মোৰ ভিডিঅ' আৰু ফটো এসোঁপা সুমুৱাই থৈছে। ধেত্ত!! নাপাই নহয় মোক নুসুধাকৈ মোৰ ভিডিঅ', ফটো নিজৰ লেপটপত সুমুৱাই থব। চব ডিলিট কৰি দিলোঁ। দেষ্কটপ আৰু ৰিচাইকল বিন দুয়োটাৰ পৰাই সম্পূৰ্ণ কৈ ডিলিট কৰি দিলোঁ। লেপটপটো অফ কৰি দিলোঁ।\nড্ৰয়িং ৰূমলৈ গলো। সি মজিয়াতে বহি আছিল। তাৰ তলুৱাৰ পৰা ওলাই থকা তেজেৰে গোটেই মজিয়া ৰঙা হৈ গৈছে। দেটল বিচাৰি তাৰ ৰূমলৈ দৌৰ মাৰিলোঁ। নাই , তাৰ ৰুমত ডেটল নাই। টেবুলৰ ওপৰত অফিচাৰ চয়চৰ বটল এটা আছিল। উঠাই আনিলোঁ। এলকহল আৰু দেটলে এনে সময়ত একেই কাম কৰে। তাৰ ঘাঁ টুকুৰাত মদ অলপ ঢালি দিলোঁ। সি শিয়ৰি উঠিল আৰু লৰচৰ কৰি দিলে। গোটেই মদ খিনি তাৰ গাত পৰি গল।\nআকৌ এবাৰ দৌৰ দিলোঁ । ৰূম ক্লিনাৰ বিচাৰি। নাই! সেইয়াও নাই। কিনো থৈছে জানো ঘৰখনত একোৱেই পাবলৈ নাই। মূৰটো গৰম হে হৈছে আৰু। কেৰাচিন অলপ বিচাৰি পালোঁ। সেইখিনিৰেই তেজ পৰি থকা ঠাই টুকুৰা চাফা কৰি দিলোঁ। একেবাৰে পাকঘৰলৈকেই ঘৰ খন মচি দিলোঁ। ইমান কণতো কৰি দিব পাৰোৱেই আৰু! মজিয়া তিতি আছে। শুকাবলৈ ফেন খনৰ চুইছটো অন কৰি দিলোঁ। নাই, কাৰেণ্ট নাই। এই ঠাই টুকুৰাত নহয়। মাথাটো গৰম হৈ ওলাই গুচি আহিলো । গেছ লিক কৰাৰ দৰে গোন্ধ আহিছে কিন্তু আকৌ ভিতৰলৈ উভতি যাবলৈ মন নগ'ল।\nগেটৰ বাহিৰ হলো। অলপ দূৰ আগবাঢ়ি গৈছোঁ হে বয়সস্থ মানুহ এজনে মাত দিলে, "ভাইটি, শুনা চোন ।" মই ৰৈ দিলোঁ। তেওঁ কাষ চাপি আহিল। " তুমি ইলেকট্ৰিচিটিৰ কাম জানা নেকি?", তেওঁ সুধিলে। "জানো অলপ ! কওক চোন কি হল?", মই তেওঁৰ প্ৰশ্নৰ সহাঁৰি জনাই উত্তৰত তেওঁক কলো। " যোৱা তিনি ঘণ্টা ধৰি কাৰেণ্ট নাই অ বোপা। ইলেকট্ৰিচিটি বৰ্ডলৈ যোৱা দুঘণ্টা ধৰি ফোন কৰি আছোঁ। সিহঁতে পঠিয়াম বুলি কৈও এতিয়ালৈকে মানুহ পঠিওৱা নাই। কিবা হৈছে?বেয়া নোপোৱা যদি তুমি অকন চাই দিব পাৰিবা নেকি বোপা?", তেওঁ কাৰণটো মোক কলে। " আৰে , আৰে , একো নাই । মই, চাই দিছোঁ দিয়ক। কত আছে ট্ৰংস্ফৰ্মাৰটো?", মই তেওঁক কলো। তেওঁ ট্ৰংস্ফৰ্মাৰটোলৈ আঙুলিয়াই দেখুৱালে। মই আগবাঢ়ি গৈ ট্ৰংস্ফৰ্মাৰটোৰ ওচৰত গৈ ভালকৈ চালোঁ। "একো নাই , খুড়া । অকণমান প্ৰব্লেম এটা আছে মই ঠিক কৰি দিছোঁ।", এইবুলি কৈ মই কামত লাগিলো। অলপ সময়তে সমস্যাৰ সমাধান হৈ গল। কাৰেণ্ট আহি গল।\nমই মানুহজনৰ ওচৰলৈ আগবাঢ়ি গৈ কলো, " ঠিক হৈ গল খুড়া।" মই কথাষাৰ কৈ শেষ কৰিছোঁ হে ধামম.. কৈ হোৱা শব্দ এটাই চৌপাশ কঁপাই থৈ গল। "এইটো কি শব্দ আকৌ!", মানুহজনে আতংকিত হৈ সুধিলে। মই কথাটো পাতলাবলৈ কলো," ক'ৰবাত কোনোবাই ড্ৰামত সুমুৱাই ফটকা ফুটাইছে চাগৈ! ঠিকে আছে খুড়া মই যাওঁ এতিয়া তেন্তে।" মানুহজনে মোৰ কথাত বিশ্বাস কৰি কলে , " হব পাৰে। বাৰু যোৱা বোপাই। বহুত বহুত ধন্যবাদ। তুমি ডাঙৰ সহায় কৰিলা আজি।" মইও হাঁহি এটা মাৰি বিদায় ললো।\nঘৰৰ ভিতৰলৈ সুমাওঁতে হাতৰ গ্লভচ্ যোৰ আৰু চেণ্ডেল যোৰ খুলি হাতত ললো। আৰু পকেটত থকা স্ক্ৰু ড্ৰাইভাৰটোও উলিয়াই ললো। গা পা ধুই আহি নিউজ চেনেলটো অন্ কৰিলোঁ। হাতত চাহ এক কাপ। ব্ৰেকিং নিউজ আহি আছিল এনেদৰে, " চহৰৰ শীৰ্ষ আৰক্ষী বিষয়াক নৃশংস ভাৱে অগ্নিদগ্ধ কৰি হত্যা। হত্যাকাৰীয়ে জ্বলাই থৈ গল বহু গুৰুত্বপূৰ্ণ নথি, তাৰ লগতে নষ্ট কৰি থৈ গল বহু প্ৰমাণ। সূত্ৰ মতে চিলিণ্ডাৰ বিস্ফোৰণৰ দ্বাৰা এই হত্যা।" খবৰটো চাই মই চাহৰ কাপত এটি চুমুক দিলোঁ। নিউজৰ পৰা চিনেমালৈ মই চেনেলটো সলাই দিলোঁ। নাকত প্লাষ্টিক পোৰাৰ গোন্ধ এটা লাগিছিলহি।


15.09.20 Morning Assame Murli Om Shanti BapDada Madhuban\n"মৰমৰ সন্তানসকল – পিতা আহিছে তোমালোকক জ্ঞানৰ তৃতীয় নেত্ৰ দিবলৈ যাৰ দ্বাৰা তোমালোকে সৃষ্টিৰ আদি-মধ্য-অন্তক জানা”\nসিংহী শক্তিসকলেহে কোনটো কথা সাহসেহেৰে বুজাব পাৰে?\nঅন্য ধৰ্মাৱলম্বীসকলক এইটো কথা বুজাব লাগে যে, পিতাই কয় - তোমালোকে নিজক আত্মা বুলি বুজা, পৰমাত্মা নহয়। আত্মা বুলি বুজি পিতাক স্মৰণ কৰা তেতিয়া বিকৰ্ম বিনাশ হ’ব আৰু আপোনালোক মুক্তিধামলৈ গুচি যাব। পৰমাত্মা বুলি ভাবিলে আপোনালোকৰ বিকৰ্ম বিনাশ হ’ব নোৱাৰে। এইটো কথা বহুত সাহসেৰে সিংহী শক্তিসকলেহে বুজাব পাৰে। বুজোৱাৰো অভ্যাস থাকিব লাগে।\nনয়নহীনক মাৰ্গ-দৰ্শন কৰা....... (নয়নহীন কো ৰাহ দিখাও…….)\nসন্তানসকলে অনুভৱ কৰি আছে - আত্মিক স্মৃতিৰ যাত্ৰাত কঠিনতা দেখা পোৱা যায়। ভক্তিমাৰ্গত দুৱাৰে দুৱাৰে ঠেকা-খুন্দা খাবলগীয়া হয়েই। বহুত প্ৰকাৰৰ জপ-তপ-যজ্ঞ কৰে, শাস্ত্ৰ আদি পঢ়ে, যি কাৰণে ব্ৰহ্মাৰ ৰাতি বুলি কোৱা হয়। আধাকল্প ৰাতি, আধাকল্প দিন। ব্ৰহ্মাতো অকলে নহ’ব নহয় জানো। প্ৰজাপিতা ব্ৰহ্মা আছে যেতিয়া নিশ্চয় তেওঁৰ সন্তান কুমাৰ-কুমাৰীসকলো থাকিব। কিন্তু মনুষ্যই নাজানে। পিতাইহে সন্তানসকলক জ্ঞানৰ তৃতীয় নেত্ৰ প্ৰদান কৰে, যাৰ দ্বাৰা তোমালোকে আদি-মধ্য-অন্তৰ জ্ঞান পাইছা। তোমালোক কল্পৰ পূৰ্বেও ব্ৰাহ্মণ আছিলা আৰু দেৱতা হৈছিলা, যিসকল হৈছিল তেওঁলোকেই আকৌ হ’ব। তোমালোক আদি সনাতন দেৱী-দেৱতা ধৰ্মৰ হোৱা। তোমালোকেই পূজ্য আৰু পূজাৰী হোৱা। ইংৰাজীত পূজ্যক ‘ওৱৰ্শ্বিপ-ওৱৰ্থি’ আৰু পূজাৰীক ‘ওৱৰ্শ্বিপাৰ’ বুলি কোৱা হয়। ভাৰতেই আধাকল্প পূজাৰী হয়। আত্মাই মানি লয় যে আমিয়ে পূজ্য আছিলোঁ আকৌ আমিয়ে পূজাৰী হৈছোঁ। পূজ্যৰ পৰা পূজাৰী আকৌ পূজ্য হওঁ। পিতাতো পূজ্য পূজাৰী নহয়। তোমালোকে ক’বা - আমি সেই পূজ্য পাৱন তথা দেৱী-দেৱতা আছিলোঁ আকৌ 84 জন্মৰ পাচত সম্পূৰ্ণৰূপে পতিত পূজাৰী হৈ যাওঁ। এতিয়া ভাৰতবাসী যিসকল আদি সনাতন দেৱী দেৱতা ধৰ্মৰ আছিল, তেওঁলোকে নিজৰ ধৰ্মৰ বিষয়ে একো নাজানে। তোমালোকৰ এই কথাবোৰ সকলো ধৰ্মাৱলম্বীয়ে বুজি নাপাব, যিসকল এই ধৰ্মৰ পৰা কোনো বেলেগ ধৰ্মত ধৰ্মান্তৰিত হৈ গৈছে তেওঁলোকেই আহিব। এনেকৈ ধৰ্মান্তৰিততো হৈ গৈছে। পিতাই কয় - যিসকল শিৱ আৰু দেৱতাসকলৰ পূজাৰী হয়, তেওঁলোকৰ বাবে সহজ। অন্য ধৰ্মাৱলম্বীয়ে মগজ নষ্ট কৰিব। যিসকল ধৰ্মান্তৰিত হৈছে তেওঁলোক প্ৰেৰিত হ’ব আৰু আহি বুজিবলৈ চেষ্টা কৰিব। নহ’লেতো নামানিব। আৰ্যসমাজীসকলৰ মাজৰ পৰাও বহুত আহিছে। শিখলোকো আহিছে। আদি সনাতন দেৱী-দেৱতা ধৰ্মৰ যিসকল ধৰ্মান্তৰিত হৈ গৈছে তেওঁলোক নিজৰ ধৰ্মত নিশ্চয় আহিব লাগিব। বৃক্ষতো বেলেগ বেলেগ শাখা আছে। আকৌ আহিবও ক্ৰম অনুসৰি। ঠাল-ঠেঙুলি ওলাই থাকিব। তেওঁলোক পবিত্ৰ হোৱাৰ কাৰণে তেওঁলোকৰ ভাল প্ৰভাৱ পৰে। এইসময়ত দেৱী-দেৱতা ধৰ্মৰ ভেটি নাই যিটো আকৌ স্থাপন কৰিবলগীয়া হয়। ভাই-ভনীতো হ’বলগীয়াই হয়। আমি এজন পিতাৰ সন্তান সকলো আত্মা ভাই ভাই হওঁ। আকৌ ভাই-ভনী হওঁ। এতিয়া যেনেকৈ নতুন সৃষ্টিৰ স্থাপনা হৈ আছে, পোন প্ৰথমে হৈছে ব্ৰাহ্মণ। নতুন সৃষ্টিৰ স্থাপনাত প্ৰজপিতা ব্ৰহ্মাকতো নিশ্চয় লাগিব। ব্ৰহ্মাৰ দ্বাৰাহে ব্ৰাহ্মণ হ’ব। ইয়াক ৰুদ্ৰ জ্ঞান যজ্ঞ বুলিও কোৱা হয়, ইয়াত ব্ৰাহ্মণ নিশ্চয় লাগে। প্ৰজাপিতা ব্ৰহ্মাৰ সন্তান নিশ্চয় লাগে। তেওঁ হৈছে গ্ৰেট গ্ৰেট গ্ৰেণ্ড ফাদাৰ (প্ৰপিতা)। ব্ৰাহ্মণ আছে এক নম্বৰত টিকনিধাৰী (আটাইতকৈ শ্ৰেষ্ঠ)। আদম বীবী, এদম ইভক মানেও। এই সময়ত তোমালোক পূজাৰীৰ পৰা পূজ্য হৈ আছা। তোমালোকৰ সকলোতকৈ উত্তম স্মাৰক হৈছে দেলৱাৰা মন্দিৰ। তলত তপস্যাত বহি আছে, ওপৰত ৰাজ্য-ভাগ্য আৰু ইয়াত তোমালোক চৈতন্য ৰূপত বহি আছা। এই মন্দিৰ ধ্বংস হৈ যাব আকৌ ভক্তিমাৰ্গত সাজিব।\nতোমালোকে জানা এতিয়া আমি ৰাজযোগ শিকি আছোঁ আকৌ নতুন সৃষ্টিলৈ যাম। সেয়া হৈছে জড় মন্দিৰ, তোমালোক চৈতন্য ৰূপত বহি আছা। মুখ্য মন্দিৰ এইটো সঠিককৈ সাজি থোৱা আছে। নহ’লে স্বৰ্গক ক’ত দেখুৱাব সেইকাৰণে চাদত (মূধচত) স্বৰ্গক দেখুৱাইছে। ইয়াৰ ওপৰত বহুত ভালদৰে বুজাব পাৰা। কোৱা যে ভাৰতেই স্বৰ্গ আছিল এতিয়া আকৌ ভাৰত নৰক হ’ল। এইটো ধৰ্মৰ লোকে তৎক্ষণাৎ বুজিব। হিন্দুসকলৰ মাজতো দেখিবা অনেক প্ৰকাৰৰ ধৰ্মত গুচি গৈছে। তোমালোকে বহুত পৰিশ্ৰম কৰিবলগীয়া হয় উলিয়াই আনিবৰ কাৰণে। পিতাই বুজাইছে - নিজক আত্মা বুলি বুজি মামেকম্ (মনেৰে কেৱল মোক) স্মৰণ কৰা, বচ আৰু একো কথাই পাতিব নালাগে। যাৰ অভ্যাস নাই তেওঁতো কথা পতাও উচিত নহয়। নহ’লে বি.কে.ৰ নাম বদনাম কৰি দিয়ে। যদি অন্য ধৰ্মৰ লোক হয় তেন্তে বুজোৱা উচিত যে, যদি তোমালোক মুক্তিধামলৈ যাব বিচৰা তেন্তে নিজক আত্মা বুলি বুজা, পিতাক স্মৰণ কৰা। নিজক পৰমাত্মা বুলি নাভাবিবা। নিজক আত্মা বুলি বুজি পিতাক স্মৰণ কৰিলে তোমালোকৰ জন্ম-জন্মান্তৰৰ পাপ খণ্ডন হৈ যাব আৰু মুক্তিধামলৈ গুচি যাবা। তোমালোকৰ কাৰণে এই মনমনাভৱ মন্ত্ৰই যথেষ্ট। কিন্তু বাৰ্তালাপ কৰিবলৈ সাহসৰ প্ৰয়োজন। সিংহী শক্তিসকলেহে সেৱা কৰিব পাৰে। সন্ন্যাসীসকলে বাহিৰলৈ গৈ বিদেশীসকলক লৈ আহে যে বলক আপোনালোকক আধ্যাত্মিক জ্ঞান দিম। এতিয়া তেওঁলোকে পিতাকতো নাজানেই। ব্ৰহ্মকে ভগৱান বুলি বুজি কৈ দিয়ে- ইয়াক (ব্ৰহ্ম তত্ত্বক) স্মৰণ কৰা। বচ এইটো মন্ত্ৰ দি দিয়ে, যেনেকৈ কোনো পক্ষীক নিজৰ সজাত ভৰাই দিয়ে। গতিকে এনেকৈ বুজাবলৈও সময় লাগে। বাবাই কৈছিল - প্ৰত্যেক চিত্ৰৰ ওপৰতে লিখা থাকিব লাগে - শিৱ ভগৱানুবাচ।\nতোমালোকে জানা এই জগতত গৰাকী (অভিভাৱক) অবিহনে সকলো মাউৰা। আহ্বান কৰে - তুমি পিতা মাতা…. বাৰু ইয়াৰ অৰ্থ কি? এনেয়ে কৈ থাকে আপোনাৰ কৃপাতে অথাহ সুখ পাওঁ। এতিয়া পিতাই তোমালোকক স্বৰ্গৰ সুখৰ কাৰণে পঢ়াই আছে, যাৰ কাৰণে তোমালোকে পুৰুষাৰ্থ কৰি আছা। যিয়ে কৰিব তেৱেঁ পাব। এই সময়ততো সকলোৱে পতিত। পাৱন সৃষ্টিতো একমাত্ৰ স্বৰ্গই হয়, ইয়াত কোনোৱেই সতোপ্ৰধান হ’ব নোৱাৰে। সত্যযুগত যিসকল সতোপ্ৰধান আছিল, তেওঁলোকেই তমোপ্ৰধান পতিত হৈ যায়। যীশুখ্ৰীষ্টৰ পিচত যিসকল তেওঁৰ ধৰ্মৰ লোক আহে, তেওঁলোকতো প্ৰথমে সতোপ্ৰধান হ’ব নহয় জানো। যেতিয়া লাখৰ হিচাপত হয় তেতিয়া সৈন্য তৈয়াৰ হয়, যুদ্ধ কৰি বাদশ্বাহী ল’বলৈ। তেওঁলোকৰ সুখো কম, দুখো কম। তোমালোকৰ দৰে সুখতো কোনেও পাব নোৱাৰে। তোমালোক এতিয়া তৈয়াৰ হৈ আছা সুখধামলৈ আহিবৰ কাৰণে। বাকী সকলো ধৰ্ম জানো স্বৰ্গত আহে। ভাৰত যেতিয়া স্বৰ্গ আছিল, সেই ভাৰতৰ দৰে কোনো পাৱন খণ্ড নাথাকে। যেতিয়া পিতা আহে তেতিয়াহে ঈশ্বৰীয় ৰাজ্য স্থাপন হয়। তাত যুদ্ধ আদিৰ কথা নাই। যুদ্ধ-বিগ্ৰহতো বহুত পাচত আৰম্ভ হয়। ভাৰতবাসীয়ে ইমান যুদ্ধ কৰা নাই। অলপ পৰস্পৰ যুদ্ধ কৰি বেলেগ হৈ গৈছে। দ্বাপৰত ইজনে সিজনক আক্ৰমণ কৰে। এই চিত্ৰ আদি তৈয়াৰ কৰিবলৈও বিশাল বুদ্ধিৰ প্ৰয়োজন। এইটোও লিখা উচিত যে ভাৰত যি স্বৰ্গ আছিল সেই ভাৰতেই আকৌ নৰকৰ দৰে হৈ গ’ল, আহি বুজক। ভাৰত সৎগতিত আছিল এতিয়া দুৰ্গতিত আছে। এতিয়া সৎগতি পাবৰ কাৰণে পিতাইহে জ্ঞান দিয়ে। মনুষ্যই এই আত্মিক (আধ্যাত্মিক) জ্ঞান নাই। এই জ্ঞান পৰমপিতা পৰমাত্মাৰহে থাকে। পিতাই এই জ্ঞান দিয়ে আত্মাসকলক। বাকীতো সকলো মনুষ্যই মনুষ্যকে দিয়ে। শাস্ত্ৰও মনুষ্যই লিখিছে, মনুষ্যই পঢ়িছে। ইয়াততো তোমালোকক আত্মিক পিতাই পঢ়ায় আৰু আত্মাসকলে পঢ়ে। পঢ়োঁতাতো আত্মা হয় নহয় জানো। সেয়া লিখোঁতা আৰু পঢ়োঁতা মনুষ্যই হয়। পৰমাত্মাইতো শাস্ত্ৰ আদি পঢ়াৰ দৰকাৰ নাই। পিতাই কয় - এই শাস্ত্ৰ আদিৰে কাৰো সৎগতি হ’ব নোৱাৰে। মইহে আহি সকলোকে উভতাই লৈ যাব লাগে। এতিয়াতো জগতত কোটি কোটি মনুষ্য আছে। সত্যযুগত যেতিয়া লক্ষ্মী-নাৰায়ণৰ ৰাজত্ব আছিল, তেতিয়া তাত9লাখ হয়। বহুত সৰু বৃক্ষ হ’ব। তেন্তে বিচাৰ কৰা ইমানবোৰ আত্মা কলৈ গ’ল? ব্ৰহ্মত বা পানীততো বিলীন হৈ যোৱা নাই। সেই সকলো আত্মা মুক্তিধামত থাকে। প্ৰতিটো আত্মাই অবিনাশী, আত্মাত অবিনাশী ভূমিকা নিহিত হৈ আছে যিটো কেতিয়াও নাইকিয়া হৈ যাব নোৱাৰে। আত্মা বিনাশ হ’ব নোৱাৰে। আত্মাতো বিন্দু হয়। বাকী নিৰ্বাণ আদিলৈ কোনেও নাযায়। সকলোৱে ভূমিকা পালন কৰিবই লাগে। যেতিয়া সকলোবোৰ আত্মা আহি যায়, তেতিয়া মই আহি সকলোকে লৈ যাওঁ। অন্তিমত পিতাৰে ভূমিকা থাকে। নতুন সৃষ্টিৰ স্থাপনা আকৌ পুৰণি সৃষ্টিৰ বিনাশ। এয়াও নাটকত নিৰ্ধাৰিত হৈ আছে। তোমালোকে আৰ্যসমাজী দলক বুজালে তেতিয়া সেইসকলৰ মাজত যিসকল এই দেৱী দেৱতা ধৰ্মৰ হ’ব তেওঁলোক প্ৰেৰিত হ’ব। যথাযথ এই কথাবোৰতো ঠিকেই, পৰমাত্মা কেনেকৈ সৰ্বব্যাপী হ’ব পাৰে। ভগৱানতো পিতা হয়, তেওঁৰ পৰা উত্তৰাধিকাৰ পোৱা যায়। কোনো কোনো আৰ্যসমাজীও তোমালোকৰ ওচৰত আহে নহয়। তেওঁলোককে পুলি বুলি কোৱা হয়। তোমালোকে বুজাই থাকা তেতিয়া তোমালোকৰ কুলৰ যিসকল হ’ব তেওঁলোক আহি যাব। ভগৱান পিতায়ে পাৱন হোৱাৰ যুক্তি শুনায়। ভগৱানুবাচ মামেকম্ স্মৰণ কৰা, মই পতিত-পাৱন হওঁ, মোক স্মৰণ কৰিলে তোমালোকৰ বিকৰ্ম বিনাশ হ’ব আৰু মুক্তিধামত আহি যাবা। এইটো বাৰ্তা সকলো ধৰ্মৰ লোকৰ বাবে। কোৱা, পিতাই কয় - দেহৰ সকলো ধৰ্ম এৰি মোক স্মৰণ কৰা তেতিয়া তোমালোক তমোপ্ৰধানৰ পৰা সতোপ্ৰধান হৈ যাবা। মই গুজৰাটী হওঁ, মই অমুক হওঁ- এই সকলোবোৰ ত্যাগ কৰা। নিজকে আত্মা বুলি বুজা আৰু পিতাক স্মৰণ কৰা। এয়া হৈছে যোগ অগ্নি। সাৱধানে খোজ দিব লাগে। সকলোৱে নুবুজিব। পিতাই কয় – পতিত-পাৱন ময়েই হওঁ। তোমালোক সকলো পতিত, পাৱন নোহোৱাকৈ নিৰ্বাণধামলৈও আহিব নোৱাৰে। ৰচনাৰ আদি-মধ্য-অন্তকো বুজিব লাগে। সম্পূৰ্ণকৈ বুজিলেহে উচ্চ পদ পাবা। যদি অলপ ভক্তি কৰিছে তেন্তে অলপ জ্ঞান বুজিব। যদি বহুত ভক্তি কৰিছে তেন্তে বহুত জ্ঞান আহৰণ কৰিব। পিতাই যি বুজায় সেয়া ধাৰণ কৰিব লাগে। বানপ্ৰস্থীসকলৰ কাৰণে আৰু সহজ। গৃহস্থ ব্যৱহাৰৰ পৰা আঁতৰি যায়। বানপ্ৰস্থ অৱস্থা 60 বছৰৰ পাচত হয়। তেতিয়াই গুৰুৰো শৰণাগত হয়। আজিকালিতো সৰু কালতে গুৰুৰ শৰণাপন্ন কৰাই দিয়ে। নহ’লেতো প্ৰথমে পিতা, পাচত শিক্ষক, আকৌ 60 বছৰৰ পাচত গুৰুৰ শৰণ লোৱা হয়। সৎগতি দাতাতো একমাত্ৰ পিতাহে হয়, এই অনেক গুৰুলোকসকল জানো হয়। এয়াতো সকলো হৈছে ধন উপাৰ্জনৰ উপায়, সৎগুৰু হৈছেই এজন - সকলোৰে সৎগতি কৰোঁতা। পিতাই কয় - মই তোমালোকক সকলো বেদ-শাস্ত্ৰৰ সাৰ বুজাও। এই সকলোবোৰ হৈছে ভক্তিমাৰ্গৰ সামগ্ৰী। ছিৰি নামিবলগীয়া হয়। জ্ঞান, ভক্তি আকৌ ভক্তিৰ প্ৰতি বৈৰাগ্য। যেতিয়া জ্ঞান পোৱা যায়, তেতিয়াহে ভক্তিৰ প্ৰতি বৈৰাগ্য জন্মে। এই পুৰণি সৃষ্টিৰ প্ৰতি তোমালোকৰ বৈৰাগ্য জন্মে। বাকী জগতখনক এৰি ক’লৈ যাবা? তোমালোকে জানা এই জগতখনেই নাশ হৈ যাব সেইকাৰণে এতিয়া বেহদৰ জগতৰ সন্ন্যাস কৰিব লাগে। পবিত্ৰ নোহোৱাকৈ ঘৰলৈ যাব নোৱাৰা। পবিত্ৰ হ’বৰ কাৰণে স্মৃতিৰ যাত্ৰাৰ প্ৰয়োজন। ভাৰতত ৰক্তৰ নদী বোৱাৰ পাচত গাখীৰৰ নদী ব’ব। বিষ্ণুকো ক্ষীৰ সাগৰত দেখুৱায়। বুজোৱা হয় - এই যুদ্ধৰ দ্বাৰা মুক্তি-জীৱনমুক্তিৰ দ্বাৰ খোলে। যিমানে তোমালোক সন্তানসকল আগবাঢ়িবা সিমানে আৱাজ বিয়পিব। এতিয়া যুদ্ধ হোৱাৰ পথত। এটা ফিৰিঙতিৰ পৰা চোৱা আগতে কি হৈছিল। বুজি পায় যে নিশ্চয় যুদ্ধ কৰিব। যুদ্ধ চলিয়েই থাকে। ইজন সিজনৰ সহায়কাৰী হৈ থাকে। তোমালোককো যদি নতুন সৃষ্টি লাগে তেন্তে পুৰণি সৃষ্টি নিশ্চয় সমাপ্ত হোৱা উচিত। ভালবাৰু!\n(1) এই পুৰণি জগতখন এতিয়া নাশ হৈ যাব, সেইকাৰণে এইখন জগতৰ সন্ন্যাস কৰিব লাগে। জগতখনক এৰি কলৈকো যাব নালাগে, কিন্তু ইয়াক বুদ্ধিৰে পাহৰিব লাগে।\n(2) নিৰ্বাণধামলৈ যাবৰ কাৰণে সম্পূৰ্ণ পাৱন হ’ব লাগে। ৰচনাৰ আদি-মধ্য-অন্তক সম্পূৰ্ণকৈ বুজি নতুন সৃষ্টিত উচ্চপদ ল’ব লাগে।\nঅমনোযোগীতাৰ নিদ্ৰাক তালাক দিওঁতা (ত্যাগ কৰোঁতা) নিদ্ৰাজিৎ, চক্ৰৱৰ্তী হোৱা\nসাক্ষাৎকাৰ মূৰ্ত হৈ ভক্তসকলক সাক্ষাৎকাৰ কৰাবৰ কাৰণে অথবা চক্ৰৱৰ্তী হ’বৰ কাৰণে নিদ্ৰাজিৎ হোৱা। যেতিয়া বিনাশ কালক পাহৰি যোৱা তেতিয়া অমনোযোগীতাৰ নিদ্ৰা আহে। ভক্তসকলৰ আহ্বান শুনা, দুখী আত্মাসকলৰ দুখৰ আহ্বান শুনা, তৃষ্ণাতুৰ আত্মাসকলকৰ প্ৰাৰ্থনাৰ আৱাজ শুনা তেতিয়া কেতিয়াও অমনোযোগীতাৰ নিদ্ৰা নাহিব। গতিকে এতিয়া সৰ্বদা জলন্ত জ্যোতি হৈ অমনোযোগীতাৰ নিদ্ৰাক তালাক দিয়া (ত্যাগ কৰা) আৰু সাক্ষাৎকাৰ মূৰ্ত হোৱা।\nতন-মন-ধন, মন-বাণী-কৰ্ম যিকোনো প্ৰকাৰে পিতাৰ কৰ্তব্যত সহযোগী হ’লে তেতিয়া সহজযোগী হৈ যাবা।


চকু কপালত উঠিব আপোনাৰ!২৬ হাজাৰ পদৰ বিপৰীতে প্ৰায় ১২ লাখৰ আবেদন!\nচকু কপালত উঠিব আপোনাৰ! ৰাজ্যত কিমান নিবনুৱা? ২৬ হাজাৰ পদৰ বিপৰীতে প্ৰায় ১২ লাখৰ আবেদন!\nৰাজ্য চৰকাৰে তৃতীয় আৰু চতুৰ্থ বৰ্গৰ ২৬ হাজাৰ পদৰ বাবে বিজ্ঞাপন প্ৰকাশ কৰিছিল। এই পদৰ বিপৰীতে কিমান লোকে আবেদন কৰিব পাৰে বা ৰাজ্যখনত চাকৰি প্ৰত্যাশী যুৱক-যুৱতী কিমান আছে সেয়া দেখিলে আপোনাৰ চকু কপালত উঠিব।\nমুখ্যমন্ত্ৰী ড০ হিমন্ত বিশ্ব শৰ্মাই ২০২২ চনৰ মাৰ্চ মাহৰ ভিতৰত ১ লাখ নিবনুৱা যুৱক-যুৱতীক গণি গণি চাকৰি দিম বুলি প্ৰতিখন নিৰ্বাচনী প্ৰচাৰ সভাত ঘোষণা কৰিছিল।\nকিন্তু সেই প্ৰতিশ্ৰুতি সম্পূৰ্ণৰূপে পালন কৰিব নোৱাৰিলেও প্ৰায় ২৩ হাজাৰক আৰক্ষী কনিষ্টবল, শিক্ষককে ধৰি বিভিন্ন বিভাগৰ তৃতীয় চতুৰ্থ বৰ্গত নিযুক্তি দিছিল।\nতাৰ পাছত পুনৰ বিজ্ঞাপন প্ৰকাশ কৰাৰ পিছত উন্মোচিত হ’ল ৰাজ্যৰ নিবনুৱা সমস্যাৰ ভয়াৱহ ছবিখন। ২৬ হাজাৰ পদৰ বিপৰীতে মুঠ আবেদনকাৰীৰ সংখ্যা ১১, ৯২,৫০৯ গৰাকী। এক সূত্ৰৰ পৰা লাভ কৰিছো এই তথ্য।\nসূত্ৰ অনুসৰি তৃতীয় বৰ্গৰ পদৰ বিপৰীতে মুঠ ৬,৭১,৮০৫ জন প্ৰাৰ্থীয়ে আবেদন কৰিছে। তদুপৰি চতুৰ্থ বৰ্গৰ পদৰ বাবে আবেদন কৰিছে ৪,৪৩,৬৫৫জনে। আনহাতে তৃতীয় বৰ্গৰ অন্তৰ্গত গাড়ীচালক পদৰ বাবে আবেদন কৰিছে আন ৭৭,০৪৯জন চাকৰি প্ৰত্যাশীয়ে।\nএমপ্লইমেণ্ট এণ্ড ডাইৰেক্টৰেট অব এমপ্লইমেণ্ট এণ্ড ক্ৰাফছমেন ট্ৰেইনিঙৰ তথ্য অনুসৰি ৰাজ্যত এতিয়া ২২ লাখৰো অধিক নিবনুৱা আছে।\nএই লাখ লাখ নিবনুৱাক সংস্থাপনৰ বাবে ৰাজ্য চৰকাৰ বা কেন্দ্ৰীয় চৰকাৰে কি ব্যৱস্থা গ্ৰহণ কৰে সেয়া সময়ত লক্ষ্যণীয় হ’ব।


দীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন– News18 Assam\nমুখ্যপৃষ্ঠা » ফটো » দেশ» দীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন\nদীপিকা-ৰিয়া-ছাৰাৰ Whats App Chat পোহৰলৈ! Whats Appৰ ‘end-to-end encryption’ৰ সুৰক্ষাকলৈ উঠিছে প্ৰশ্ন\nড্ৰাগছ কাণ্ডত নাম সাঙোৰ খাইছে বলীউদৰ প্ৰথম শাৰীৰ অভিনেতা-অভিনেত্ৰীৰ।\nNews18 Assam | News18 Assam | September 26, 2020, 10:06 AM IST\nড্ৰাগছ কাণ্ডত নাম সাঙোৰ খাইছে বলীউদৰ প্ৰথম শাৰীৰ অভিনেতা-অভিনেত্ৰীৰ। উঠিছে ভয়ংকৰ অভিযোগ, পোহৰলৈ আহিছে বিস্ফোৰক তথ্য। অভিনেতা-অভিনেত্ৰীয়ে যে ৰিয়েল লাইফত এনেবোৰ কাম কৰিব, সেয়া হয়টো কোনেও কল্পনাই কৰিব পৰা নাছিল।\nযিমানেই সময় বাগৰিছে, সিমানেই পোহৰলৈ নতুন নতুন তথ্য। তথ্য পোহৰলৈ অহাৰ অন্যতম কাৰণ হৈছে Whats App Chat। যাৰ পৰা বহু গুৰুত্বপূৰ্ণ তথ্য সংগ্ৰহ কৰা হৈছে।\nএতিয়া প্ৰশ্ন উঠিছে Whats Appৰ ‘end-to-end encryption’ৰ সুৰক্ষাকলৈও। Whats Appয়ে দাবী কৰে যে, তেওঁলোকৰ প্লেটফৰ্ম সম্পূৰ্ণ সুৰক্ষিত।\nকিন্তু তেতিয়া হ’লে অভিনেতা-অভিনেত্ৰীৰ Whats App Chat কিদৰে ভাইৰেল হৈ পৰিল? Whats Appৰ তৰফৰ পৰা এই সন্দৰ্ভত উত্তৰ দিয়া হৈছে। বিশ্বৰ জনপ্ৰিয় মেছেজিং এপৰ তৰফৰ পৰা জনোৱা হৈছে যে, তেওঁলোকৰ সুৰক্ষা ব্যৱস্থা সম্পূৰ্ণ নিৰাপদ।\nআচলতে Whats App সকলো সময়তে ফোন নম্বৰৰ সহায়ত চলি থাকে। এই এপত প্ৰেৰক আৰু গ্ৰাহকক বাদ দি তৃতীয় ব্যক্তিৰ প্ৰৱেশ নিষিদ্ধ। কিন্তু টেক্স মেছেজৰ ওপৰত Whats Appৰ কোনো নিয়ন্ত্ৰণ নাই। ইয়াৰ উপৰিও বহুতে Whats Appৰ মেছেজ ক্লাউড বা গুগ’ল ড্ৰাইভত বেকআপ হিচাপে ৰাখে। ইয়াৰ পৰা মেছেজ পুনৰুদ্ধাৰ কৰা সম্ভৱ। কিন্তু ইয়াত Whats Appৰ কোনো ভূমিকা নাথাকে।\nইয়াৰ উপৰিও তদন্তকাৰী সংস্থাই গ্ৰাহকজনৰ ফোনৰ সহায়ত অন্য ফোনত ক্লোন তৈয়াৰ কৰিব পাৰে। আৰু ইয়াৰ ফলত গ্ৰাহকজনৰ Whats App 'mirror image' ৰ সহায়ত চলাব পাৰি। আৰু ইয়াৰ পৰাই আনকি ডিলিট কৰা মেছেজো পুনৰুদ্ধাৰ কৰা সম্ভৱ।


বেটাৰী ব্যৱসায় সফলভাৱে আৰম্ভণি কৰাৰ বাবে এইকেইটা পদক্ষেপ মানি চলক\nHome\tবুসিনেশ তিপস\tবেটাৰী ব্যৱসায়\nby Tandava Krishna ছেপ্টেম্বৰ 15, 2020\nwritten by Tandava Krishna ছেপ্টেম্বৰ 15, 2020\nভাৰতবৰ্ষত বেটাৰী ব্যৱসায় কিদৰে আৰম্ভ কৰিব\nযিকোনো ব্যৱসায় আৰম্ভ কৰাৰ আগতে মানুহে অলপ হলেও শংকিত হৈ থাকে যে তেওঁ কৰা ব্যৱসায়টো সফল হব নে নহব? কিন্তু বেটাৰীৰ বৱসায়টো এনে এক ধৰণৰ ব্যৱসায় যত শংকিত হোৱাৰ কোনো কাৰণ নাই। যদি সঠিকভাৱে আগবাঢ়ে আৰু নিজৰ লক্ষ্য স্থিৰ থাকে তেনেহলে বেটাৰীৰ ব্যৱসায়ত সফল হোৱাৰ পৰা আপোনাক কোনেও ৰখাব নোৱাৰে। উন্নয়নশীল দেশবোৰৰ ভিতৰত ভাৰতবৰ্ষই প্ৰযুক্তিবিদ্যাৰ ক্ষেত্ৰত যথেষ্ট আগবাঢ়ি গৈছে আৰু এনেকুৱা ধৰণৰ ব্যৱসায়িক পৰিকল্পনাই ব্যৱসায়ীজনৰ লাভালাভৰ লগতে দেশৰ অৰ্থনীতিতো অৰিহণা যোগায়। এখন সবল অৰ্থনীতিৰ দেশে প্ৰতিজন নাগৰিকক স্বাৱলম্বী হোৱাত উৎসাহিত কৰে। এজন নতুন ব্যৱসায়ীয়ে হওক বা ডাঙৰ প্ৰতিষ্ঠিত ব্যৱসায়ীয়ে হওক, বেটাৰীৰ ব্যৱসায় আৰম্ভ কৰি এজন ব্যৱসায়ীয়ে নিজৰ ব্যৱসায় সম্প্ৰসাৰণ কৰিব পাৰে। ভাৰতবৰ্ষত বেটাৰীৰ ব্যৱসায় আৰম্ভ কৰিবলৈ ইয়াত দিয়া নিয়মাৱলী পালন কৰিব পাৰে।\nবেটাৰীৰ কাৰখানা আৰম্ভ কৰাৰ বাবে এক সুপৰিকল্পিত আচনি প্ৰথমে বনাই লব লাগিব। প্ৰতিটো বিভাগৰ কাম ভগাই দিয়া, সা-সজুলি স্থাপন কৰা,নতুন প্ৰযুক্তিৰ ব্যৱহাৰ, নিৰ্মাণৰ কাৰণে প্ৰয়োজন হোৱা বস্তু ইত্যাদিৰ কাৰণে যথেষ্ট ধন বিনিয়োগ কৰিব লগা হয়। প্ৰাৰম্ভিক অৱস্থাত এই প্ৰতিটো কামৰ কাৰণে কৰা খৰচ ভাবি-চিন্তি কৰিব লাগে আৰু এইবোৰৰ সঠিক তথ্য ৰাখি থোৱাতো প্ৰয়োজন।\nকাৰখানা নিৰ্মাণৰ কাৰক\nবেটাৰীৰ কাৰখানা নিৰ্মাণৰ সময়ত কিছুমান কাৰকৰ প্ৰতি ধ্যান দিব লগা হয় যাতে ভৱিষ্যতে আন কোনো অসুবিধা নহয়। পানীৰ নিৰন্তৰ ব্যৱস্থাপনা, যিকোনো ধৰণৰ মেচিন আৰু সা-সজুলি উঠোৱা-নমোৱা কৰিবলৈ ব্যৱহৃত হোৱা সজুলি, তাৰ লগত জড়িত থকা শ্ৰমিক আদি বেটাৰীৰ ব্যৱসায়ৰ কামৰ এক অভিন্ন অংগ।প্ৰতিটো কাৰকৰ ওপৰত সমানেই এই ব্যৱসায়টো নিৰ্ভৰশীল।\nঅন্য ব্যৱসায়ৰ তুলনাত বেটাৰীৰ ব্যৱসায়ৰ লগত জড়িত লোকসকৰ অলপ কাৰিকৰী জ্ঞান থকাটো প্ৰয়োজন। বেটাৰীৰ গঠন,উপাদান,ব্যৱহাৰ আদিৰ বিষয়ে জনাটো দৰকাৰী । লগতে গ্ৰাহকৰ পচন্দৰ অনুযায়ী কিমান ৱাটৰ বেটাৰী লাগিব,বজাৰত কেনেধৰণৰ বেটাৰীৰ চাহিদা বেছি এইবোৰৰ বিষয়ে বেটাৰী ব্যৱসায়ৰ লগত জড়িত ব্যৱসায়ীয়ে গম ৰাখিব লাগিব। বজাৰৰ দাবীৰ লগত মিলাই যেতিয়া তেওলোকে উৎপাদনত গুৰুত্ব দিব তেতিয়া লাভ অৰ্জন কৰিব পাৰিব।\nবজাৰৰ সমগ্ৰ ধাৰণাটোৱে প্ৰতিযোগিতাৰ ওপৰত নিৰ্ভৰ কৰি আছে। উৎপাদিত সামগ্ৰী অথবা কোম্পানীৰ প্ৰতিদ্বন্দী ধেৰ। গতিকে গুণাগত মানদণ্ডৰ পৰা তেওলোকৰ লগত ফেৰ মাৰি নিজৰ বেটাৰী ব্যৱসায়টো আগবঢ়াই নিয়াটোহে প্ৰকৃত ব্যৱসায়ীৰ লক্ষণ। বজাৰত বিভিন্ন ধৰণৰ বেটাৰী উপলদ্ধ। আপুনি কোনপ্ৰকাৰৰ বেটাৰীৰ ব্যৱসায় আৰম্ভ কৰিব বিচাৰিছে সেইয়া আপুনি থিৰাং কৰি লব লাগিব।ৰিচাৰ্জেবল বেটাৰী নে ৰিইউজেবল বেটাৰীৰ ব্যৱসায় কৰিব সেইটো থিৰাং কৰাৰ পিছত চাব যে হিয়াৰিং এইডৰ বেটাৰী,মটৰগাড়ীৰ বেটাৰী,ঘড়ীৰ, মোবাইল ফোন নে লেপটপৰ বেটাৰীৰ ব্যৱসায় আপুনি কৰিব বিচাৰিছে? আপুনি এই বিষয়ত সিদ্ধান্ত লোৱাৰ লগে লগে পৰিকল্পনা কাৰ্যক্ষেত্ৰত ৰূপান্তৰ কৰাৰ সময় আহি পৰিব। ব্যৱসায় যি প্ৰকাৰৰেই নহওক কিয় ব্যৱসায়িক পৰিকল্পনাৰে সেই ব্যৱসায়ত সফল হোৱাৰ মানসেৰে আগবাঢ়িব লাগিব।\nমূল্য নিৰ্ধাৰণ কৰাৰ আগতে অলপ বজাৰৰ ওপৰত সূক্ষ্মভাৱে গৱেষণা কৰাৰ প্ৰয়োজন। কেচামালৰ পৰা আৰম্ভ কৰি উৎপাদনৰ প্ৰতিটো পৰ্যায়ত খৰচ হোৱা মূল্যৰ নিৰ্ধাৰণ কৰি চূড়ান্ত উৎপাদিত দ্ৰব্যৰ মূল্য নিৰ্ধাৰণ কৰা হয়। গুণাগুণৰ লগত কোনোধৰণৰ বুজাবুজি নকৰাকৈ এক উচিত মূল্যত বিক্ৰী কৰিব পৰাটোৱেই ব্যৱসায়ীৰ কৃতিত্ব।\nদোকান খোলাৰ প্ৰস্তুতি\nএটি সুন্দৰ আৰম্ভণিৰে দোকানখন খোলক।বেটাৰীৰ ব্যৱসায় লাগিলে অনলাইনে হওক অথবা অফলাইনে হওক এক বৃহৎ আড়ম্বৰেৰে খুলিলে গ্ৰাহকৰ চকুত সহজে পৰে। সমান্তৰালভাৱে ৱেবছাইট, ব্লগ, এডভাৰটাইজেৰে সকলো দিশতে আপোনাৰ ব্যৱসায়ৰ বিষয়ে যিমান পাৰে সিমান খবৰ আনক দিবলৈ চেষ্টা কৰক। আজিকালি গ্ৰাহকে বস্তু কিনাৰ আগতে অনলাইনত তাৰ বিষয়ে সকলো তথ্য আহৰণ কৰি চাই লয়। গতিকে ৱেবছাইট বা ব্লগত বিস্তৃত বিৱৰণ চাই গ্ৰাহকে আপোনাৰ দোকানলৈ নিশ্চয় আহিব।\nবেটাৰীৰ ব্যৱসায়ৰ বাবে স্থান নিৰ্বাচন কৰোতে সদায় ডাঙৰ পৰিসৰৰ ঠাই নিৰ্বাচন কৰিব যাতে পিছলৈ আৰু তাত নতুনত্ব যোগ কৰিব পৰা যায়। বস্তু জমা ৰখাৰ বাবে যথেষ্ট ঠাই,সম্প্ৰসাৰণৰ সুবিধা, ফাৰ্ণিচাৰ ৰখা ঠাই, মেচিনাৰী সা-সজুলি এইবোৰঐ কাৰণে পৃথকে ৰখাৰ ব্যৱস্থা থাকিব লাগে। লগতে গ্ৰাহকে চাব বিচাৰিলে বেটাৰীৰ পৰীক্ষা কৰিব পৰাকৈ সুবিধা থকাটো উচিত। গোদমঘৰটো আহল-বহল হব লাগে যাতে প্ৰতিটো বস্তু ভালদৰে থোৱাৰ লগতে সহজে হাত দিলেই পাব পাৰি।\nযিকোনো ব্যৱসায়ৰ বাবে পঞ্জীয়ন কৰাটো জৰুৰী। লগতে গুদামঘৰত বস্তু তেনেদৰে ষ্টক কৰাৰ বাবে আগতীয়াকৈ অনুমতি পত্ৰ উলিওৱা দৰকাৰ। যিহেতু বেটাৰী ব্যৱসায়ৰ কেচামালত কিছুমান উদ্বায়ী পদাৰ্থ থাকে সেইকাৰণে তেনেকুৱা বস্তুবোৰৰ ক্ষেত্ৰত অধিক সাৱধানতা অৱলম্বন কৰা উচিত। সুৰক্ষাৰ দিশটোও মন কৰিবলগীয়া। বেটাৰী ব্যৱসায়ৰ লগত জড়িত বিভিন্ন পৰ্যায়ৰ ব্যক্তিৰ কৰ্মস্থানত সুৰক্ষাৰ দিশটোও মন কৰিবলগীয়া। দিনটোৰ বেছিভাগ সময় তেওলোকে ফেক্টৰীতেই থাকি কাম পৰিচালনা কৰিব লাগে লগতে বেটাৰীৰ টেকনিকেল পৰীক্ষাৰ লগত জড়িত হৈ সেইবোৰ পৰীক্ষা কৰা, গুণগত মানদণ্ডৰ প্ৰতি লক্ষ্য ৰাখা আদিত নিজকে নিয়োগ কৰি ৰাখিব লাগে। এইয়া কাম অতি সহজ নহয়। যান্ত্ৰিক বিজুতিৰো আশংকা থাকে। গতিকে সুৰক্ষাৰ দিশতো ভালদৰে চালি-জাৰি চাোৱা উচিত। ব্যৱসায়ী হিচাপে সফল হবলৈ হলে কৰ্মচাৰীৰ প্ৰতি লব লগা সাৱধানতা তেও পালন কৰিব লাগিব। বেটাৰীৰ ব্যৱসায়ৰ এক বৃহৎ বজাৰ দখল কৰিবলৈ প্ৰতিটো দিশ বিবেচনা কৰি চাব লাগিব।\nভাৰতত লিথিয়াম-আয়ন বেটাৰীৰ ব্যৱসায় এতিয়া অতি কম অৱস্থাতে আছে। কিন্তু আগন্তুক বৰ্ষবোৰত ভাৰতবৰ্ষত লিথিয়াম-আয়ন বেটাৰীৰ এখন সম্ভাৱনাপূৰ্ণ বজাৰ দখল কৰাৰ ক্ষমতা আছে। কাৰণ এই বেটাৰীৰ প্ৰয়োগ বিভিন্ন ক্ষেত্ৰত কৰা হয় কাৰণ অতি সহজে লিথিয়াম-আয়ন বেটাৰীক ৰিচাৰ্জ কৰিব পাৰি। ভাৰতত বেটাৰী ব্যৱসায়ৰ এক উজ্জ্বল ভৱিষ্যত আছে।যদিও ক’ভিদ আৰু লকডাউনৰ বাবে বহু ক্ষেত্ৰত বিক্ৰী আৰু উৎপাদনত প্ৰভাৱ পৰিছে,তথাপিও পুনৰ এবাৰ অভিযোজনেৰে এই ব্যৱসায়ক এক ন ৰূপত গ্ৰাহকৰ মাজত উলিয়াই আনি সমাদৰ লাভ কৰাৰ সম্ভাৱনা প্ৰচুৰ। যিমানেই এই সামগ্ৰীসমূহ বজাৰলৈ আহিব সিমানেই বেটাৰীৰ প্ৰয়োজনো সমানেই হব।\nবেটাৰীৰ ব্যৱসায়ে ভাৰতত এক বৃহৎ বজাৰ ইতিমধ্যে দখল কৰি আছেই মাত্ৰ প্ৰয়োজন অত্যাধুনিক প্ৰযুক্তি সহকাৰে লাভৰ আশাৰে এই ব্যৱসায়ৰ সম্প্ৰসাৰণ ঘটোৱা। গ্ৰাহকৰ প্ৰয়োজন আৰু বজাৰৰ শেহতীয়া ট্ৰেণ্ডৰ প্ৰতি লক্ষ্য ৰাখি বেটাৰীৰ ব্যৱসায়ীয়ে সেইমতে আগবাঢ়িব পাৰে। প্ৰতিটো ব্যৱসায়তে আৰম্ভণিত কিছু শংকা ঘাত-প্ৰতিঘাত থাকে। সময়ৰ লগে লগে নিজে সকলোখিনি কৰি বুজি লৈ অভিজ্ঞ হলে সেই ব্যৱসায়ত উন্নতি কৰিব পাৰি। লাহে লাহে ব্যৱসায়ত নতুন নতুন পৰিধি যোগ কৰক,ভাল গুণবিশিষ্ট সামগ্ৰীৰ যোগান ধৰক,বিক্ৰীৰ পিছৰ সেৱা সমূহৰ বাবে সদায় প্ৰস্তুত থাকক।\nএকেবাৰে শেষত মন কৰিবলগীয়া এটা গুৰুত্বপূৰ্ণ আৰু সবাতোকৈ জৰুৰী কথা হল গ্ৰাহকৰ মতামত। বাহ্যিক দৃষ্টিৰে চালে এইয়া অতি সৰু বিষয় কিন্তু এটি ব্যৱসায় দীৰ্ঘদিনীয়া হবলৈ হলে গ্ৰাহকৰ মতামতে বহুখিনি নিৰ্ভৰ কৰে। এজন গ্ৰাহকে আপোনাৰ বেটাৰীৰ ব্যৱসায়ৰ লগত জড়িত হৈ আপোনাৰ পৰা বেটাৰী ক্ৰয় কৰাৰ পিছত তেওঁ সেই সামগ্ৰীটো কেনেকুৱা পাইছে বা তাৰ পিছৰ সেৱাসমূহ কেনেকুৱা পাইছে সেই অভিজ্ঞতা তেও আনৰ আগত ব্যক্ত কৰে । সেই অভিজ্ঞতাই আপোনাৰ ব্যৱসায়ৰ নাম আৰু লাভ বঢ়োৱাত সহায় কৰিব। গ্ৰাহকৰ ভাল অভিজ্ঞতা সমূহ তেওলোকক লিখিব দি আপোনাৰ দোকানত সহজে আনে দেখা ঠাইত থব পাৰে।ইয়ে আপোনাৰ পুৰণি গ্ৰাহকৰ বাবে এক কৃতজ্ঞতাৰ চিন আৰু নতুন গ্ৰাহকৰ বাবে বিশ্বাসৰ ভেটি হব।ব্যৱসায়ী আৰু গ্ৰাহকৰ এই সম্পৰ্ক পৰস্পৰ নিৰ্ভৰশীল। গতিকে বেটাৰীৰ ব্যৱসায় আৰম্ভ কৰি আপুনিও লাভবান হওক আৰু নিজৰ লগতে আনকো স্বাৱলম্বিতাৰ পথ দেখাওক।\nগেলামাল দোকানৰ ওপৰত জি এচ টিৰ প্ৰভাৱ


পঞ্চদশ অসম বিধান সভাই শনিবাৰে এবছৰ সম্পূৰ্ণ কৰিলে ! এই এবছৰত কি কি কাম কৰিলে চাওক ...– News18 assam\nপঞ্চদশ অসম বিধান সভাই শনিবাৰে এবছৰ সম্পূৰ্ণ কৰিলে ! এই এবছৰত কি কি কাম কৰিলে চাওক ...\nচলিত পঞ্চদশ অসম বিধান সভাই শনিবাৰে এবছৰ সম্পূৰ্ণ কৰিলে। বিগত এটা বছৰ কোনো অসুবিধা নহোৱাকৈ অতিবাহিত হ'ল বুলি কয় অসম বিধান সভাৰ অধ্যক্ষ বিশ্বজিৎ দৈমাৰীয়ে।\nLast Updated : May 21, 2022, 19:45 IST\nচলিত পঞ্চদশ অসম বিধান সভাই শনিবাৰে এবছৰ সম্পূৰ্ণ কৰিলে। বিগত এটা বছৰ কোনো অসুবিধা নহোৱাকৈ অতিবাহিত হ'ল বুলি কয় অসম বিধান সভাৰ অধ্যক্ষ বিশ্বজিৎ দৈমাৰীয়ে। বিগত এবছৰত ৫৮ খন বিধেয়ক পাৰিত হৈছে বিধান সভাৰ মজিয়াত।\nঅধ্যক্ষই জনোৱা মতে নতুন তথ্য প্ৰযুক্তিৰ মাজেৰে আগবাঢ়িছে অসম বিধান সভা। শেহতীয়াকৈ অনুষ্ঠিত হোৱা CPA সভা অসম বিধান সভাৰ বাবে এক বৃহৎ সফলতা। E - বিধানৰ ওপৰত গুৰুত্ব দিয়াৰ কথা উল্লেখ কৰে অধ্যক্ষ বিশ্বজিৎ দৈমাৰীয়ে। ডিজিটেল পাছৰ ব্যৱস্থা কৰা অসম বিধান সভাই ছিকিউৰিটি চেকিং এতিয়াৰে পৰা ডিজিটেল মাধ্যমেৰে কৰিব। ডিজিটেল ফায়াৰ এলাৰ্মৰ ব্যৱস্থা কৰিছে। বিধান সভা প্ৰকল্পত মেডিকেল "স্বাস্থ্য কেন্দ্ৰ" স্থাপন কৰাৰ লগতে বিধান সভা প্ৰকল্পত ক্লাৱ হাউছ জীম নিৰ্মাণ কৰিছে। বিগত এবছৰত ছয়খন বেটেৰী গাড়ী "গল্ফ কাৰ্ট" ক্ৰয় কৰিছে আৰু ক্ৰয় কৰিব বুলি জানিবলৈ দিয়ে। অসম বিধান সভা সৰ্ব সাধাৰণ লোকেও এতিয়াৰ পৰা প্ৰত্যক্ষ কৰিব পাৰিব।\nFirst published: May 21, 2022, 19:45 IST\nAssam AssemblyBiswajit Doimary


Decarb in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Decarb ar byavahar, ppali, parshwakriya, upkaar, kriya-pratikriya aaru satarkatabani\nDecarb की जानकारी\nDecarb ৰ লাভ আৰু ব্যৱহাৰসমূহ- Decarb Benefits & Uses in Assamese- Decarb ar laabh aaru byavaharsamuh\nDecarb ৰ পালি আৰু সেয়া কেনেদৰে ল'ব- Decarb Dosage & How to Take in Assamese - Decarb ar paali aaru xeya kenedore lobo\nDecarb ৰ পাৰ্শ্চক্ৰিয়াসমূহ- Decarb Side Effects in Assamese- Decarb ar parshwakriyasamuh\nDecarb সংক্ৰান্ত সতৰ্কতাবাণীসমূহ- Decarb Related Warnings in Assamese- Decarb xonkranta xatarkatabanisamuh\nঅইন দৰৱৰ সৈতে Decarbৰ গুৰুতৰ ক্ৰিয়া-প্ৰতিক্ৰিয়া- Severe Interaction of Decarb with Other Drugs in Assamese- Oinor xoite Decarb ar gurutor kriya-pratikriya\nDecarb মতভেদসমূহ- Decarb Contraindications in Assamese- Decarb nishedhsamuh\nDecarb ৰ বিষয়ে সততে সোধা প্ৰশ্নসমূহ- Frequently asked Questions about Decarb in Assamese- Decarb ar bikhoye satate xodha prashnasamuh\nখাদ্য আৰু মদৰ সৈতে Decarb ক্ৰিয়া-প্ৰতিক্ৰিয়া- Decarb Interactions with Food and Alcohol in Assamese- khadya aaru modor xoite Decarb kriya-pratikriya\nDecarb ৰ লাভ আৰু ব্যৱহাৰসমূহ - Decarb Benefits & Uses in Assamese - Decarb ar laabh aaru byavaharsamuh\nDecarb তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nDecarb ৰ পালি আৰু সেয়া কেনেদৰে ল'ব - Decarb Dosage & How to Take in Assamese - Decarb ar paali aaru xeya kenedore lobo\nDecarb-ৰ উপাদানসমূহ - Decarb Active Ingredients in Assamese - Decarb-ar upadaansamuh\nDecarb ৰ পাৰ্শ্চক্ৰিয়াসমূহ - Decarb Side Effects in Assamese - Decarb ar parshwakriyasamuh\nগৱেষণাৰ ভিত্তিত, Decarb ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nDecarb সংক্ৰান্ত সতৰ্কতাবাণীসমূহ - Decarb Related Warnings in Assamese - Decarb xonkranta xatarkatabanisamuh\nDecarb-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাসকলে Decarb লোৱাৰ পূৰ্বে চিকিতসকৰ পৰামৰ্শ লোৱা উচিত। আপুনিও যদি সেয়া নকৰে তেন্তে আপোনাৰ দেহত ইয়াৰ গম্ভীৰ পাৰ্শ্ব-প্ৰতিক্ৰিয়া হব।\nDecarb-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nDecarb এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Decarb কি প্ৰভাৱ দেখা গৈছে?\nDecarbৰ বৃক্ক ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nযকৃতত Decarb কি প্ৰভাৱ দেখা গৈছে?\nDecarbৰ কলিজা ৰ ওপৰত পাৰ্শ্ব-প্ৰতিক্ৰিয়াৰ কেইটামান ঘটনাহে ৰিপৰ্ট কৰা হৈছে।\nহৃদযন্ত্ৰৰ ক্ষেত্ৰত Decarb ৰ কি প্ৰভাৱ দেখা গৈছে?\nDecarbৰ পাৰ্শ্ব-প্ৰতিক্ৰিয়াই কেতিয়াবাহে হৃদয় ক প্ৰভাবিত কৰে।\nঅইন দৰৱৰ সৈতে Decarbৰ গুৰুতৰ ক্ৰিয়া-প্ৰতিক্ৰিয়া - Severe Interaction of Decarb with Other Drugs in Assamese - Oinor xoite Decarb ar gurutor kriya-pratikriya\nDecarb তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nDecarb মতভেদসমূহ - Decarb Contraindications in Assamese - Decarb nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Decarb লোৱা অনুচিত যাতে -\nDecarb ৰ বিষয়ে সততে সোধা প্ৰশ্নসমূহ - Frequently asked Questions about Decarb in Assamese - Decarb ar bikhoye satate xodha prashnasamuh\nএই Decarb-এ অভ্য়াস বা নিচাৰ সৃষ্টি কৰে নেকি?\nনহয়, Decarbয়ে অভ্যাসৰ সৃষ্টি নকৰে।\nআপুনি Decarb লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, কিন্তু ডাক্তৰৰ পৰামৰ্শ মতেহে Decarb লওক।\nনহয়, Decarbয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Decarb ক্ৰিয়া-প্ৰতিক্ৰিয়া - Decarb Interactions with Food and Alcohol in Assamese - khadya aaru modor xoite Decarb kriya-pratikriya\nখাদ্য আৰু Decarbৰ ক্ৰিয়া-প্ৰতিক্ৰিয়া\nখাদ্যৰ সৈতে Decarb লোৱাৰ পৰা আপোনাৰ স্বাস্থ্যৰ কোনো ক্ষতি নহয়।\nমদ আৰু Decarbৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Decarbৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nDecarb ৰ অনুকল্প - Substitutes for Decarb in Assamese\nDecarb ৰ মূল্য আৰু পেকৰ চাইজ - Decarb Price and Pack Size in Assamese - Decarb ar mulya aaru pakor size\nআপুনি বা আপোনাৰ পৰিয়ালৰ কোনোবাই Decarb লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Decarb ব্যৱহাৰ কৰিছিল নেকি?\nআপুনি কিমান পৰিমাণে Decarb সেৱন কৰিছিল?\nআপুনি Decarb ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Decarb সেৱন কৰে?


ভোক - নিঙ্কু নিশা নেওগ - সাহিত্য ডট অৰ্গ\nফণিখনত আজিও একোচা চুলি লাগি আহিছে৷ “তালু ওলাবলৈ বেছি দিন নাই আৰু তাৰমানে৷”– উদাস হৈ ভাৱিলে যমুনা পেহীয়ে৷ পাছফালৰ বাচন শুকোৱাবলৈ পাতি থোৱা বাহঁৰ চাংখনতে অথনি অৱনিয়ে আইনাখন এৰি থৈ গৈছিল৷ নাচাওঁ বুলিও এবাৰ আইনাখনলৈ চালে যমুনা পেহীয়ে৷ চুলিখিনিত ৰূপালী বৰণ ধৰিছে৷ মুখখনো অলপ ফুলিছে৷ হাত ভৰিবোৰো ফুলিবলৈ ধৰিছে৷ আগৰ সেই পথাৰে সমাৰে দহোবন সামৰি ফুৰা মানুহজনীয়ে বৰ বেছি সময় আইনাখন চাই থাকিব নোৱাৰিলে৷ বুকুখনৰ কোনোবা জেগাত বৰকৈ বিষাই যোৱা নিচিনা লাগিল৷\n: ভাত দিছো আহ্ যমুনা৷\nভিতৰৰ পৰা বৌৱেকে ৰিঙিয়াই মাতিলে৷\n: হয়দে বৰ ভোক লাগিছে৷ আজিকালি কেৱল পেটটোৰ ভোকটোহে জীয়াই আছে দেখোন মোৰ৷\n: খাই লহি মোৰ ধেৰ কাম আছে৷\nবৌৱেকে ভোৰভোৰাইছে ভিতৰত৷ যমুনাৰ মনত আছে এটা সময়ত এইজনী বৌৱেকক ককায়েক নথকা ঘৰখনলৈ তায়েই বিয়া পাতি আনিছিল৷ মতা ল’ৰা নথকা ঘৰখনত মতাৰ দৰে ৰখীয়া হৈছিল৷ পথাৰত হাল বোৱা নাছিল কিন্তু্ত কেইবাবিঘা মাটিৰ খেতি নিজেই চম্ভালিছিল৷ আন্ধাৰ লাগো লাগো লগা সময়ত ফোপাই জোপাই ঘৰ সোমোৱা মানুহজনীক বৌৱেকে কওঁ বুলিও সোনকালে আহিবলৈ ক’ব পৰা নাছিল৷\nভিতৰত ভাতৰ পাতত বহিয়েই জকজকাই উঠিল যমুনা পেহী গোটেইজনী৷ ভাত কমিল৷ আৰু দুটামান লাগে৷ বৌৱেকে আধাখোৱা হোৱা কাঁহীৰ কাষৰপৰাই অলপ দি থৈ গ’লহি৷ বৌৱেকেও ক’ব নোৱাৰে চৰুত যে আৰু ভাত নাই৷ চৰুৰখীয়া দুটামান হে এৰি আহিছে তাকো লক্ষ্মীয়ে গা এৰা দিয়ে বুলিহে৷\nসম্পৰ্কীয় নহয় যদিও যমুনা পেহীৰ মোলৈ অপাৰ মৰম৷ দাঁতত ভাত এটা লাগিলেও মোক আহি কয়হি৷ কেতিয়াবা ভতিজাকে মৰমতে দিয়া মিঠাইটোও মোলৈ লুকুৱাই আনে৷ ময়ো বুজো আচলতে মোক মিঠাইৰ ভাগ দিবলৈ নহয় ভতিজাকে কিমান ডাঙৰ চাইজৰ মিঠাই আনিলে সেইটোহে দেখুৱায়হি৷ হওঁতে পেহীৰ কেওঁ কিছু নোহোৱা নহয়৷ পাচঁটা ককায়েক আৰু দুজনী বায়েক৷ মানে মাকো দুজনী৷ ঘৰখনৰ আটাইতকৈ সৰু আছিল পেহী৷ জন্মৰ দুমাহ আগতেই দেউতাক ঢুকাইছিল৷ ডাঙৰ মাকৰ ল’ৰাই মাটি বাৰি সৱ কাঢ়ি লোৱাত পেহীয়ে পঢ়াৰ নামত কেৱল বিদ্যালয়ৰ চৌহদটোহে গচকি অহা৷ তাকো প্ৰথম দিনাই গৈ লগৰ এটাৰ মূৰত বাটলু গুটি মাৰি মূৰ ফুটাই দিলে আৰু বিদ্যা শিক্ষা সিমানতে অন্ত পৰিল৷\nডায়েবেটিছ বেছি হৈ দুইটা কিডনী বেয়া হৈ গৈছে যমুনা পেহীৰ৷ ডাক্তৰে কেৱল সিজাই গুৰি কৰা ডাইল বা ভাত অকমানহে খাবলৈ দিছে৷ কিন্তু্ত পেহীয়ে নোৱাৰে৷ জীয়ৰীৰ পৰা জৰজৰীয়াকৈ ৰন্ধা ভাত খোৱা মানুহ৷ অকমান বেছিকৈ সিজিলেই ওকালি আহে বোলে৷ মাজে মাজে বুজাও পেহীজনীক৷ কি বুজে নাজানো৷ কেৱল উদাস হৈ একেথৰে ক’ৰবালৈ চাই কথাবোৰ শুনি থাকে৷ তাৰ পিছত কয় ডিঙিটো শুকাই গৈছে যাচোন লালচাহ অকমান কৰি আনগৈ৷ হতাশ হৈ উঠি আহো যমুনা পেহীৰ কাষৰপৰা৷ মাজে মাজে মন কৰো মোক লুকুৱাই কান্দে পেহীয়ে৷\nআজি ৰাতিপুৱাই যমুনা পেহীৰ ঘৰত হুলস্থূল৷ মোৰ বুকুখন সিৰসিৰাই গ’ল কিজানি মানুহজনীৰ কিবা অঘটন হ’লেই৷ বাহিৰলৈ ওলাই আহি কাণ থিয় কৰি শুনাৰ প্ৰয়াস কৰিলোহি৷ যমুনা পেহীক বৌৱেকে গালি পাৰি আছে৷ মাজৰাতি বোলে পেহীয়ে চৰুৰ ভাত চুৰ কৰি খালে৷ দুখ লাগিল যিজনী মানুহে অকলেই পথাৰৰ খেতিখোলা চম্ভালি বৌয়েকক টোপ পৰিবলৈ নিদিছিল আজি সেইজনী মানুহে পেটপূৰাই এসাজ ভাতো খাবলৈ নোপোৱা হ’ল৷ খং উঠি ভোৰভোৰাই থাকিলোঁ কিন্তু্ত কবলৈ যাবতো নোৱাৰো একো৷\nআবেলি যমুনা পেহী ওলালহি৷ মনটো মৰা৷ মুখখন দেখিলে এনেকুৱা লাগে কিবা এটা সুধিলেই যেন মানুহজনীয়ে চিঞৰি চিঞৰি কান্দি উঠিব৷ ইমান কৰুণ এখন মুখ মই কাহানিও দেখা নাই৷ বুকুৰ অন্তৰ্স্থললৈকে পেহীৰ এইহালি চকুৱে মোক বিন্ধি পেলাইছে৷ মই মাথো পেহীক বহিবলৈ দি সৰহকৈ এবাতি ৰঙাচাহ কৰি আনি পেহীক খাবলৈ দিলো৷ কিন্তু্ত পেহীয়ে মোক আচৰিত কৰি ক’লে—\n: যাচোন চৰুত ভাত আছে যদি চাহতে দুটামান তিয়াই দে৷ বৌৱে কালিৰপৰা ভাত দিয়া নাই অ’ খাবলৈ৷\nমই যেন নিজৰ কাণদুখনকে বিশ্বাস নকৰিম৷ কি কৈছে এয়া যমুনা পেহীয়ে৷ অথনি বৰমাক মই নিজে পেহীক ভাত দিয়া দেখিছো৷ কালি ৰাতিও চৰুৰ ভাত চুৰ কৰি খাইছে বুলি গালি পৰাও শুনিছোঁ৷ কিয় মোক মিছা মাতিছে? ?\nএকো নক’লো৷ আমাৰ ঘৰতো তেতিয়া সকলোৱে ভাত খাই আজৰি হৈছিল৷ চৰু খালী৷ সান্দহ এবাতি আনি পেহীক খাবলৈ দিলো৷ উচ্ছসিত কণ্ঠেৰে পেহীয়ে ক’লে–\n: কিমান দিন সান্দহ দেখা নাই অ’৷ দেছোন দে৷\nআৰু এটা মিছা৷ কালি যমুনা পেহীয়ে বেমাৰৰ খবৰ কৰিবলৈ অহা সৰুকণ বৰমাৰ হতুঁৱাই সান্দহ অনাই খাইছে৷ আৰু আজি সান্দহ নেদেখা এযুগ হ’ল বুলি হা হুমুনিয়াহ কাঢ়িছে৷\nপেহীক বিদায় দি ৰাতি দেউতাক ক’লো কথাবোৰ৷ তেতিয়াহে গম পালো পেহীৰ স্মৃতি বিভ্ৰম হ’বলৈ ধৰিছে৷ আজিকালি কথাবোৰ পাহৰি যায়৷ খোৱাৰ ওপৰতে খাই খাই লিভাৰ বেয়া হৈ গৈছে৷ ডাক্তৰে আশা নাই বুলি ঘৰতে পাৰিলে মৰমেৰে ৰাখিবলৈ কৈছে৷ পেহীৰ ককায়েক বৌৱেকে মানুহজনীক জীয়াই ৰাখিবলৈকে কমাই খুৱাবলৈ হাজাৰ যত্ন কৰিছে৷ গাথিঁৰ ধন ভাঙি চিকিৎসা কৰাইছে৷ কিন্তু্ত পেটত সৱ সময়তে কলকলাই থকা ভোকটোৱে পেহীক লাহে লাহে মৃত্যুৰ ফালে ঠেলি ঠেলি লৈ গৈ আছে৷\nদুদিনমান পেহীৰ দেখাদেখি নাই৷ আজি ময়েই ওলালো খবৰ এটা লৈ আহোঁ বুলি৷ কিন্তু্ত আগফালৰ বাৰাণ্ডাত ভৰি দিয়েই দেখিলোঁ দীঘল বাৰাণ্ডাখনৰ সিটো মূৰত লাখুটি এডালত ভৰ দি পেহী ৰৈ আছে৷ নিজৰ চকুকে যেন বিশ্বাস নকৰিম৷ লাখূটী লৈ আহছে তাকো যমুনা পেহীয়ে৷ কাষ চাপি গৈ ধৰি ধৰি মানুহজনীক চকীখনত বহুৱাই দিলো৷\nকান্দিছে পেহীয়ে৷ কি হ’ল বুলি মৰমেৰে সুধিলো৷ মোৰ মাতষাৰলৈহে যেন বাট চাই আছিল মানুহজনীয়ে৷ সজোৰে কান্দি উঠিল৷ ডিঙিৰ শিৰ কেইডাল ফুলি উঠিছে৷ মুখখন ইমান ভয়ংকৰকৈ ফুলি গৈছে দেখিলে যমুনা পেহী বুলি চিনিয়েই নাপায়৷ হাত ভৰিবোৰো দেখিবলৈ কিম্ভূত-কিমাকাৰ যেন লাগিছে৷ পানী জমা হৈছে গোটেই গাটোত৷\n: নাকান্দিবি অ পেহী৷ কচোন কি হৈছে?\n: মাজুকাইদ’ আহিছিল আজি৷ গাড়ী ললে নহয় সি৷ উঠি চাবলৈ বৰ মন গৈছিল জোনাকী৷\n: নকলিনো কিয় তেনে খুৰাদেউক৷ এপাক উঠাই ফুৰাই আনিলেগৈ হয়৷\nকণ্ঠত অকমান হাহিঁৰ আবেশ আনি লাহেকৈ ক’লো৷\nকিছুসময়ৰ মৌনতা৷ যেন কিহবাই পেহীৰ কণ্ঠটো হেচাঁ মাৰিহে ধৰিলেহি৷\n: নুঠালে অ’ মাজুকাইদ’ই৷\nপেহীৰ শীতল অথচ বেজাৰ মাতটো কাণত পৰিলহি৷\n: কি কিয়?\nকিমান ডাঙৰকৈ চিঞৰি দিলো মই ক’ব নোৱাৰো৷ কিন্তু্ত অবাক হৈ পৰিলো পেহীৰ মাতষাৰত৷ ইমান কাৰুণ্যও যে মানুহৰ কণ্ঠত থাকিব পাৰে ইয়াৰ আগতে মই কল্পনাও কৰা নাছিলো৷\n: লৰালৰিকৈ চাগে যাব লাগে আজি৷ বেলেগ এদিন উঠাব চাই থাকচোন৷\nসান্ত্বনা দিয়াৰ মই ব্যৰ্থ চেষ্টা কৰিলোঁ৷ কিন্তু্ত জকজকাই উঠিল পেহী৷\n: মৰিবলৈ কেটাদিন আছে অ’ মোৰ৷ এবাৰ তাহাতঁৰ ঘৰটো চাই আহিবলৈ ব মন গৈছিল৷ কিন্তু্ত সি ক’লে গাড়ীত বোলে মোক নাটিব৷\nতলৰ ওঠঁটো দাতেঁৰে জোৰেৰে কামুৰি ধৰিছো যাতে পেহীৰ আগত চকুপানী নসৰে৷\nপেহীলৈ চালো৷ একেৰাহে কথা কৈ কৈ ফোপাই পেলাইছে৷ পানী এগিলাছ আনি দিলোহি পেহীক৷ দিয়াৰ লগে লগে গোটেইগিলাছ পানী কোটকোটকৈ পি খালে৷\n: জান’ জোনাকী আজিকালি মোৰ ভোকেই লাগি থাকে৷ হজম কৰিবকে নোৱাৰো৷ তথাপি নাখালে থাকিবই নোৱাৰো৷ মাজৰাতিও চৰুত ভাত বিছাৰি ফুৰো৷ কাপোৰে কানিয়ে গু মূত বৈ যায় মোৰ৷ আৰু লেট্ৰিনটোও নাপাওঁগৈয়েচোন৷ কেতিয়া ক’ত পায়খানা বাহিৰ হৈ যায় গমেই নাপাওঁ৷ পিছবাৰীলৈ যাবই নোৱাৰি মোৰ মূতসোপাত গোটেই পৰুৱাই বান্ধ বান্ধি থাকে৷ মোৰ ৰূমটোতে কৱাইদ’ই টিন এটা দি গৈছে৷ দুদিন তাতে পায়খানা কৰিছো৷ বৌয়ে পেলাবলৈ ঘিণ কৰে৷ কৰিবয়ে৷ দোষ নিদিওঁ৷ কৱাইদ’ই আজৰি পালে পেলাইহি সেইসোপা৷ নহ’লে ধৰি ধৰি লেট্ৰিনলৈ লৈ যায়৷\nসৰসৰকৈ চকুপানী সৰিছে মোৰ৷ একো ক’ব পৰা নাই৷ এপাকত যাওঁ দে বুলি থৰক বৰককৈ পেহী উঠিল৷ ময়ো সিহতঁৰ পদূলি পালোগৈ থৈ আহো বুলি৷\nপেহীৰঘৰখনত তেনেই গোমা হৈ আছে পৰিবেশটো৷ বাহিৰত খুৰাদেৱে পেহীৰ খবৰ লোৱাৰ চলেৰে চাহ তামোলৰ ভাগ লৈ লৈ লেকচাৰ মাৰিবলৈ অহা দুজনমানৰ ওচৰত মৌন হৈ বহি আছে৷ খুৰাদেৱে পেহীক দেখিয়েই খঙত ক’ব নোৱাৰা হৈ বকিবলৈ ধৰিলে৷ বেমাৰী গাৰে লোকৰ ঘৰে ঘৰে চুচৰি বাগৰি কিয় ঘূৰি ফুৰিব লাগে৷ খুৰাদেউৰ কথাৰ সুৰত মৰম আৰু খং দুয়োটাই ফুটি উঠিছে৷ মন কৰিলো পেহীক গালি দি থাকোতে চোতালত বহি থকা মানুহকেইজন আৰু মোৰ উপস্থিতি তেওঁ সম্পূৰ্ণ অগ্ৰাহ্য কৰিছে৷\nসেইখিনিতেই পেহীক এৰি ঘৰ পালোহি৷ ৰাতি ভাত খাবলৈ বহিছোহে খুৰাদেউ ওলালহি৷ মই উঠি আহি বহিবলৈ দি দেউতাক মাতিলোহি৷ দেউতা যমুনা পেহীৰে কিবা হল বুলি উধাতু খাই ওলাই আহিল৷\n: কি হ’ল চিকুন? ইমান ৰাতিখন আহিলিযে?\n: কথা এটা আলোচনা কৰিব আহিলো দে অ কাইদ’৷\n: যমুনাজনীৰ অৱস্থা বৰ বেয়া হৈ গৈছে দেখোন৷ দেখিলেই দুখ লাগে৷\n: তাইৰ কথাকে আলোচনা কৰিব আহিছো৷ ভাৱিছো কাইলৈ আকৌ এপাক টাউনৰ ডাক্তৰক দেখুৱাই আনোগৈ৷ তোৰ লগত টকা চকা আছে বুলিয়ে কেইহেজাৰমান ধাৰলৈ বিচাৰি আহিছো৷\n: টকা বাৰু হ’ব৷ কিন্তু্ত ডাক্তৰে বচাব নোৱাৰো কৈছেই দেখোন\n: হ’লেও চাই থাকিবলৈ বৰ কষ্ট পাইছো৷ আজি মাজু কাইদ’ই গাড়ীখনত লেতেৰা কৰে বুলিয়ে তাইক এপাক নুঠালে৷ মোৰতো সেইখিনি সামৰ্থ নাই গাড়ী কিনাৰ৷ কিন্তু্ত সেইজনীটো কেৱল মোৰেই ভনী নহয়৷ আমি পাচোঁটাৰেই ভনী তাই৷\n: হব দে তোৰ লগত আছে যেতিয়া তয়ে বাতিব লাগিব৷\n: সেইখিনি নিবিছাৰো অ কাইদ’ কাৰোপৰা৷ কিন্তু্ত দুখ লাগে৷ যেতিয়া দৌতাৰ মাটিখিনি জেঠাইদেউৰ ফালৰ কাইদ’হতেঁ দখল কৰি লৈছিল যমুনাই ময়ে মানুহৰ ঘৰে ঘৰে চাউল খুজিবলৈ গৈছিলো৷ তহঁতেতো সেইবোৰ দেখিছই৷ তেতিয়া আমি দুটাই বুজিছিলো পেটৰ ভোক কি? ? ? পেটত গামোচা মাৰি ঠাণ্ডাপানী খাই শুইছিলো৷ তেতিয়া কোনো অহা নাছিল আমি দুটাই কি খাওঁ চাবলৈ৷ তেতিয়াও তাই মোক মৰি যাবলৈ নিদি নিজৰ ভাগৰখিনিও মোক দি দিছিল খাবলৈ৷ ভাল দিন আমাৰো আহিব বুলি জীয়াই থকাৰ ভোক বঢ়াইছিল৷ এতিয়া পেটৰ ভোকটোৱেই তাইক খাই পেলাব খুজিছে৷\n: হ’ব হ’ব নাকান্দিবি৷\nদেউতাই টকা দুহেজাৰ আনি খুৰাদেউক দিলেহি৷ টকাখিনি লৈ মানুহটো গ’লগৈ৷\nভাত খাবলৈ বহি যেন মোৰ ভোক নোহোৱা হৈ গ’ল৷ ডিঙিটো যেন কোনোবাই সোপা মাৰি ধৰিলে৷ যমুনা পেহীৰ মুখখনে ভাতৰ কাহীঁখনৰ ৰূপ লৈ মোক খেদি আহিছে৷ দিনতো আজি একো খোৱা নাছিলো শণিবাৰ বুলি৷ পেটটো ভোকত কলমলাইছে৷ মোৰো বাৰু যমুনা পেহীৰ দৰেই ভোক লাগিছে নেকি? ? ? সন্মূখত খোৱাবস্তু যি দেখো সৱ বাৰু গোগ্ৰাসে মোৰ গিলি পেলাবৰ মন যাব নেকি? ? এই সৰ্বনাশী ভয়টোৱে মোক চেপি পেলাইছে৷ ভাতৰ কাহীঁখনতে মই হাতৰ পানী গিলাছ ঢালি দিলো৷ পানীখিনিয়ে তথাপিও যমুনা পেহীৰ মুখখন ঢাকিব পৰা নাই৷\n← এডমিনগিৰি !! – জ্যোতিৰূপম দত্ত\nধানৰ ভৰত হালি পৰিছে তেওঁৰ মুখৰ মাত – কুশল দত্ত →\nগা শিৰশিৰাই গ’ল পঢ়ি, পেটৰ ভোকৰ জ্বালা কি সেয়া বাৰুকৈয়ে পাই থৈছো


ভুল জানো একমাত্ৰ মিৰাজুলৰে আছিল! প্ৰেমৰ বাবেই ভুগিলে এই কৰুণতম শাস্তি! -\nHomeআঞ্চলিকভুল জানো একমাত্ৰ মিৰাজুলৰে আছিল! প্ৰেমৰ বাবেই ভুগিলে এই কৰুণতম শাস্তি!\nPrevious article‘আপকা হৰ অংগ বহত ছেক্সী হে’; গুৱাহাটী বিশ্ববিদ্যালয়ৰ কোন অধ্যাপকে ছাত্ৰীক দিলে এই অশ্লীল মেছেজ ?\nNext article‘মোদীজী মোৰ তিনিটা দাঁত গজা নাই, ব্যৱস্থা লওক…’ পত্ৰ লিখি চৰ্চাত অসমৰ শিশু


আঞ্চলিক কৃষি গৱেষণা কেন্দ্ৰ, তিতাবৰ - অসমীয়া ৱিকিপিডিয়া\nআঞ্চলিক কৃষি গৱেষণা কেন্দ্ৰ, তিতাবৰৰ মূল প্ৰৱেশদ্বাৰ\nআঞ্চলিক কৃষি গৱেষণা কেন্দ্ৰ, তিতাবৰ (ইংৰাজী: Regional Agricultural Research Station, Titabar), ১৯২৩ চনত সমগ্ৰ ব্ৰহ্মপুত্ৰ উপত্যকাৰ ধানৰ গৱেষণাৰ বাবে যোৰহাট জিলাৰ তিতাবৰত স্থাপন কৰা হৈছিল। পূৰ্বতে ইয়াৰ নাম ধান গৱেষণা কেন্দ্ৰ আছিল। ১৯৬৯ চনৰপৰা ইয়াৰ প্ৰশাসনিক দায়িত্বত আছে অসম কৃষি বিশ্ববিদ্যালয়।\n9 তথ্য সংযোগ\nআঞ্চলিক কৃষি গৱেষণা কেন্দ্ৰ, তিতাবৰৰ ভৌগোলিক অৱস্থান হৈছে 90°11′ পূব দ্ৰাঘিমাংশ আৰু 26°55′ উত্তৰ অক্ষাংশ। ই উজনিৰ ব্ৰহ্মপুত্ৰ উপত্যকা অঞ্চলৰ যোৰহাট জিলাৰ অসম কৃষি বিশ্ববিদ্যালয়পৰা দক্ষিণে প্ৰায় ২০ কিঃমিঃ দূৰত তিতাবৰত অৱস্থিত। ই সমুদ্ৰপৃষ্ঠৰ পৰা প্ৰায় ৯০ মিটাৰ উচ্চতাত আছে।\nআঞ্চলিক কৃষি গৱেষণা কেন্দ্ৰ, তিতাবৰৰ বাৰ্ষিক গড় বৃষ্টিপাত হৈছে ২২৫০ মিঃমিঃ। গৱেষণা কেন্দ্ৰটো পলসুৱা বোকাময় মাটিৰে (clayloam) গঠিত।\nগৱেষণা কেন্দ্ৰটোৰ মুঠ মাটিকালি ৪৯.৫৯ হেক্টৰ। ৩৯.১৫ হেক্টৰ এলেকা ধান খেতিত আৰু ০.৩৮ হেক্টৰ মাটি শাক-পাচলি, ফল-মূলৰ খেতিত ব্যৱহাৰ কৰা হয়।\nসমগ্ৰ অসমখনক ছটা কৃষি অঞ্চলত ভাগ কৰা হৈছে। ইয়াৰে উজনি ব্ৰহ্মপুত্ৰ উপত্যকা অঞ্চলৰ ধানৰ গৱেষণাৰ বাবে যোৰহাট জিলাৰ তিতাবৰত ১৯২৩ চনত আঞ্চলিক কৃষি গৱেষণা কেন্দ্ৰ, তিতাবৰ স্থাপন কৰা হৈছিল। ১৯৬৯ চনত, এই কেন্দ্ৰটো অসম কৃষি বিশ্ববিদ্যালয়ৰ অধীনলৈ আহে। ১৯৮৬ চনত, এই কেন্দ্ৰটো আঞ্চলিক কৃষি গৱেষণা কেন্দ্ৰ, তিতাবৰ নামেৰে নামাংকিত কৰা হয়।\nউজনি ব্ৰহ্মপুত্ৰ উপত্যকা অঞ্চলৰ তিনিচুকীয়া জিলা, ডিব্ৰুগড় জিলা, শিৱসাগৰ জিলা, যোৰহাট জিলা আৰু গোলাঘাট জিলাৰ কৃষি অঞ্চলসমূহ ইয়াৰ অন্তৰ্গত।\nএই প্ৰতিষ্ঠানটোৱে বৰ্তমানলৈকে ৫৫ বিধ ধান উদ্ভাৱন কৰি উলিয়াইছে। ১৯৮৬ চনলৈকে ধানৰ উদ্ভাৱনৰ সংখ্যা ২০ বিধ আৰু ১৯৮৭-২০০৬ চনৰ ভিতৰত ধানৰ উদ্ভাৱনৰ সংখ্যা ৩৩ বিধ।\nএই প্ৰতিষ্ঠানটোত বৰ্তমান ৬টা বিভাগ আছে।\nPlant breeding (উদ্ভিদ প্ৰজনন বিভাগ)\nAgronomy (শস্যবিজ্ঞান বিভাগ)\nSoil science (ভূবিজ্ঞান বিভাগ)\nPlant pathology (উদ্ভিদ ৰোগ বিভাগ)\nEntomology (পতংগতত্ব বিভাগ)\nPlant physiology (উদ্ভিদ শৰীৰতত্ব বিভগ)\n↑ 1.0 1.1 1.2 1.3 1.4 "ধান গৱেষণা কেন্দ্ৰ". http://portal.aau.ac.in/innerpage/directorate_of_research/station_at_a_glance.php। আহৰণ কৰা হৈছে: August 15, 2012.\n"https://as.wikipedia.org/w/index.php?title=আঞ্চলিক_কৃষি_গৱেষণা_কেন্দ্ৰ,_তিতাবৰ&oldid=224577"ৰ পৰা অনা হৈছে\nএই পৃষ্ঠাখন 1 মে' 2020 তাৰিখে ২০:২৬ বজাত অন্তিম সংশোধন কৰা হৈছিল।


পানীৰ বিষয়ে এখন অতি গহীন ৰচনা….(মাখনলাল দাস) - সাহিত্য ডট অৰ্গ\nপানীৰ বিষয়ে এখন অতি গহীন ৰচনা….(মাখনলাল দাস)\nপানীৰ বিষয়ে এখন অতি গহীন ৰচনা….\nপানী এবিধ পনীয়া জিনিচ৷ ইয়াক সকলো ঠাইতে পোৱা যায়৷ পানী নহ’লে কোনো বাচি থাকিব নোৱাৰে৷ সেইকথা ভগবানে আগতেই জানিছিল৷ সেই কাৰণে তেখেতে গছৰ ওপৰতো পানী পোৱাৰ ব্যৱস্থা কৰি দিলে৷ নাৰিকলৰ মাজত পানী ভৰাই দিলে তেখেতে৷ আগতে খুব ডাঙৰ ডাঙৰ বানপানী হৈছিল আৰু নাদ, পুখুৰী, নৈ আদি পানীত বুৰ গৈছিল৷ মানুহবিলাকে গছত উঠি থাকিব লগা হৈছিল আৰু গছৰ ওপৰত থকা নাৰিকলৰ পানী খাই জীৱন ধাৰণ কৰিছিল৷ বান্দৰবিলাকে অৱশ্যে বানপানীৰ পানীয়েই খাইছিল৷ তাকে দেখি সকলোৱে সিহঁতক হাঁহিছিল৷ সেই কাৰণে এতিয়াও সকলোৱে কয়, বান্দৰে নাৰিকলৰ মোল কি বুজে বুলি৷\nভাল আৰু চাফা পানীৰ ৰং নাথাকে৷ যেনে মিনাৰেল ৱাটাৰ৷ সাগৰৰ পানী নীলা, পুখুৰীৰ পানী ঘোলা বা সেউজীয়া, নৈৰ পানী কেতিয়াবা ঘোলা, কেতিয়াবা বগা, কেতিয়াবা ৰঙা আৰু মাজে-মাজে পাতল নীলা৷ সেইকাৰণে গবৰমেন্টে সকলোকে মিনাৰেল ৱাটাৰ খাবলৈ কৈছে৷ আজি-কালি সকলো ঠাইতে মিনাৰেল ৱাটাৰ পোৱা যায় ৷ বিশেষকৈ ৰেল-ষ্টেচনত বেছিকৈ পোৱা যায়৷ কাৰণ মিনাৰেল ৱাটাৰৰ বটল লগত নাথাকিলে ৰেলৰ পৰা টিটিয়ে নমাই দিয়ে৷\nপানী বহুবিধৰ আছে বুলি বিজ্ঞানৰ কিতাপত লিখা থাকে, যেনে, কঠিন পানী, মৃদু পানী ইত্যাদি৷ সাধাৰণতে পানী খুব মৃদু অৱস্থাত থাকে৷ পুখুৰী, নাদ, খাল-বিল, নৈ, সাগৰ, আনকি নলা-নৰ্দমাৰ পানীও মৃদু অৱস্থাতে পোৱা যায়৷ কিন্তু হিমালয়ৰ ওপৰত থকা এভাৰেষ্ট নামৰ শৃংগটোৰ পানীবিলাক ঠাণ্ডাতে ঠেৰেঙা লাগি বৰফৰ নিচিনা আকাৰ ধাৰণ কৰি থকা বাবে সেইবোৰক কঠিন পানী বোলা হয়৷ সেই কঠিন পানী পৃথিবীলৈ আনিবলৈ মহাভাৰতৰ দিনৰ পৰাই প্ৰচেষ্টা চলি আছিল৷ যুধিষ্ঠিৰৰ বাহিৰে কোনেও সেই কঠিন পানী খাব নোৱাৰিলে৷ আজি কিছুদিন আগতে আৰু দুজন মানুহে সেই কঠিন পানী পান কৰিবলৈ এভাৰেষ্টৰ ওপৰলৈ যাবলৈ সক্ষম হৈছিল৷ তাৰপাছত আৰু কোনেও সেই মৰসাহ কৰা নাই৷ সকলো মানুহ মৃদু পানী খায়েই জীয়াই আছে৷\nকঠিন পানীতকৈও বেছি জনপ্ৰিয় পানীবিধ হৈছে লাওপানী৷ সাধাৰণতে জাতিলাওৰ পানী ভাল যদিও ৰঙালাও, পানীলাও আদিৰ পানীও বেয়া নহয়৷ সাহিত্য, বুৰঞ্জী আদি বেলেগ-বেলগ কিতাপত আৰু কিছুমান পানীৰ কথা উল্লেখ কৰা আছে, যেনে, গদাপানী, বীণাপানী, শাৰঙ্গপানী, শূলপানী, চক্ৰপানী ইত্যাদি৷ এইবিলাক পানীৰ আজিকালি ব্যৱহাৰ নাই৷ হয়তো শুকাই গ’ল৷\nআৰু দুবিধ আচৰিত ধৰণৰ পানী আছে৷ এই পানী দুবিধ আজিলৈকে কোনেও দেখা নাই: সৰু পানী আৰু বৰ পানী৷ কিন্তু মানুহে সৰুপানী আৰু বৰপানী সদায় চুবলৈ যায়৷ চুব নোৱাৰিলেও কাকো আহি নকয়৷ সাধাৰণতে বৰপানী বৰ লেতেৰা৷ সেইবিধ পানী চুবলৈ যোৱা মানুহে প্ৰায়েই চাবোনেৰে হাত ধোৱে৷\nপানী মানে পানী ৷ কিন্তু কেতিয়াবা বেলেগ বস্তুও হ’ব পাৰে৷ যেনে: “তেখেতে পানী এটুপি ধৰিছে” মানে হাতত এটোপাল পানী লৈ থকা নুবুজায়৷ তেখেতে সুৰাপান কৰিছে বুলিহে বুজিব লাগে৷ সেইকাৰণে সুৰা-ফটিকা আদিক বলীয়া পানী বুলিও জনা যায়৷ “ গৰম পানী এটুপি খাব নেকি?” বুলি সুধিলে নেখাওঁ বুলি ক’লে আপোনাৰেই লোকচান৷ কাৰণ গৰমপানী মানে চাহ খাবনে সুধিছে৷\nপানী বৰ উপকাৰী বস্তু৷ পিয়াহ লাগিলে খাব পাৰি৷ নালাগিলে খালেও একো নহয়৷ খুব গৰম লাগিলে ঠাণ্ডা পানী খাই দিলে দেহা-মন শাঁত পৰি যায়৷ পানীলগা জ্বৰ হৈ নাকে-মুখে ওলাই থকা অৱস্থাত গৰমপানীৰে ভৰি ধুলে বৰ আৰাম পোৱা যায় বুলি ভুক্তভোগী সকলে কয়৷ ৰাতিপুৱা টোপনিৰ পৰা জগাবলৈ এলাৰ্ম ঘড়ী আদি বিফল হ’লেও চেঁচাপানী আজিলৈকে বিফল হোৱা বুলি শুনিবলৈ পোৱা নাযায়৷ গাত এবাল্টি পানী ঢালি দিলে বিচনাৰ পৰা নুঠাকৈ থাকিব পৰা মানুহ সেই আহোম ৰজাৰ দিনৰ ধোদৰ বাহিৰে কোনো নাই বুলি ক’ব পাৰি৷\nপানী নাখালেও মানুহ মৰিব পাৰে৷ কিন্তু খালেও মৰিব পাৰে৷ সাঁতুৰিব নজনা মানুহে পানী খালেই মৃত্যু মুখত পৰে৷\nপানীয়ে গান গোৱাতো সহায় কৰে৷ বহুতো মানুহে কুহুমীয়া পানীৰে গাৰ্গল কৰি কৰি কৰিয়েই ভাল গান গাব পৰা হৈছিল৷ জাৰকালি এডিঙি পানীত নামি ৰেৱাজ কৰিলে হেনো লতা মঙ্গেচকাৰতকৈও ভাল গান গাব পাৰি৷ অসমীয়া জাতি এলেহুৱা বাবে কোনেও জাৰত লেপৰ তলৰ পৰা নোলায়৷ সেইবাবে অসমীয়া লতা মঙ্গেচকাৰো ওলোৱা নাই আৰু নোলায়ো৷\nপানীৰে গাও ধুব পাৰি৷\n← এখন হাতপুথিৰ সম্পাদনা, প্ৰেক্ষাপট আৰু কিছু অনুভৱ (ভাস্কৰজ্যোতি দাস)\nচলচিত্ৰৰ বিগত আৰু আগন্তুক বৰ্ষ: বলীউদ ২০১৩ আৰু মুক্তিৰ অপেক্ষাত খনচেৰেক অসমীয়া কথাছৱি: এক চমু আলোকপাত (ডেভিদ স্বৰ্গীয়াৰী) →


Inflamex Tablet in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Inflamex Tablet ar byavahar, ppali, parshwakriya, upkaar, kriya-pratikriya aaru satarkatabani\nInflamex Tablet ৰ লাভ আৰু ব্যৱহাৰসমূহ- Inflamex Tablet Benefits & Uses in Assamese- Inflamex Tablet ar laabh aaru byavaharsamuh\nInflamex Tablet ৰ পালি আৰু সেয়া কেনেদৰে ল'ব- Inflamex Tablet Dosage & How to Take in Assamese - Inflamex Tablet ar paali aaru xeya kenedore lobo\nInflamex Tablet ৰ পাৰ্শ্চক্ৰিয়াসমূহ- Inflamex Tablet Side Effects in Assamese- Inflamex Tablet ar parshwakriyasamuh\nInflamex Tablet সংক্ৰান্ত সতৰ্কতাবাণীসমূহ- Inflamex Tablet Related Warnings in Assamese- Inflamex Tablet xonkranta xatarkatabanisamuh\nঅইন দৰৱৰ সৈতে Inflamex Tabletৰ গুৰুতৰ ক্ৰিয়া-প্ৰতিক্ৰিয়া- Severe Interaction of Inflamex Tablet with Other Drugs in Assamese- Oinor xoite Inflamex Tablet ar gurutor kriya-pratikriya\nInflamex Tablet মতভেদসমূহ- Inflamex Tablet Contraindications in Assamese- Inflamex Tablet nishedhsamuh\nInflamex Tablet ৰ বিষয়ে সততে সোধা প্ৰশ্নসমূহ- Frequently asked Questions about Inflamex Tablet in Assamese- Inflamex Tablet ar bikhoye satate xodha prashnasamuh\nখাদ্য আৰু মদৰ সৈতে Inflamex Tablet ক্ৰিয়া-প্ৰতিক্ৰিয়া- Inflamex Tablet Interactions with Food and Alcohol in Assamese- khadya aaru modor xoite Inflamex Tablet kriya-pratikriya\nInflamex Tablet ৰ লাভ আৰু ব্যৱহাৰসমূহ - Inflamex Tablet Benefits & Uses in Assamese - Inflamex Tablet ar laabh aaru byavaharsamuh\nInflamex Tablet তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nInflamex Tablet ৰ পালি আৰু সেয়া কেনেদৰে ল'ব - Inflamex Tablet Dosage & How to Take in Assamese - Inflamex Tablet ar paali aaru xeya kenedore lobo\nInflamex Tablet-ৰ উপাদানসমূহ - Inflamex Tablet Active Ingredients in Assamese - Inflamex Tablet-ar upadaansamuh\nInflamex Tablet ৰ পাৰ্শ্চক্ৰিয়াসমূহ - Inflamex Tablet Side Effects in Assamese - Inflamex Tablet ar parshwakriyasamuh\nগৱেষণাৰ ভিত্তিত, Inflamex Tablet ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nInflamex Tablet সংক্ৰান্ত সতৰ্কতাবাণীসমূহ - Inflamex Tablet Related Warnings in Assamese - Inflamex Tablet xonkranta xatarkatabanisamuh\nInflamex Tablet-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Inflamex Tablet সুৰক্ষিত ভাবে গ্ৰহণ কৰিব পাৰে।\nInflamex Tablet-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nInflamex Tablet স্তন্যপায়ী মহিলাৰ বাবে সম্পূৰ্ণৰূপে সুৰক্ষিত।\nবৃক্কত Inflamex Tablet কি প্ৰভাৱ দেখা গৈছে?\nবৃক্ক ৰ বাবে Inflamex Tablet কেতিয়াবাহে ক্ষতিকাৰক।\nযকৃতত Inflamex Tablet কি প্ৰভাৱ দেখা গৈছে?\nInflamex Tabletএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Inflamex Tablet ৰ কি প্ৰভাৱ দেখা গৈছে?\nInflamex Tabletৰ হৃদয়ত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই [হৃদয় ত কেতিয়াও একো প্ৰভাৱ পৰা নেদেখিব।\nঅইন দৰৱৰ সৈতে Inflamex Tabletৰ গুৰুতৰ ক্ৰিয়া-প্ৰতিক্ৰিয়া - Severe Interaction of Inflamex Tablet with Other Drugs in Assamese - Oinor xoite Inflamex Tablet ar gurutor kriya-pratikriya\nInflamex Tablet তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nInflamex Tablet মতভেদসমূহ - Inflamex Tablet Contraindications in Assamese - Inflamex Tablet nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Inflamex Tablet লোৱা অনুচিত যাতে -\nInflamex Tablet ৰ বিষয়ে সততে সোধা প্ৰশ্নসমূহ - Frequently asked Questions about Inflamex Tablet in Assamese - Inflamex Tablet ar bikhoye satate xodha prashnasamuh\nএই Inflamex Tablet-এ অভ্য়াস বা নিচাৰ সৃষ্টি কৰে নেকি?\nনহয়, আপনি Inflamex Tabletৰ প্ৰতি আসক্ত নহয়।\nহয়, Inflamex Tablet লোৱাৰ পিছত এনে কাৰ্যকলাপ বা কাম কৰা নিৰাপদ যিহেতু ই আপোনাক তন্দ্ৰাচ্ছন্ন নকৰে।\nহয়, কিন্তু ডাক্তৰৰ পৰামৰ্শ মতেহে Inflamex Tablet লওক।\nনহয়, Inflamex Tabletয়ে কোনোধৰণৰ মানসিক ৰোগৰ চিকিত্সা কৰিব নোৱাৰে।\nখাদ্য আৰু মদৰ সৈতে Inflamex Tablet ক্ৰিয়া-প্ৰতিক্ৰিয়া - Inflamex Tablet Interactions with Food and Alcohol in Assamese - khadya aaru modor xoite Inflamex Tablet kriya-pratikriya\nখাদ্য আৰু Inflamex Tabletৰ ক্ৰিয়া-প্ৰতিক্ৰিয়া\nগৱেষণাৰ অভাৱত, Inflamex Tablet আৰু দৰৱে কেনেদৰে প্ৰভাৱ পেলাব তাৰ বিষয়ে কোৱাটো টান।\nমদ আৰু Inflamex Tabletৰ মাজৰ প্ৰতিক্ৰিয়া\nমদৰ সৈতে Inflamex Tablet সেৱন কৰাটো বিপজ্জনক হ'ব পাৰে।\nInflamex Tablet ৰ অনুকল্প - Substitutes for Inflamex Tablet in Assamese\nআপুনি বা আপোনাৰ পৰিয়ালৰ কোনোবাই Inflamex Tablet লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Inflamex Tablet ব্যৱহাৰ কৰিছিল নেকি?\nআপুনি কিমান পৰিমাণে Inflamex Tablet সেৱন কৰিছিল?\nআপুনি Inflamex Tablet ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Inflamex Tablet সেৱন কৰে?